text:
上星期日去最後一場 interview啦﹗因為星期五情人節當日收到之前 interview 幼稚園 offer letter,所以今次 interview嘅心情就當對輕鬆啦﹗唔知係唔係小丸子自己都知道已經有學校收佢,今日...佢好唔合作﹗阿旺話小丸子只是想証明佢係清白,唔係我帶佢去 interview,佢就一定乖乖地嘅﹗hehehe...佢仲對我係 blog (同次次見親朋友講考幼稚園時) 話佢帶小丸子去 interview,小丸子咩都唔做而耿耿於懷﹗
都講下 interview流程啦﹗我覺得相當好,全程都唔洗點等,一入門口拎籌就上 1/F課室等,只准一個家長帶 interview,但有另一間房比另一個家長坐住等.等候期間有佢地畢業典禮嘅 video睇,唔錯唔錯,可以多啲了解學校.
之後就開始 interview,interview 分 3 part,第 1 part 係玩玩具,老師睇小朋友玩玩具,無問問題﹗
第 2 part係 sit down interview (小丸子弱項),一開始老師同小丸子打招呼,小丸子有同老師打招呼,老師同小丸子握手,佢就唔係太願意.之後老師問小丸子我係邊個,小丸子好細聲咁叫咗一聲媽咪,不過老師應該聽唔到 (因為個班房同時有 around 8組 interview,都幾嘈下),之後拎咗個 ball 同杯出嚟,問小丸子係咩,叫小丸子講出物件名稱先比個 ball ball佢,老師都好有耐心,小丸子隔咗好耐之後先好細聲講 ball.之後老師問佢個杯用嚟做咩,小丸子又無反應.最後老師同小丸子媽媽眼﹑鼻﹑口係邊,佢都無反應,老師都比咗幾多時間佢,佢都無反應,我都無辦法﹗
最後一 part應該都係 interview一部份,見校長﹗等見校長期間佢見到學校嘅 decoration又話 "好靚呀﹗",之後唔知係唔係見到小朋友生日表嘅月份又係度自己數 one - ten,等我諗住佢都會有啲反應比校長呱,結果都係無反應﹗校長叫小丸子自己揀一架玩具車,小丸子無反應,校長比佢都唔收,之後我自己揀一架比佢,佢先要.但之後校長再比糖佢,佢就 9秒9拎咗,好彩叫佢講 thank you,佢都有講﹗
食糖食得你咁開心﹗
見老師校長時又無反應﹗
其實帶住 2個囡去見過幾間幼稚園都明白,學校 interview嘅模式就係佢地上堂嘅模式,有時小朋友 interview表現好,有時差,可能都同佢地適合什麼教學模式有關,希望大家都幫自己嘅小朋友揀到合適嘅幼稚園啦﹗
大家 like 咗我地 facebook page未呀?﹗未 like就快啲 like啦﹗


c: text/html

text:
自從我哋結咗婚之後,仲家少出街,一來又唔知去邊啦,二來星期一至五都要返工,阿榮老公每個星期六都要返, 仲攰啦. 三來最重要係想慳錢囉.
出一出街呀,唔多唔少都要用錢的,就算你window shopping呀,咁你出去搭車錢,口渴時又話買嘢飲,行行吓有啲肚餓,又會買少少嘢食喎,所以點都會要用錢囉. 而且阿榮老公不嬲都唔係好鐘意行街的,所以攪到我跟咗佢之後,我都少出咗,都係懶咗囉. 除非有必要先啦, 咁又時我哋都會出去的,不過就真係有需要先會去街了.
而家啲嘢咩都貴咗,仲家唔想出去咁多,真係要慳多啲錢,我哋大家都有共同目標,所以都會努力搵錢兼慳錢. 好彩我哋倆個都有個共同優點,就係唔多鐘意咩都買,又唔係話好要名牌嘢,又唔係咩都要最好的,我哋覺得最緊要係用得著就得了.當然有啲嘢係唔慳得的,就一定要買好啲啦.
又好彩阿榮老公好鬼慳家的,佢份人好易話為,著衫唔會要求名牌,唔太講究,只求舒適,合身就夠了. 食嘢佢又唔會話好高要求喎,總之唔係'苦'的,超難食的就ok嫁啦. 又好彩阿榮老公又唔會有咩高消費的嗜好,例如:音響,攝影,遊船河,卡啦ok呀等等....如果唔係就慘了.最重要係阿榮老公唔鐘意出街,佢可以日日留係屋企都得嫁,佢話好舒服喎.
而我呢, 比起阿榮老公我係比較大駛同多嘢買的,其實我而家就少買咗衫,手飾呢啲,但係護膚品及化妝品就要買了,不過咁喎,我唔係一出新嘢就去買的人,我一定係用哂先去買的.而且化妝品其實來來去去都係咁嫁,只係有時啲包裝換靚咗,所以我都好有節制能力的. 不過,我最用得多的錢的係,我太多朋友,好多飯局囉. 不過咁,可以不時見到啲老朋友一齊食飯傾吓偈,係好relax 及 happy的事嚟的,所以我會係第二度慳番囉!有時我都覺得用得太多錢,攪到我鬼咁唔好意思喎,因為阿榮成日都係慳自己,唔會慳我個份嫁.......嘻嘻.....呢啲老公好難搵嫁! 呵呵....
而且而家有自己的屋企,真係要用的錢多咗好多嫁,而且我又希望可以每年都可以去旅行,無論係同自己家人定係朋友,所以我都會寧願平時慳啲,用少啲,儲多啲錢,可以用係一啲我覺得更加有用,有價值的事.
同咗阿榮老公,的而且確改變咗我好多用錢的方法及需要, 多謝老公改變咗我呢方面,咁樣我哋就可以快啲實現我哋的目標了.

robotstxt: allowed

filter: keep


text:
由lunch既習慣睇到一個怪異現象,一班收入低於二萬既OL經常食豪lunch,雖然唔係貴到五六百蚊一餐,但係一二百蚊點都走唔甩,同佢地人工唔成正比,之但係佢地又唔會肉赤."Free on lunch on Friday?",又見到隔離team既幾個clerk send email 約埋我食lunch,未等我回覆,已經傾緊去新開張既燒牛肉專門店好定係去食閒閒地百幾蚊既全日早餐好.間唔中同佢地食下無所謂,次次唔應約印象都係咁好,睇餐牌個下明知唔夠飽都要就住價錢揀,通常「減肥」,「食清啲」呢啲會搬黎做藉口,直到有次覺得有被搵笨之嫌,從此同佢地出去食就唔會刻意叫個平set lunch刻薄自己.
「阿熊,頭先個餐Jack哥俾晒錢,話每人俾番百二蚊佢得架啦.」小薇行過黎負責向每人收番錢.百二蚊?明明我個餐九十蚊,又無好似佢地咁加廿蚊要杯Mocha,又無收加一,點解我要俾多三十蚊?點計都唔岩數!「咦,小薇,我個set應該係九十蚊咋……」「下,我唔知啊,我見到張單總數,咪平均除番開人頭,大家都係食差唔多既野,唔差得個少少錢啦!」咁同明搶有分別嗎?Fine,我以後識點做啦,你地加錢要啲咩,我跟!仲有,太貴既我會say no,又唔係有特別事慶祝,真係唔捨得無端端要係荷包拎咁多錢出黎.我認自己窮,無資格咁任性去享用貴lunch,仲要背脊骨落,唔扺!
我呢隻慳家熊總覺得同佢地有啲距離,結左婚既,就講自己收工有老公揸車接送,唔洗煮飯餐餐外賣,想keep fit咪落會所做下gym,做夠咪返上樓浸住浴敷mask,再攤係按摩椅梳乎下就準備訓覺.平時同老公一星期食一次buffet一次high tea,層樓係老爺奶奶既,無經濟負擔,過住搵錢買花帶既偽闊太生活.而單身既,開口閉口都講夢想既男神條件,要有古天樂既面孔,周杰倫既才華同埋劉德華既性格.除左高富帥,又要照顧周到,及時了解到自己需要,懂得幽默情趣,真係邊到搵啊?我同男友對食唔係無要求,放假食lunch睇岩餐牌價錢就會試下,或者煮下飯仔,比起要專登俾人知食貴價高級餐有情趣得多!
間唔中俾阿頭「訓示」完,我都會同friend底既同事去食番餐好既,六七十蚊個lunch對我黎講係高消費,有時食米線加多兩個餸已經當係食好左架啦!其實又有咩所謂,最緊要身邊既同事岩key有話題,出黎吐下苦水鬆一鬆比起食啲咩更加開心!如果同行既係偽闊太同埋單身貴族既話,要被迫聽佢地講老公有幾寵壞佢地,又或者好似怨婦咁問點解係公司識唔到好仔……唔係講錢就係男人.就算想關埋對耳仔等食,精緻既菜式一到又要等佢地自拍放上面書後,先可以享用貴夾唔飽既lunch……自己肚皮好現實,食唔夠做野就無黎精神,搵到錢黎至在食,我就情願簡單啲,social飯可避則避,他他條條咁係工作時間入面享受僅餘一小時既快樂.
原文連結


text:
承接芜湖地区中央空调设计,安装,维修,维护,清洗业务
请拨芜湖地区中央空调热线电话联系我们!
为你提供全方位的贴心服务!
全心全心为你提供自由选择,多种选择,实惠选择,智慧选择!
离心机系列 光伏中央空调 多联机系列 螺杆机系列 模块机系列 户式机系列 单元机系列 风管机系列 特种机系列
芜湖中央空调离心机系列 芜湖光伏中央空调 芜湖中央空调多联机系列 芜湖中央空调螺杆机系列 芜湖中央空调模块机系列 芜湖中央空调户式机系列 芜湖中央空调单元机系列 芜湖中央空调风管机系列 芜湖中央空调特种机系列
芜湖县中央空调离心机系列 芜湖县光伏中央空调 芜湖县中央空调多联机系列 芜湖县中央空调螺杆机系列 芜湖县中央空调模块机系列 芜湖县中央空调户式机系列 芜湖县中央空调单元机系列 芜湖县中央空调风管机系列 芜湖县中央空调特种机系列
湾沚中央空调离心机系列 湾沚光伏中央空调 湾沚中央空调多联机系列 湾沚中央空调螺杆机系列 湾沚中央空调模块机系列 湾沚中央空调户式机系列 湾沚中央空调单元机系列 湾沚中央空调风管机系列 湾沚中央空调特种机系列
芜湖地区中央空调联系张先生:131 5531 0003
广州地区请联系:张经理:135 3305 4006 微信:wx96133
广州地区请点击:广州中央空调


text:
我拿了差不多一星期假,由上星期五放到下星期三
原本諗住留0係屋企頹幾日
但星期四下午突然被人邀約當晚上深圳玩幾日
我當然冇問題啦,好爽快就答應左
星期四果晚10點幾到深圳,去完超市買乾糧,安頓好後再出去食海鮮,半夜2點先訓
星期五,中午飲完茶,就係例行公事-->買DVD同GAME碟,然後晚餐又係味千
尋日成個下午都係訓0係度睇TV同打機,午餐都係叫外賣,
到夜晚先去東門太陽廣場(商場?)最上層的MOMO
TEA度食晚飯
最好食的鰻魚炒飯同金蒜鮮魷竟然冇左?!?!?!?好失望呀!
不過有樣野彌補左我呢份失望的心情,就係我見到阿TA呀!!
佢坐係我斜對面張臺,我一望到佢我就諗:「阿TA?」
佢可能察覺到我望住佢,同我對望左幾秒,
呢幾秒鍾入面,我一邊諗緊究竟佢係唔係阿TA,
一邊睇佢既反應,但佢冇叫我,好似唔識我咁
但我諗到,阿TA係英國,點會冇啦啦黎深圳,就算係,都會通知我地啦
其後我都一直留意住佢,佢既髮型,眼鏡,5官面型,小動作,
同阿TA都有超過九成似
我問明哥:呢個女仔係咪好似阿TA?
明哥望左一眼答:直頭係啦
之後我地想用相機影低佢比阿TA睇,
但可惜,佢果個唔識做既FRIEND係我地影到佢既一刻突然起一起身,遮鬼住
然後又礙於角度問題,同埋佢都好似察覺到我地偷拍佢,所以我地都係影極都影唔到
最衰都係佢個FRIEND,突然坐出左.\/.
尋晚返到HK屋企都12點,但唔眼訓,於是上網睇下有咩NDS GAME玩
我DL左心跳回憶同主題公園,都係漢化版
3點幾熄燈上床,諗住試埋呢兩隻GAME就訓
第一隻試的係心跳回憶,試下玩下,我居然玩到朝早6點!!
可能係第一次玩追男仔GAME,HAHA,
要玩到結局先心息,不過係失敗啦
一來佢漢化不齊全,有好多仲係日文,揀對白亂揀就激嬲左對象LA
二來有BUG,買唔到衫,迫住約會要著套CHEAP衫,
同埋約會地點淨係可以揀電影院,搞到我個對象話去到厭
今日起身睇埋D攻略再DOWNLOAD番日文版,諗住再追過,
點知張SD卡插唔到入去到R4度呀!!!
我要向明哥求救呀!叫佢借住張比我用!!!


text:
2012年7月13日
夢幻樂園的童話故事世界...
夢幻樂園 Fantasyland,將不同嘅童話故事化為現實!響呢篇文章入面,就等我同大家一齊走進 東京迪士尼樂園 入面嘅童話世界啦!
第一個童話故事,係屬於我鍾意嘅 小飛俠 嘅,響 小飛俠天空之旅 Peter Pan's Flight 呢個遊樂設施入面,佢將會帶我地飛越夢幻島!
雖然等待區好細,但係都佈置得好好,配合返主題.
去到月台,可以見一架架嘅飛行船,好得意啊!
亦可以見到一啲 小飛俠 故事入面出現過嘅物件.
上咗船啦!Here we go!就等我地入去 溫蒂 間睡房,開展我地嘅天空之旅!
第二個童話故事,除咗有屬於自己嘅遊樂設施之外,連周邊範圍都以佢做主題!呢個故事就係 木偶奇遇記 啦!遊樂設施嘅門口上面有啲木偶朋友響到喎!
呢個遊樂設施叫做 小木偶奇遇記 Pinocchio's Daring Journey.等待區都係好細.
好快又去到月台,旁邊仲有一啲展現故事情節嘅牆畫.
架車都算係細架,一開始會穿梭小鎮之中.
咁周邊範圍究竟有啲咩呢?先有一啲 迪士尼朋友 嘅雕塑.
再一次可以見到一啲展現故事情節嘅牆畫.
就連洗手間都係以 木偶奇遇記 做主題架!
繼續穿梭童話故事世界,下一個故事係 白雪公主.呢個遊樂設施係講述 白雪公主冒險旅程 Snow White's Adventures 嘅.
入口有警告牌,擔心小朋友會俾喬裝後嘅 皇后 嚇親.
個月台整到好似響森林入面咁.而啲車就同 小木偶奇遇記 嗰啲差唔多.
響出面都可以見到一啲特別嘅佈置.響開始嗰邊就有一個井.
結尾嗰邊就係 七個小矮人 工作嘅嗰個礦井.玩完之後,我就覺得入面嘅故事並唔係以 白雪公主 做主角,而係講 皇后 Hag 點樣不斷諗辦法害 白雪公主.同埋,個故事好似早咗完結,講到 皇后 跌咗落山就完,冇講 白雪公主 醒返.
除咗室內遊樂設施之外,當然唔少得 小飛象,旋轉木馬,同埋茶杯呢啲戶外遊樂設施.呢邊好簡單地只係叫個遊樂設施做 小飛象,英文就都係 Dumbo The Flying Elephant.
木馬就叫做 城堡旋轉木馬 Castle Carrousel.
至於茶杯就叫做 愛麗斯的午茶派對 Alice's Tea Party.( 普遍應該譯做 愛麗絲,但係 東京迪士尼樂園 就用咗 斯.)
佢地茶杯個屋頂同香港嗰個都幾相似.
愛麗絲夢遊仙境 呢個故事除咗有遊樂設施之外,響到仲有一間主題餐廳!餐廳嘅外型參照咗 紅心皇后 嘅皇宮黎設計架!
仲有一啲響故事入面出現嘅 迪士尼朋友 雕像,包括 白兔先生 同埋 瘋帽子.
呢到亦可以見到 撲克士兵 嘅蹤影!
可能因為多咗啲有關童話故事嘅中型室內設施,所以感覺上呢到比香港嘅 幻想世界 更似一個童話世界,更配合主題.唔知 香港迪士尼樂園 之後會唔會加返啲有童話故事色彩嘅遊樂設施呢...?
於 15:12
標籤: 東京迪士尼之旅2012 [樂園]
訂閱: 張貼留言 (Atom)


text:
同兩個老朋友難得約到出黎
搵間好野食都肥不足惜啦xd
思前想後,時長價錢地點都考慮過(其實我地窮仔主要睇錢份上-__>-
位於尖沙咀H8既千江雪似乎都balance到我地既要求,不過當然唔係話全部都做到滿分
雖然上網上openrice睇,唔少人都話佢麻麻,甚至係劣評
但冇所謂啦,反正中伏都係同朋友一齊中(我知我係好衰xddddd
咁唔多講啦快快手訂座驚冇位:^)
刺身
感覺都幾新鮮既:^0
三文魚每次黎既部位都唔同,有次食既係腩位!
油香濃郁,肉質細嫩豐腴,但因為冰住夠凍,唔會有油膩既感覺
甜蝦夠清甜,綿身卻不會有霉掉既感覺
其他刺身食落味道幾正常,質素都合格的
仲要冰住個溫度保持到,刺身唔多筋又唔會結埋冰咁
特色料理
千江雪既主打就係佢地既「食字料理」
充滿中國特色既菜式名又有諗頭既:^)
荊軻刺秦皇即是火炙劍魚腩,老實講唔知炙左d咩
不過魚肉冇咩脂肪,稔身得黎唔會霉,係幾香口既
加上醬汁酸酸地都唔會膩滯,味道都可以既
火燒阿房宮係三文魚腐皮壽司
味道都ok既,佢既醬汁係似沙律醬,但有點牛油香,creamy及酸甜
三文魚碎味道唔太出,冇油膩感
食材配上腐皮壽司,講真同平時食既冇咩大分別,其實gimmick真係主要係個名堂到
串燒及燒物
冇咩特別想講XDDD
雞翼同雞肉串都係平時食到果種,唔會差得去邊既,夠熟囉xd
燒一口牛其實幾香口,牛肉香味重,調味亦得宜,但我地覺得韌左d
燒牛舌調味係真係剛剛好既,牛味都重,仲有少少爽口,可惜……都係韌囉
炸物及天婦羅
炸物感覺有點油……
脆度合格既,但炸漿有點多(唔係指濃稠),亦容易軟淋掉
炸蠔係多汁鮮美既,食落唔會話太肥膩,蠔味都算重
我地幾中意炸芝士年糕,黏黏地但外層唔算太油膩
夠熱,熱得均勻,因此佢中間芝士部分仲係會流心既:^)
食落香口,芝士濃郁,年糕軟糯夠QQXDDDDD
仲有食好多野但冇點影到
整體我地覺得都可以接受既
唯一怪怪地係佢飲熱茶要遞紙叫佢加-___>-
漏單程度中等啦,有幾次叫左野都係冇黎,但通常上到既份量係差唔多既
服務方面果晚都可以喎
上網見唔少人話職員態度差又催黎催去
但當晚上特色料理時真係有介紹下
之後叫人既回應率都高既,又冇點黑面催趕咁
約出黎吹下水食下野,笑笑下又過左一晚
講真唔使話特別去計劃要做咩大事
一齊Hea下已經可以好開心
希望日後多d有呢d機會同朋友出黎啦
致某小姐,祝你早日清數有錢,開心d啦
給親愛的男神,祝你順利完成職務同埋解決到煩惱,都係開心d啦
兩位有咩搵我啦,我太得閒xddd仲有遲下要一齊實現理想:^0


text:
Pig...Pig...Pig...
timeline
timeline
神木隆之介伊藤英明 藝人童年抗病史
有留意開日本藝能嘅朋友,應該都知道日本藝能界有幾咁難捱,但今次小編想同大家開心share嘅笨唔係藝能界腥風血雨,波譎雲詭嘅殘酷戰況,而係喺呢個廣大藝能圈當中,有一部份自細已經同病魔奮鬥到底嘅藝人.或者就係因為佢地自細早已經歷過劣境,令佢地嘅心智更強大,造就到佢地喺藝能界嘅生死鬥中闖出一片天.
timeline
日網民開心大發現 結衣BB變裝勁過百變怪!
雖然新垣結衣bb本身已經係女神級人馬,但最近因為〈逃恥〉一劇人氣再創高峰,恋Dance更加已經係全民皆曉嘅舞蹈.隨著結衣bb愈嚟愈高人氣,網民對佢嘅討論就愈嚟愈激烈.最近就有網友發現結衣bb可以輕鬆carry各種style,著出既係結衣但又兼具其他風味嘅style,無意識底下cosplay種好多藝人.究竟結衣bb可以行幾多種路線,小編自然係用例子答你啦,不過補充番先,小編都係鍾意結衣bb今日子嘅造型多啲囉!
timeline
極簡單百萬富翁 蘆田愛菜過關無難度
有冇諗過當香港人一個二個做到隻狗咁,番緊朝9晚9社畜工作制嘅同時,日本小朋友竟然可以輕鬆成為百萬富翁?最近日本人氣童星蘆田愛菜就上咗一個類似香港百萬富翁嘅問答節目,年僅12歲嘅小朋友竟然一口氣答啱連串問題,最後仲將一百萬袋袋平安添!
timeline
歌星開concert好冇搵?一張圖話你知!
小編深信睇過演唱會嘅fans們心入面總會浮現一個疑問,究竟一張飛有幾多最後會落入歌手袋呢?最近Twitter就流傳咗一張圖,分等級描述歌星開concert賣飛嘅所得所入.上圖大致將演唱會飛分為3,000円,5,000円同10,000円三類,呢三類飛再對應三種類型idol:新人,人氣偶像團體,大牌級偶像.咁到底唔同類型歌星偶像開concert可以賺幾多呢?
timeline
真人化救星出現?佐藤健主演「亞人」!
真人化浪潮真係一浪接一接,繼《銀魂》,《JoJo的奇妙冒險》之後,今次輪到近年新興驚悚漫畫《亞人》拍真人版,並會由佐藤健主演,預計2017年夏天上映.《亞人》嘅世界觀圍繞「不死生人類」-亞人同人類之間嘅種種衝突,主角永井圭(佐藤健 飾)一次意外下發現自己係亞人,及後展開一場冒險與革命之旅,圭從中尋找自己站立在亞人與人類之間嘅生存空間.小編就唔劇透太多啦,想先睹劇情就睇漫畫啦!
timeline
軍服係禁忌?欅坂46萬聖節裝被外媒批評
作為乃木坂第一隊姊妹團出道嘅「欅坂46」,一出道已經備受注目,第一隻Album開賣一週已經賣到26萬2,000隻,成績非常唔錯,就連HKT48大家姐指原都開腔講過欅坂嘅歌真係太好喇呢啲酸溜溜嘅說話.最近適逢Halloween,欅坂46換上一身黑軍裝出席event,點知就被英國「每日鏡報」報導佢地嘅服裝太有納粹德國嘅風格而引起廣泛評論.
timeline
日男大生最愛童顏女藝人 石原里美登榜首!
呢個世界總有啲人好似食得公仔麵多,無論過咗幾耐都唔會老,近期就有日本網站向一班男大學生做訪問,睇咚佢地講覺最童顏嘅女藝人到底係邊個,最終由石原里美奪得第1名!得罪講句,作為石原BB嘅忠實fans,對於呢個投票結果真係一啲都唔意外


text:
車爸媽買咗新相機梗係揾我做模試機啦D相嘅質數唔錯最緊要係$吸引合乎經濟效益哈哈
16 11月, 2011
新相機
車爸媽買咗新相機梗係揾我做模試機啦D相嘅質數唔錯最緊要係$吸引合乎經濟效益哈哈
15 11月, 2011
驚喜
噚日忽然有驚喜車爸爸唔使返喎即刻"的"佢起身剪頭髮跟住出葵芳行街街最主要係買番部相機最後揀咗部sony嘅的色好靓架下次post的相大家就可以見到新相機D靚相嘞行完後買最愛嘅壽司返屋企食$3件超抵吃呀
10 11月, 2011
悶悶悶
車爸爸冇假放我梗喺悶爆啦唯有喺屋企瞓覺再瞓覺吧
07 11月, 2011
專用樓梯
車媽媽一向以我為先見我年紀大怕我機器壞即order車爸爸做一條專用樓梯比我,佢真你好勁只係用一D硬紙皮就做咗條樓梯出嚟要比十個"叻"比車爸爸鋪埋毛毛布靚哂
06 11月, 2011
買布
出開深水埗買毛毛布 緊係要食好嘢啦本來想去食豬膶麵可惜實在太太太多人了放棄吧跟手走去食滑滑腸粉真喺超滑其它嘢食就叫合格啦豆漿超有豆香$5一杯十分好飲必試跟住同車爸爸行吓鴨寮街睇吓嘢一路行一路睇再行去買今日主角毛毛布見到有一塊杏色好啱心水$65一碼都OK啦即買跟住就行行行到去太子花園街睇吓嘢買吓毛巾都6:00pm要去金鳳排隊食扒餐La都要等啦20Mim先有位不過值得嘅只須$150大元兩人抱住肚仔返屋企 大家得閒都去試吓啦
訂閱: 文章 (Atom)


text:
Coming to East Coast今朝一check email 就見到大學時代好友既電郵﹐subject 係Coming to East Coast﹐好驚喜.事關好友走後都好似無返過黎.
點知一睇﹐原來十一月好友就要搬到上海!!! 於是同老公返East Coast 行下﹐重想約我禮拜六係NYC 見.甘甘岩禮拜六係另一大學時代好友既大日子﹐一眾人等會浩浩蕩蕩甘上去﹐真係約定都無甘岩呀!! 甘好友就可以同時見晒以前既一班friends 啦.
岩岩call 完佢﹐佢既反應同以前一樣﹐一知係我就好興奮甘尖叫.哈哈, 好開心﹐雖然平時好少聯絡﹐但係一傾返就好似以前甘.今日行返公司既時候﹐我諗番起讀書時同好友共度既日子.一齊由Chestnut Hall 行路返service, 一齊去跑步 (其實只係跑幾個街口﹐好快就頂唔順要行路), 一齊係pre Fresh Grocer既日子坐Penn Bus 去Pathmart 買野﹐summer 大家都係center city 做工﹐一齊食飯﹐睇The Rock (重遲到添)﹐重有好多好多傻氣既野.之後﹐佢去左CA﹐我每次去Bay Area 都會探佢,上次返香港都係一齊添呀.好記得佢同我講識到 K 既時候既興奮﹐好記得我係第一個reply 佢wedding invitation 既人!! 好記得同Angie 去佢既婚禮﹐做姊妹﹐好開心﹐重見識到CA 人既專業wedding DVD 制作.好多謝佢係我病既時候既禱告﹐幫忙﹐雖然大家甘遠﹐但係佢既電話﹐email 都係我病中對我同家人好大既鼓勵.估唔到﹐甘又過左甘多年啦.
為左好友﹐今個weekend, 日日會上NYC 啦.雖然會好忙﹐重要提早做功課添! 不過﹐data 有云: "有朋自遠方來﹐非奸即盜. 非奸即盜者﹐非從遠方來之友朋也﹐乃遠方友朋探望之人也." 今次好友一走﹐好可能好難再有機會見 (都唔係既﹐明年二月?), 甘今個weekend 真係要見盡先得啦﹐做下非奸即盜者又有咩所謂呀.


text:
觀看上一回: 好孩子日本東京七月單身逍遙遊第四回: 台場十周年富士電視台日劇冒險王活動!
好喇!
上回行既都係平時富士電視台有既展覽咁, 今次因為係台場十周年, 所以冒險王活動多好多野睇!
今回先行一行 SMAP 其中一員 SHINGO (香取慎吾) 既西遊記電影版, 好似木村既 HERO 一樣
, 西遊記電影版都係由日劇演變出黎呢! 我地又黎睇下個展覽館啦?
西遊記門口既石像同背景好細緻, 日本人做事認真又一証明!
展館當然會有齊豬八戒, 沙淨同唐三藏既戲服啦!
主角孫悟空既戲服, 唔知係咪香取著過呢?
記得行到咁上行, 口喝到爆, 眼見有個食物部以為有野飲, 點知得 D 台式雪芭!
甜甜地牛奶味, 越食越口喝! 宜家睇番, 傻架! 500 YEN!
睇下呢對父子幾攪野, 換左衫即場試做孫悟空坐筋斗雲! 幾過癮呀!
呢個金剛箍真係金黎, 富士電視台真揼本!
行到個出口, 又點會比你輕易離開呢? 梗要你放低銀兩啦! haha...
呢個 figure 有得賣, 整得幾真? 如果有 HERO 律政英雄既話, 荷包一定會血流不止...
前次黎陣係見有孫悟空既 Q 版公仔, 估唔到隔幾個月連其他角色都有! 仲有公仔夾!
ha...入面間 shop 有 d 細 size 賣, 不過大 size 既公仔就只有景品呢! 想要就睇下你既夾公仔技術喇!
好趕呀! 好趕呀! 睇完西遊記, 係時候到戲肉, HERO STREET!
久利生公平0係律政英雄之街等你 yoh!


text:
2012年4月21日 星期六
2012年4月10日 星期二
春嬌與志明
我應該係一個百分百兇悍嘅港女,所以睇春嬌與志明個陣,一直不忿點解張志明一再介意余春嬌俾綠帽佢戴,提都唔提自己一腳踏两船,重要懶係情深義重咁,牽掛尚優優,放唔低余春嬌,拖泥帶水.
我亦無余春嬌嘅大方同勇敢, 可以坦白承認鍾意前度,唔介意同有女友嘅佢玩偷情,不過換個角度,感情唔可以用尺度,只有自己心知肚明,又或者引得前度放低事業線溫柔美女,某情度上會有好大滿足感 :P
春嬌同伊健,真真假假嘅錯摸,同現實一樣,啲人究竟幾時講真,幾時講假,唔易分o架!
最爆笑嘅MTV已經係網上廣泛流傅,沒了驚喜,但係電影嘅真實感,到肉嘅對白,感覺感情嘅流轉,的確可以令好多人有共鳴,但係第一集太成功,無可避免對第二集有期待,好在 Brenda 個段有驚喜,加埋終於解釋咗職場永遠係 hea 霸廢拉先會上位嘅原因,點都要俾 LIKE 嘅!
睇完之後,真係好想做問卷調查,究竟男人們會揀優優定春嬌呢?
終於係 Youtube 睇到金培達嘅觀戲後感,「有啲嘢唔係講原因同條件,係講嗰個人同你有幾夾 ~~~」啱嘅,當你可以肆無忌憚咁係你女人面前講粗口,放屁,撩鼻屎,你可以唔化妝,唔戴 con,唔戴 bra 咁對住你男人,恭喜晒!恭喜你o地搵到真愛!
2012年4月5日 星期四
2012年4月4日 星期三
白雪公主決戰黑心皇后
訂閱: 文章 (Atom)


text:
當不斷被人催快啲快啲, 男同女家親友爭住上台, 仲怪你話人地等左好耐
原來真係會好忟同黑面
同埋不停笑, 塊面的肌肉真係好攰, 不過見到咁多朋友好開心, 會natural high
唔知幾點突然有人叫我入房換婚紗進場喇, 時間真係過得好快
趁全日化妝時我已經諗定講咩喇, 我唔鍾意公開講肉麻野, 所以內容全部都係多謝親屬朋友,兄弟姊妹,工作人員, 但我竟然漏左多謝老公呀, 一大遺憾
反而老公係爆肚, 開頭唔知佢想講咩, 慢慢越講越順, 其實而家已經唔係好記得內容, 但當時係感動到喊, 真係要睇番video先得
之後唔少人話我地致詞講得好好呀...haha
我地食o個行飯, 都有少少用o既
坐低食左一啖乳豬, 又要入房換敬酒衫, 諗住早d換可以出黎坐定定睇same-day edit
點知係化妝間聽到已經播緊片, 佢地竟然唔等我, 好唔開心呀
出到去就開始敬酒喇, 美心安排左一個後生靚仔帶住我地敬酒, 好surprise, 咁樣幾貼心, 因為佢會搞氣氛同lead住我地行, 唔怕miss左嘛
影相都用左幾多時間, 跟住就要入去換送客晚裝喇, 晚宴黎到尾聲喇, 真係貶下眼>"<
其實原本無預備送客晚裝, 可以有多d時間, 不過後來都係準備左, 時間就變得有d趕
送完客再同兄弟姊妹上台影多幾張相先捨得執野
我的大日子完結了


text:
鈕扣除左用於袋口同衣物上,好經常都會用於手作既裝飾,個人最最最鍾意布包鈕,無論整乜野,加粒布包鈕就好似畫龍點晴咁,當堂靚哂~仲有就係可以用盡手上既布料,細細塊既碎布都可以用埋來做布包鈕.
10年前如果想整布包鈕,就要帶埋D布去深水埗搵人整,整一粒就要幾蚊雞!但而家買手作工具真係方便左好多!以下介紹2種唔同既布包鈕工具:
一)布包鈕模具及壓鈕機
係木板上既係布包鈕專用模具,唔同Size要配返各自既鈕去用,大細同形狀有好多款,細至0.5cm大至8cm直徑,圓形方形星形心形磨菇形,仲可以揀膠或鐵﹑平底或鈕扣托底,方便for唔同既手作用途.
用法:
以上模具同壓鈕機都可以係淘寶買到,模具一套(1個款/size)大約RMB30幾左右,而壓鈕機大約RMB 90 - 100,要注意既係兩者都幾重,淨係運費到香港都要百幾蚊,加加埋埋成套都要成HKD$300,還好D鈕扣每套好平,幾蚊就有幾十至一百套,如果用得多的話都幾化算~
二)簡便布包鈕套裝(日本大創)
細細地一套入面已經有齊要用既工具,好方便,size由1.8cm至3.5cm不等.
簡便version係$12蚊店可以買到,就算同size都有2款,一款數量多d,另一款會少一半,即係一個平一個貴,貴果個真係會好用好多,個器具軟身d,容易d拎返粒鈕出來,而且鈕扣整出來亦實少少.
雖然Size同款式唔多,但都夠應付一般既手作作品製作.同用機壓出既布包鈕比,會冇咁實淨,有機會用得耐會容易鬆開,而且亦比較貴,一粒都要1蚊以上.(有補充裝可以買,冇器具但鈕數量會多d抵用d)
如果你識刺繡,不妨試下繡花/字係布上,再用來做布包鈕丫~


text:
近排肩頸越來越酸痛,雙腳行一陣就好攰,應該唔係病,原因未明,我估可能與天氣有關.
今朝太忙都冇幫老公打點好返工既既,我問老公呢樣,果樣有冇拎,佢係唯獨是煙冇拎,叫佢拎又唔駛,我吩咐佢唔好買煙.
我係〝麥麥〞買左早餐,歸家後拿拿淋吃完帶阿B返學,然後又要趕去〝樂富~房署〞與帶細舅父,細舅母和表姐合會.尋晚收到阿媽通知佢地今日去交表,仲話細舅母買左蜜糖,而表妹又買雞蛋要我拿回去,又要記緊拎梅菜係幫細舅母買.我諗夾埋一定重,就算蜜糖細罐,密度咁高都重喇!我肩頸和腳都痛,但咁有心都要攞!真係未老先衰,最衰book唔到場打波喇!
阿媽話我十點半去到就可以,我見仲有時間就行左去〝吉之島〞,我講過今個月唔買野,但係而家日日都煮飯,餸就細碟就大,問過老公都讚成我買細碟,去到未開門,我就行行企企等十點開舖.我今日係〝十蚊店〞第一個顧客,我向我既目標進發,碗碟唔夠悅來邊多花款,我就買左3隻.
我慢慢行去房署,見唔到佢地,但見到好多人,等我去攞定籌先.我係大堂等,又怕個籌過左就打比表姐,佢地已到門口.今次多人攪左半個鐘,終於成功收左申請表,而家等收藍咭.
我除左蜜糖和雞蛋外,細舅母仲買多一大袋臘腸和豆豉,表姐盒豆豉唔要又比埋我,我就孭住重重既行裝回家,想買lunch回家吃都不能,雙腳又攰又冇力再行,我諗當時我身上負重二十幾磅,我回家煮個麵食算.返到家先失手打爛左幾隻蛋,每隻蛋都包左紙巾架!每次packing都係咁.
今朝坐車時不停諗煮咩餸,諗到煮〝釀雞翼〞,回程時就叫阿婆幫我係冰箱拎雞翼溶雪先,但返到去成個人都好攰唔想郁,所以都係放棄唔整.
晏晝有朋友來電傾左好耐電話,大家講煲湯和煮飯,講開我又想煲〝青紅蘿蔔湯〞,但時間唔夠明天先煲,最快都係煲〝排骨番茄薯仔湯〞.而餸方面我問老公,老公話食〝茄汁豬扒〞,上網搵到自己再更改一下,再炒多個菜就攪掂.
頭先熊貓姐姐來電問〝星期日BBQ點?〞,我地每年十月高達叔叔生日都會係攪BBQ,但而家打風多數都要取消~擇日重賽.夜晚睇電視時發現原來以前睇開個醫生做左無國介醫生,佢把聲都仲係咁沙和個樣都冇老到,但前排經過佢間診所仲係到.
今日老公返工回來聞下包煙,佢今日真係冇食過煙,lunch時見到個同事都係係尋日開始戒煙.老公話公司partime幫佢買左煙,佢一拎到就立即擺晒落抽屜~真忍得.開飯前同我講食一支煙,我鼓勵佢食,邊可以一下止戒晒!要慢慢過度先得架!忍得太勁,可能會有反效果.


text:
去完表衣城同黃埔影聖誕相,呢日就到聖誕第三炮~~就係之前經過見到佢佈置緊既Harbour City 喇!
黎到尖沙咀,緊係同阿b去反斗城免費玩一餐先啦!
點知阿b一去到,就淨係推住架車仔响原地不斷兜圈,
係都唔肯向前行...
最後唯有~~媽咪引開阿b,爸爸靜雞雞推走架車!
好彩阿b發現之後冇發爛渣,
只係攤開兩隻手仔講咗聲:冇!
好多玩具都有掣禁,阿b玩得好happy!
鏡頭影到嗰個姐姐,見唔見阿b望到眼甘甘?
佢不斷想撩人玩,呢樣係阿b近排既轉變~~
佢比以前較接受同陌生既細路仔玩.
而家真係坐唔落呢啲bb玩具椅喇!唯有企响側邊玩!
禁完掣有音樂,阿b興奮到跳舞!
唔講大家唔知,阿b最近愛跳舞,
每日同嫲嫲睇金裝四大才子,佢就會扭籮轉圈咁跳舞.
阿b又認錯呢隻係pooh pooh !
阿b唔知運動方面叻唔叻呢?
似爸爸就~~充滿運動細胞;
似媽咪就~~成個運動白痴!
希望你似爸爸啦!
玩完反斗城,就去影聖誕相喇!
見到棵紫色聖誕樹,阿b拍晒手掌,
唔通佢覺得好靚?
今年既裝飾都唔係好過上年好多,好似好亂咁..
原來出面棵聖誕樹仲大仲sharp!
望嘜呀?阿b?
啲裝飾一味得個多字,但係個感覺好似亂咁堆埋一齊咁..
度度都係咁上下,好彩紫色都算幾醒神!
應該係今年既主題公仔,唔知有嘜名堂呢?
好,諗一諗下一炮去邊度影先?其實媽咪想去德福,因為今年德福成個場都係bear bear,好得意!不過咁遠,又冇嘜特別地方想行,爸爸唔係咁想去;媽咪其實都有啲矛盾,一方面又想同阿b影相,但一方面又唔想放假都要响工作既地點出現,真係要諗諗先!


text:
計畫去完旅行返黎就開始搵樓
其實都一直留意住個市
感到好悲哀ge就係
我都只係想住返屋企附近
都已經唔係市中心, 又唔係新樓, 而且都成30年舊樓
都要咁x貴
咁有人可以話搵一d 平d ge, 好似o係屯門 200萬樓下 ge上車盤
但組織新家庭, 難道我想住得比而家差嗎?
我選擇搬出黎, 唔係應該要有improvement or 至少同現在的質素差唔多卦
如果唔係, 我不如留返o係屋企
最慘係, 我發覺, 無論我好努力, 少少努力, 同 even唔努力
我加ge人工 都係一樣
咁, 我仲出咁多力為咩
年年加人工一樣, 咁樣ge 進度一定唔會買到樓
與其係咁, 我咁努力, 緊張, 為左d咩?
一日未睇岩樓
都唔知道夠唔夠本結婚
所以
最近多左好多人問我幾時
好老實講
我真係唔知.....
唔好問,
我有schedule自然會講
可唔可以簡單d
影完個相, 註個冊, 食餐飯就搞掂?
為左預備今次影相, 都用左好多個weekend, 都唔知去左幾多次太子
去之前又怕生瘡, 又怕天氣唔好, 又怕xyz....十萬樣野怕
我真係受夠喇
擺酒, preparation, 真係好大壓力, 我完全唔想去做
Marriage
actually it is just a commitment between us
make it simple, ok?


text:
由於之前join左MCL做club member, 係生日月就送左一張戲飛俾我, 有免費戲飛故然好啦, 不過, 唔通戲院覺得佢d member個個都咁寂寞, 只會一個人去睇戲, 既然係送就咪鬼咁孤寒送一張啦, 係就送多張, 兩個人一齊去睇戲先得架麻!!
由於張贈卷去到今個星期五, 所以琴日就走左去睇戲, 呢排都冇咩大戲或者新戲上, 有既都只係個套007, 由於對007興趣不大, 而咁岩見到係台灣大收既"海角七号"又岩岩係上星期上畫! 所以係冇其他選擇又要睇既情況之下就睇左呢套戲!!
如果大家帶住呢套係台灣大收, 一定好好睇既concept入場睇呢套戲既話, 大家可能會有少少失望, 你話呢套戲好好睇, 要睇到要讚不絕口咩, 我感覺上又唔係!! 其實呢套係只係屬於小品類電影, 而且係非常之台(灣), 入面有七成既對白都係講台語, 地道感十足, 不過即使全部係台語都唔打緊, 橫掂都係睇字幕姐!! 電影入面每個人物都有自己唔同既獨特個性, 由馬拉拉桑, 茂伯到有自我一套既小女生大大都有各自既性格面!! 成套戲一開頭, 其實都有少少慢熱, 但去到大家要組織樂團後練習時造出不少笑話, 尤其是戲中的茂伯, 為左要上台表演, 即使最後冇得彈Bass, 都硬要上台的情節尤其好笑!!!
至於電影宣傳舖天蓋地式地形容電影係"漫天感動", 其實就有點兒誇大左電影既感情線情節, 正如Anna睇完之後都話睇唔明套戲, 唔明既就係其實個男主角都冇做過d特別野, 點解個女主角又會無啦啦會鍾意左佢既, 而且都唔知成套戲有咩可以咁感動!! 而當中穿梭中日兩地既感情, 加上日文旁白, 某程度上係成套電影都冇咩太特別(只係本人覺得!!), 係都可以話係可有可冇!! 反而要講既就係係最後成隊本土樂隊上台表演既時候, 個種氣氛就真係十分之好!!
p.s: 戲中茂伯
自稱自己係國寶, 上網睇過官方網頁, 原來所言非虛, 佢平時都會出去表演個喎!!


text:
Thursday, June 5, 2014
女人最怕嫁錯郎
點解會突然咁感觸? 其實係因為聽完同事呻了一番後有感而發. 同事個女(簡稱V)結左婚3年,剛剛都生了一個女兒,本來一家三口你會覺得好開心好快樂,但原來好多野都係好表面. 導火線係因為V發現佢老公開左好多張credit card, 成幾錢蚊咭數,話多吾多話少吾少,但佢地因為得佢老公做野,而V只不過係做part time, 所以經濟上真係有D困難,所以突然而來既債務真係令V好stressed 同吾開心,因為本身已經無咁多錢,老公仲要係咁fing...(我都吾知fing左去邊),而個女又要養,真係吾係咁容易,而家仲要問個aunt借錢,但佢老公覺得問人借錢無問題,仲要嬉皮笑臉咁,真係想打佢. 而早排V有病,真係連睇醫生既錢都無呀,要我同事開到口話比錢佢去睇先肯去睇,唉,真係心酸! 其實初初見到呢個男人,覺得佢應該係一個好老公吧,似係斯斯文文,吾多出聲個D人,點知而家一結婚就360轉變,而家仲會用埋V辛苦儲落既錢去比呢個男人洗,我心諗,呢個咩世界呀???? 自己搞吾掂D錢銀問題,就會問父母拎錢用,一個差不多30歲既男人一事無成,連一D savings都無,真係吾知有咩用??? 無錢都算,仲要攤大手板問屋企人拎,我覺得好樣衰!雖然一家吾知一家事,但嫁著個咁既男人....我會嘔血! 如果我個女嫁著個咁既男人,我相信我老公會殺左佢先! 我好明白我同事點解咁心痛同憂心,見到自己個女為左頭家做幾份part time, 捱到病,個老公又吾生性,唉...原來養兒一百歲,長憂99吾係only apply係我地呢D新手媽媽,以為自己個女有自己家庭可以憂心少D,點知晚晚都會扎醒擔心自己既仔女,做父母真係一份24/7 工作,細時怕佢會跌倒,大時又怕佢會學壞,我相信有兩女在手既我呢幾十年都吾會有好日子過了!
37 comments:
搵小三既男人更加唔要得,但呢個世界上有太多呢啲男人,無論老婆又幾靚又顧家.ReplyDelete
講真,我唔會信哂男人,所以一定靠自己,自己要有一定經濟能力.
老公同我講若有一日我地離婚,仔女都跟佢.
我:「我一個都唔要,我唔好得閑做facial ,行街,買衫,搬返娘家乜野都唔駛做,有空先黎睇下佢兩個,玩完拍拍pat pat走人,勁爽.」
老公O哂咀.Replies
個男人冇野麻,仲好意思問屋企人拎? 幾廿歲人啦,唔化o既............ReplyDeleteReplies
HK吾係好多呢類型既男人咩? 不過要咁依賴屋企人,有女人肯嫁先出奇Delete
Some people never grow up.ReplyDelete
Sometime it's better to be single.Replies
i agree.... esp men...they don't grow up!Delete
唉… 付唔起責任就唔好結婚生仔啦...ReplyDelete
不過一家唔知一家事,唯有叫自己㗎小朋友要帶眼識人...Replies
係呀,我都好怕有一日我個女比人地hurt.....做媽媽真係好煩,哈哈!Delete
真係家家有本難唸的經ReplyDelete
我覺得男人就算50歲, 思想都唔成熟咁
尤其是我哋呢代開始, 生活好咗, 經歷少咗, 仲唔識長大,成日依賴屋企, 所以我都要成日警惕自己, 要俾蛇仔明受吓苦, 自立吓, 唔好照顧得佢咁緊要Replies
而家90後D人都已經好像吾多掂,我地再吾訓練下我地呢班10後,真係呢個世界吾會再有呀!Delete
我同妳一樣㨂愛情多於麵包,我當初同老公拍拖時,我媽都有微言㗎,話佢大過咁多ReplyDelete
妳話妳同事個女婿婚前後不一樣,其實人會變,我自己都唔擔保有一日會變,雖然我重愛情,但男人都係信唔過,所以老公將來變都唔出奇
妳同事個女婿係香港都唔會有女人要,香港好多女人都好叻,寧願自己一個享受,好過養埋D有貢獻的男人Replies
你老公大好多咩? 又吾多似je....不過最重要係佢對你好咁就夠啦!Delete
係呀,如果係HK,呢D男人真係吾會要,好似貼錢買爛受,寧願過無男人既生活仲好呀!
我想要麵包,但实際我已選了愛情,好彩苦盡甘來,最后兩家人都接受了,又或者要多謝一仔依粒次菇頂!ReplyDeleteReplies
而家真係太多KIDULT啦……所以我都唔敢心急,慢慢搵~嘻嘻:PReplyDelete
記得有人講過,好男人,其實就係對你好嘅男人,其他條件都係假~~我覺得都幾啱:)Replies
係呀,男人只要係真係對你好咁就夠啦,其他既都係bonusDelete
我都係揀愛情的, 之前2個ex, 都比老公搵多好多, 佢地的老婆依家成日孭名牌, 去歐遊, 有時都有d羨慕, 但見到兩個可愛的愛情結晶品, 我始終覺得自己揀o岩左~~ReplyDelete
不過幸福的家庭一定要一定的麵包做基礎, 貧賤夫妻真係事哀架!Replies
可能我覺得麵包呢D點都會有吧......就算無屋無車都可以生活既. 係啦,你兩對寶貝咁cute, 選擇正確呀!:DDelete
- Replies
唉,兩公婆來都搞成咁 :((Delete
Mrs. Wu ...好多唔開心事都會日日在身邊發生, 都無得阻止. 平常心吧,ReplyDeleteReplies
我無吾開心呀,都係D男人衰,哈哈Delete
Ms. Wu, 男人不壞,女人不愛啊! 顧家揾錢,女仔通常唔愛,嫌佢無情趣.好似你個fd 男友咁,嬉皮笑臉先愛,諗住婚後佢會改變呢d天真想法.無法,女人必經階段.ReplyDeleteReplies
其實佢之前吾係咁架,不過吾知點解...anyway, 一家吾知一家事,希望會有好轉啦!Delete
MR WU 肯定擔心過你哈哈哈.ReplyDelete
都無得擔心了,就算我哋啲女識到我哋覺得唔好嘅男人,佢哋都唔會聽我哋勸啦.
放心,物以類聚, 我哋正經人多數都識返啲好男人嘅.Replies
咁又係,即係好似想當年我同我老公一齊佢都吹我吾脹...Delete
我同佢講完,我問佢如果個女個老公係咁點算,佢話殺左佢,幾暴力!
Hello Mrs.Wu. 第一次係你個Blog留言!嘿嘿.話時話,如果要嫁比一個吾顧家既男人,我寧願成世單身.只少過得快快活活,好過要一個為自己製調麻煩既男人.見過唔少呢D個案,真係好感慨呢...ReplyDeleteReplies
你好呀!得閒多D來啦!Delete
男人...真係好小朋友,我都認同如果我知道個個男人係咁不負責任,我寧願吾結婚呀!
Mrs. Wu:ReplyDelete
~唔知係咪男人,就是永遠長不大. 你個同事V, 有依個遭遇, 她生活都幾辛苦下.
~不過, 我以前好獨立, 會揀麵包多過愛情. 但現在, 我相反了. 可能大家經歷多了. 有時係要有點經歷,才會長大!!Replies
同意,係要有經歷先會長大,不過對男人來講,似乎吾係!Delete
咁橋嘅,我阿媽都係厭棄我老公搵錢唔多(我阿媽好表現,見到身光頸靚就以為有錢,偏偏我老公就鐘意牛記笠記),不過我覺得要搵一個互相鐘意嘅人一齊都唔易,而且個男人有承擔緊要過有錢囉.好似V個老公咁,好意思fing老婆錢,唉…ReplyDeleteReplies
係呀,我都覺得錢吾代表一切,如果佢有錢但成日有小三,你都吾開心啦,我覺得搵個自己中意同專一既人好重要,錢都係期次.Delete
男人真係要有承擔先得,哈哈.ReplyDelete
我媽開初都係唔多like我老公咖,因為佢細過我,搵錢又唔多,感覺佢無咩擔帶,ReplyDelete
未結婚前仲出現小3問題(我媽媽唔知),當時我都有懷疑自己揀錯左...
好在最後時間的證明同Yin B的出現,我真心相信佢係可以同我一輩子的男人..
日久見人心係無錯既..希望你個朋友最後都無事啦~


text:
依排食得熱氣嘢多,所以煲個清熱潤肺嘅湯水俾屋企人飲.
羅漢果菜乾湯就係首先了.
因為菜乾同羅漢果屋企都有貨係度,只需要買份骨頭返嚟就煲得.
依隻菜乾唔係街買,係一個親戚自己親手制㗎.
唔係普通常見嘅白菜曬成嘅菜乾,而係用芥菜,先洗凈,再上火蒸熟,然後贊一層酒,先至係太陽底下曬乾.
咁樣整出嚟嘅菜乾,清火效果更勝一籌之餘,自家製作,保證清潔衛生,因為製作繁複,基本上到佐依家,都無乜人會咁做出嚟賣啦,想食,唯有自家整啦.
睇下,依隻菜乾,係好長身㗎....
依款湯水所有材料係:
豬尾骨一盒,菜乾,霸王花乾適量,甘筍適量,南北杏一碗仔,羅漢果半個.
因為屋企凈有好多霸王花,咁就加埋落去一起煲啦,係可以唔使落㗎,而羅漢果本身具有好強嘅清熱潤肺效果,不過好多人未必接受果种甘味,如果唔鐘意,可以將羅漢果轉為蜜棗,隻不過依款湯嘅藥效,就必定大打折扣.
所有材料加水煲二個鐘或以上即成~~
有好清香好清香嘅菜乾味,加埋羅漢果嘅甘味,依款湯水,落少少少少鹽就足夠味道啦~~
炒多兩個小菜,我好鐘意食韭菜㗎,而且韭菜本身對人身體嘅腎臟有極好嘅滋補作用,係最天然最顯效嘅一種食材之一,古代醫書上有寫過一款「羊肉韭菜粥」,係絕佳嘅滋補腎臟嘅一個食療方法,不過到佐現代,好多古方已經失傳佐.
並且韭菜本身具有極高嘅纖維素,對於促進腸道蠕動有極好嘅效果,有醫學報道指出,常食韭菜,可以有效預防大腸癌㗎~~
韭菜雖然係好,只不過嚟到現代,農夫為佐提高產量同質量,好多時都會係韭菜上噴農藥以防蟲咬韭菜,而韭菜嘅收割期好快,所以未等得及農藥得到適當嘅揮發可能已經擺上菜架,經常可以驗到韭菜入邊嘅農藥含量大量超標,所以有學者指出,現代人食韭菜,等同服毒.
唔知香港所售嘅韭菜農藥含量如何,不過無論有無,自己返到屋企,都可以做一個簡單地稀釋衝淡菜入邊農藥嘅動作,就係用「鹽水浸」
不過我睇到好多人,係識得浸鹽水,不過一浸,可能浸成個鐘夠耐,可能會覺得,浸得越耐就越能夠將農藥溝淡.
其實咁樣做,真係大錯特錯,因為菜只需要係鹽水度浸十五分鐘左右已經夠衝淡農藥嘅含量,如果浸泡超過十五分鐘之後,菜入邊嘅農藥稀釋佐入水度,再浸耐D,咁農藥,就又再深入地滲入佐菜本身,咁樣做,反而加重佐農藥嘅攝入.
最正確嘅作法,應該係將菜先衝洗一次,然後浸入鹽水十五分鐘,跟住倒去鹽水,乾淨地衝洗二遍,咁樣就可以最有效地衝洗去菜表面嘅殘存農藥啦.
一款美味有益嘅「韭菜炒蛋」
簡單又平價~~
另外,買佐一條紹菜,用少少煙肉,加蒜頭炒.
清甜惹味~~
一個晚餐就搞掂`~~
廚房小智慧分享:
另外,講下廚房我用緊嘅果隻洗手液,鐘意用一擠出嚟就係泡泡嘅洗手液,貪佢好方便,咁上次買佐一個簡易包裝嘅「洗手液補充裝」,買返嚟先至發覺到原嚟唔係「泡泡洗手液」嘅補充裝,屋企全部都係泡泡裝嘅洗手液,咁依隻普通洗手液,無用啦...掉佐好浪費㗎,咁我發覺,其實泡泡洗手液同普通洗液嘅區別,就係泡泡嘅會稀好多,好似水咁可以流動,於是我就將普通果隻洗手液溝蒸餾水開稀佢,再倒入泡泡洗手液嘅吉樽度,一試,哈,掂啊...
我無做過比例,總之試下,逐D溝水,最好用蒸餾水去溝,無咁多菌,哈,咁樣講法,其實泡泡洗手液,可以用任何嘅衝涼液去製作都可以啦...
另外,如果係廚房用嘅洗手液,可以加少少醋入去,因為搞完家務,用少少醋洗洗手,可以有效減少「主婦手」嘅產生.


text:
試食@一風堂原味引進 奉天黑醬油拉麵
香港人幾咁鍾意食拉麵,唔使再多講,甚至癲到親身飛過日本四圍搵唔同口味嘅拉麵食.之不過日本咁大,真係飛得幾多次?所以有啲地道特色嘅拉麵,仲係要等拉麵舖引進到香港.好似今鋪一風堂就同福岡拉麵品牌奉天合作,將佢哋招牌嘅黑醬油拉麵帶到嚟香港,作為期間限定款式,今日Vgo就率先去咗試食.
一風堂強調,今次推出嘅奉天黑醬油拉麵,原汁原味引進,味道無任何加減.Vgo見碗麵深褐色嘅湯上面滿泛油光,以為味道會超濃,口感油膩.殊不知,飲咗兩啖湯後,覺得口感幾清爽,濃淡適中亦唔會太鹹.
問返駐場拉麵師傅,得知原來湯底主要係用雞肉淆製而成,質感無一般豬骨湯咁濃厚;秘製嘅黑醬油就有陣陣濃郁味道同香氣.湯底不算好濃,所以較粗嘅麵條同略肥又厚身嘅叉燒一齊食,完全無「漏」嘅感覺.
老實一句:對住呢碗黑醬油拉麵,小編一定唔會好似味皇咁大嗌:「好好味呀!」咁浮誇,但係佢嘅味道確實有別於一般香港食到嘅拉麵,一試無妨,$78 一碗啫,仲想點?
實用資訊
名稱:奉天黑醬油拉麵
售價:$78
推出日期:4 月 13 日(預計期間限定 3 個月)
售賣點:全線一風堂分店
圖片來源:一風堂,Vgoaround,網上圖片


text:
相信好多人都聽過力克.胡哲(Nick Vujicic),佢係一個一出世就冇左四肢既澳洲人,但憑住佢堅強既意志,佢不但活到今日,仲識得騎馬,打鼓,游泳,滑浪,足球等等...上年佢曾第一次黎到香港有分享會,但自己未有機會親身聽佢分享,只係youtbute睇過佢一段好震撼既片,後來我先知佢係基督徒;撇開宗教信仰,因為我知好多人一見到係基督教,覺得又係度傳道,就隔開左自己,唔想聽...但唔講宗教丫,力克為人樂觀幽默,堅毅不屈,熱愛生命,佢咩都可以將困境睇成希望,雖無四肢,但都持守住永不放棄既生命態度,綻放住光輝既人生,淨係呢種精神呢種態度,已經係超堅同值得學習啦!
上年雖冇機會參與力克既真人分享會,今個月佢又再黎香港啦,舉行名為『有Faith.可飛』既分享會;晟晟前排打比我,邀請我同呀欣一齊去睇,我當然即刻應承啦!分享會係博覽館舉行,呀欣搭機鐵搭到熟晒,原來青衣站來回博覽館,優惠半價,即原價$120只係$60;如果係博覽館逗留超過一個半鐘,再減$18,即只係$42來回,好抵呀!
『有Faith.可飛』門票:
我住係青衣咁多年,今次先係第一次搭機鐵咋,所以要影相留念呀!因為我屋企樓下有巴士直達機場,平時出門去旅行,都係搭巴士去機場既,唔會搭咁貴既機鐵架,因為淨係單程去機場都要$60!
去到博覽館,先會合晟晟,原來佢帶埋晟媽媽黎呀!
原來舊同事Monique都有黎,佢係晟晟教會既師姐黎架!
入場啦~~
我好鐘意對天使翼既設計~~
三位司儀,最右個位其實係高皓正,不過只係傻瓜機一部,影唔到呀!
張崇基係獻唱嘉賓,佢唱LIVE既"遇見神",唱得好好聽呀!
力克出場啦,sorry,相機影得唔好,但大家都睇得出邊個係力克啦,佢成個分享都係檯上面行黎行去咁同觀眾互動架!
一出場力克同大家打招呼:
影瑩光幕清好多~~
力克身下肉色個舊部份,就係佢成日自稱既『小雞腿』:
力克識用佢隻小腳揭書:
力克表演打鼓係全晚高潮,大家都拍爛手掌!力克隻小腳既打鼓速度,我相信仲快過我隻手呀!
力克真係一個好叻好成功既人,人人會同情佢,但佢根本活得非常精彩,唔需要其他人既憐憫,佢仲以自己為借鏡,激勵其他人,盡佢所能,走遍世界好多地方咁周圍同人分享佢既人生!
至於宗教問題,其實我都信有主耶穌既存在架,只係信心唔夠;睇完今日力克的分享,我自己係度諗,好多野,我地人,係要親身望到見到摸到先會相信,神/主耶穌既存在亦係咁...咁其實係咪一定要見到神/主耶穌先得呢?我望住力克,反而會諗,佢咪做緊主耶穌既野囉?周圍傳神的福音,見過行神蹟既人會信,未見過既人就唔會信;力克亦似做緊主耶穌門徒既野咁,耶穌升天後,佢地繼續傳福音,就好似力克世界各地咁同人分享佢既信心信仰一樣囉!望住力克,一個無可能既驅體,但竟然有無限既可能,當中既真理意義,真係好值得反思!係,亦都有人會講,未必關信仰事啫,一個人夠毅力都可以做到咁!講就易,但當發生係自己身上時,我相信做到力克咁,有幾多人做到呢?我就好有保留喇...力克出身係一個基督教家庭,所以佢既故事,對我黎講,係好有說服力既!
今晚太陽哥哥知道我有節目時,即刻苦瓜乾咁望住我問:咁我夜晚點呀...?我點會唔理佢呢,佢咁辛苦楂車搵錢,我梗係同佢食晚飯先啦!因配合我要去博覽館,我地晚餐就係青衣城食MOS burger!


text:
雖然之前影pre-wedding已經係百利買左對3寸好舒服既婚紗鞋,不過一直都覺得個款比較common同埋影完幾輯pre-wedding都著到有d殘殘地,所以一直都想買過對.唔想再買返金都同百利個d款,盡量之後出街/宴會都著得返,要有bling bling,但又唔想買太貴,要滿足晒我咁多個要求,真係一d都唔易…
Dyos
第一次接觸真係令我眼前一亮,用料同款式都比金都百利個d靚好多,雖然價錢會貴少少,現成size大約700-1,000蚊,都算可以接受,不過度腳訂做要2,000蚊以上就真係接受唔到,而且亦覺得冇乜咁既需要.
Dyos既好處係睇岩款之後,鞋既顏色同鞋踭高度都可以自己再揀,唔需要另外加錢,都算有少少tailor-made既感覺~而某次婚展前DYOS仲係大日子度搞左個event,只要登記個人資料就送紅色結婚拖鞋男女各一對,結果我同bb個名都登記一次,去到婚展真係好順利咁拎左4對拖鞋返黎,而且仲係膠底+織錦絹面料,質料一d都唔馬虎,慳返唔駛買結婚拖鞋之餘仲有排著!
但係後來上網見到有唔少b2b都話落左order俾完錢之後遲遲都冇鞋拎,要上去同佢嘈,而拎到鞋既b2b亦話質素好差,完全唔係個回事…雖然唔知上網睇到既case係幾耐以前既事,不過俾得成千蚊出黎買鞋真係唔希望會咁差,所以最後都係費事搏,唔買…
Dan Glory
印象中唔知係邊度見過/聽過呢個名,不過真真正正第一次接觸係係尖沙咀DNA.講開DNA,想講少少題外話,我本身對DNA呢個商場真係幾情有獨中,鍾意佢每間舖都冇門,舖與舖之間冇玻璃冇牆,咁既setting對店舖鄰居定客人都有種好close既感覺,仿彿置身於日本既小型shopping mall.而且全商場都收11點,岩晒香港人(我)既生活,重點係商場裡面普遍既pricing其實真係唔貴,所以大家有時間都不妨去行下~
講返正題先,因為早幾日好怱忙咁行過見到佢做緊promotion,一對6折兩對半價,趁今晚出開街就特登去DNA睇下.結果…我好耐未試過一間shop會買得咁瘋狂…我一次過買左5對,你冇睇錯,真係一次係同一間shop買左5對鞋…真係超爽超開心~~
因為而家做緊promotion,所以有d款會冇碼,真係好鍾意既話其實都可以訂做,而且鞋既顏色都可以自己揀,但鞋踭高度就已經fix左冇得改,但就要收返正價.不過我覺得正價都好ok呀,都係600-700蚊左右,雖然款冇dyos咁多,但正價都比dyos平.我而家仲係半價就買到,呢5對鞋平均一對300蚊都唔駛,真係抵到爛呀~~
而我既wedding shoes亦都買到喇~估唔估到係邊對呢?開估,就係佢喇~
本來想搵對3寸踭就算既,因為d人成日都話著成日要舒服d丫…但我始終都覺得3寸既wedding shoes感覺唔夠wedding shoes…有d好靚個d又成5,6寸,點著呀?結果而家呢對係4.5寸-5寸左右,前面有platform,著起整體都唔算好辛苦~等我遲d幫佢diy貼石完畢之後再post張靚相上黎比較下妝前妝後相,哈哈…另外都分享下其餘4對:
其實呢對做wedding shoes都好靚,超閃而且著得對腳勁修,不過係涼鞋款,比較岩春夏既新娘,而且前面冇platform及只有幼帶,其實真係著得好辛苦的,不過見咁平,買大一個size黎加鞋墊著都好~
我本身都有考慮呢對做wedding shoes,雖然都係涼鞋款,但冇上面對咁辛苦,因為有platform,勁鍾意腳腕朵花花,如果diy貼石之後,相信都一定會好靚好靚~
因為呢對實在係太平太平喇,所以同款買左黑白兩色,平時出街著既話其實黑色超靚~
呢對就真係3寸踭喇,所以真係可以用舒服去形容,一入舖其實係最先俾佢吸引到我,蝴蝶超閃~不過現貨只有黑色,想要其他色就要正價訂,一開始我諗住揀唔岩其他既話就正價都訂架,不過最後都唔駛,正價夠買兩對喇,哈哈哈…


text:
呢幾日同舒韻轉左時間表,日頭只係訓一次.
平日9點送兩個大嘅返學,12點湊靖翹放學,3點湊影曦放學,所以舒韻嘅小睡時間要夾到喺呢D時間中間.
剛開學時舒韻係9點半瞓到11點半(呢個係我以前打BLOG上網嘅C人時間,而家被舒韻佔有咗啦!),1點半瞓到2點半
但11月尾佢開始唔係好想點半上床...有試過2點半先瞓著-.-攪到只係瞓咗幾個字就要叫佢起身!
後來食完晏後直頭唔畀佢瞓,但到5點食飯時就好眼瞓...唔係好肯食,結果有好幾日佢5點半就上床,瞓到第二朝!
跟住我就試湊完影曦放學後放佢瞓一個鐘(4點至5點),但係7點又上床囉...佢肯瞓架,但硬係覺得安排唔夠好.
聖誕假時我故意將佢嘅朝早小睡時間推遲.初初佢一到十點幾十一點就好眼瞓,但係過咗幾日,就推延咗佢嘅小睡時間至十二點左右.而家兩個女都返晒學,可以實行下...
我自己好滿意,因為有一對一嘅時間對住三個女:)
時間表如下...
9點 送晒兩個大既返學就同舒韻一對一咁玩
10點半 同舒韻一齊煮飯
11點 舒韻食晏,之後去湊12點放學嘅靖翹
12點半 一返到屋企即放舒韻訓,我就可以同靖翹一對一咁食晏同玩個幾鐘
2點半 舒韻醒左畀生果佢食就去湊影曦
3點半 返到屋企就SKYPE我老公,三條Q一齊玩
有時會畀影曦夜少少訓,等我同佢都可以有一對一既時間.
我好珍惜呢d時間,呢d時間係無價架!可以同小朋友一對一咁相處,令到佢地得到你所有嘅注意力,你會見到小朋友最純真嘅一面.佢嘅世界只有你,你嘅世界只有佢,呢種感覺,真係好窩心:)


text:
終於都到我出遊記啦, 其實我真係好鍾意好鍾意好鍾意去旅行架, 只可惜有咗兩隻小魔怪之後實在無可能話行開就行開嘛, 最後只好帶住兩隻小魔怪一齊去囉, 而亦因為我同老公都唔想太辛苦, 所以就造就咗今次呢個Family Trip喇.
今日襯有少少時間, 就先打少少Blog啦...
期待已久嘅高雄墾丁遊, 終於夠鐘出發啦, 呵呵~~~
唔洗講, 一大早要去機場嘅我哋, 梗係又Call的士啦, 順順利利準時8:30跟家人於機場會合.
妹妹第一次離港, 點都要影張一家四口合照... ^^
今次我嘅湊囡團隊陣容都唔弱架, 不過最得力嘅褓姆寧願做攝影師都唔願上鏡啵.
好...Check In完, 快快過關入閘食早餐, 然後再帶小B去睇飛機影飛機. 今次去旅行小B已經懂事, 所以知道有得搭飛機都表現得相當興奮相當開心, 即使一大清早被叫醒都無詐型, 讚呀!! 至於妹妹被叫醒就梗係超不爽啦, 結果一早喺屋企就上演一幕大吵大鬧大哭記, 扭計到暈, 唉~
食完早餐, 一去到登機閘口, 小B又再一次攝影師上身, 機不離手, 見人就影.
而妹妹就已經敵不過睡魔急Call, 再次乖乖ZzzZzz了, 好彩妹妹上機前ZzzZzz咗, 咁我先唔洗擔心有個BB會喺機上扭計咋, 哈哈.
今次我哋就係搭呢架港龍機啦...
影相影咗唔夠5分鐘就已經最後召集 ~.~"
好啦...我哋要飛啦, Bye Bye香港!!
放咗幾日假, 今日返工時間真係好有限, 講住咁多先, 遊記稍後再分享!!
我們的Facebook專頁 - 小b與妹妹b之成長日誌


text:
2016年1月6日 星期三
妹妹報N班後感
我同自己講, 我今年一定要為妹妹明年讀K班做好準備, 唔可以再咁大安旨意, 免得到時我又要刀仔拮大脾.
最初唔報咁多間學校嘅原因係因為我覺得妹妹明年K班已經有家姐嘅學校做Backup, 學校媽媽谷話有兄/姊在校讀有99%優先取錄, 所以今年N班只報了娘家附近較為好嘅3間學校, 一黎諗住明年已經有學校收, 二黎又諗住妹妹係2月B, 應該可以排到讀救世軍, 三黎今年唔係龍年應該會較大機會獲學校取錄, 四黎無理由N班已經要妹妹搭校車返學, 所以完全無諗過報遠少少嘅學校.
雖然最終妹妹係有Offer, 但半日班嘅Offer實在唔適合我哋, 所以幾經爭扎之後, 我連留位費都放棄無交, 一心就係等救世軍... 點知救世軍面試後, 再經過兩星期多嘅等待, 最終只得後補學位, 當我知道一刻確實係晴天霹靂 (雖然已有心理準備), 原因係排我之後兩個no.嘅朋友仔竟然入到, 但我哋反而只得後補, 當然我明白論按需要學位程度, 我朋友係絕對有緊急嘅需要, 因為佢哋係在職父母, 無姐姐亦無長輩幫忙照顧小朋友, 每日返工前仲要帶小朋友過海去保良局嘅托兒所, 所以學校選擇收佢先我真係無嘢好講... 至於排後補位方面, 我實在係唔太大信心, 雖然朋友都已經決定放棄學位, 但以先後次序計, 我前面仲有4位, 另外我問過學校亦講明除咗按輪候號碼之外, 校長又會加入其他因素而決定最終嘅先後次序, 以我哋呢D只讀一年嘅學生一定唔會有優勢, 而最終有無N班讀就唯有繼續等通知...
其實以妹妹班212朋友仔嘅成功獲取錄比例黎睇, 今年算係較為容易有書讀嘅一年 (相對家姐當年龍年效應情況下), 但就衰在媽媽太懶懶閒, 太過老定, 結果攪到今年都唔知點安排妹妹好喇. 其實當收晒3間學校嘅通知後, 我心情真係有一陣子低落過架, 突然仲諗起不如幫妹妹報讀家姐讀緊嗰間學校嘅N班, 但諗深一層, 呢間學校N班只得下午班, 家姐就返上午班, 如果真係一個返上午一個返下午, 豈不是玩死自己又玩死婆婆.
而經過一個聖誕新年假期後, 我終於都睇開咗啦, 宜家仲疊埋心水俾妹妹開心多一年添, 一於有後補就上無後補就玩啦, 哈哈!!
今次我得到嘅教訓係凡事都唔可以太過大安旨意, 做人做事都一定要有兩手準備, 機會係只留俾有做準備嘅人, 而機會亦唔會無啦啦咁跌落黎送俾你, 好彩...我今次損失嘅只係一個N班學位, 但我同自己講, 我一定會為以後每一件事做好準備, 唔會再等到事後先黎後悔.
共勉之~
我們的Facebook專頁 - 小b與妹妹b之成長日誌
14 則留言:
其實有家姐帶住,妹妹讀唔讀N班都唔緊要啦回覆刪除回覆
嗯,如果一個返上午,一個返下午,真係好難攪,淨係接送都好頻撲,明白啊....希望妹妹最後會有全日offer啦~祝福你們 =)回覆刪除回覆
宜家平常心, 不過我都希望最後有全日offer可以讀, 皆因妹妹實在太難攪啦, 佢都係要返學俾老師教下先得~刪除
我都祝cool妹有全日制學校收......回覆刪除
祝妹妹有得讀全日制n班~我下個星期先IN救世軍回覆刪除回覆
我報左4間,IN左2間咋~仲有2間未IN刪除
我有一間救世軍(全日)未in,打去學校問,仲話排緊隊,我懷疑in都無得in ........回覆刪除回覆
如果排得好真係會無得in架...刪除


text:
又去日本喇,每年都要去返次東京先至得!今次去五日,本來想去多兩日,不過D團體飛 package冇得 stay 多兩日,唯有去5日!
今次坐早機去,7:45要去集合地點取登機證,一早去撘巴士,剛走了一班車,要等半小時!其實車程半小時,等咁耐真係可以來回一轉,等車時見巴士站有條 link 可以check 巴士到站時間,下次 check 左先出門口!去到機場剛剛好7:45am,去E區搵EGL攞登機證資料,今次搭全日空 ANA,好耐冇坐過全日空,印象中佢地service 好好,依家都一樣,近年坐平價航空多,早已冇乜service 可言!我坐10:00機,已經可以將行李寄艙,辦理手續果位先生話我張團體票,旅行社幫我劃左位,在最後果幾行路口位,佢問使唔使幫我換前D,梗係好啦!改左坐第三行,近好多!
放低左行李去食早餐,去在翡翠食碗拉麵,坐到近九點就過關,閘口22號好近,見9:35先開始登機,仲有半個鐘,咪週圍影相,影左好似冇幾耐,原來已經9:45!即刻去登機,已經final call ,D人上晒機,我上機時前面仲有一個人,聽到空姐話仲欠一個,有人遲過我,不過好快到埋,因為我上機之後好快就起飛喇!
起飛一陣就派 nuts,派完好快派餐,今餐有燉牛肉飯或者忌亷意粉,揀左飯,味道一般,食完飯瞓左一陣,飛機上有小朋友扭計,最後果一小時都瞓唔到!
去到成田,落機要轉巴士去海關,今日出奇地少人,排十個人左右就到我,好快呢!行李一向都快,今次快左過關,行李一樣到晒!攞左行李就去搵巴士去 Shisui outlet,見巴士15:20開,仲有2分鐘,立即走去巴士站,原本想搵 locker 寄存行李都忘記左!去到30號巴士站已經15:19,見到冇車,唔通走左?原來剛剛返到!巴士可以放行李,太好了,得兩個乘客,準時15:20開車!開車十幾分鐘就到,中間冇站,落車睇定回程時間,預計坐17:00班車,如果買野遲左就下一班半小時後!今次想買個煲同埋手袋,鞋,有晒目標,就去揾,先去睇煲,呢間 outlet D款好"賣剩蔗",即係最唔好賣既貨!見到個有坑紋煎 pan,可以電磁爐用,一萬円,但係太大了!又冇細D,想買燉盅,又太細個,想幫人買石頭,又冇!行左去 St.Cousier 呢間主要賣食物,之前姊姊常買這牌子餅乾伴芝士吃,之前在大阪 Rinku outlet 也有,呢度又好似冇大阪果間咁多野賣!不過我都買左小小野!然後去 Samantha Thavasa 睇袋,又睇唔啱,行埋 franc franc ,New balance都冇野啱!剛好仲有5分鐘就5點,閃人!巴士又準時到,回程先去 Terminal 2,然後先去 Terminal 1,都係頭先果個司機,我諗佢不斷來來回回!
返到機場五點幾,就用之前在旅行社買的巴士券換車票,最快下一班車要18:05,其實班次都密,應該十分鐘一班,不過多人撘,唯有坐坐等車,坐巴士好處係真達酒店門外,雖然車站在華盛頓酒店,只是在我住的 Sun member 旁邊,不用在街上拉行李行好遠,唯一係離火車站遠,每次出門和返回都要行一段路,上次住歌舞技町果邊,雖然離火車站不遠,但要上上落落車站,又要過馬路,始終在新宿,沒有在火車站上蓋的酒店!住邊間都要行!
巴士同火車的車程時間相約,在巴士上睡了一陣,去到酒店19:19,即係一小時十五分到達,先去 check in,住五樓的 double bed 雙人房,放低行李即刻出去,先去高島屋,去到差不多要間門了!還是後天再來吧!在附近行左一陣,在 Lumine 地庫買在士多啤梨同埋香蕉今晚食,跟住去食晚飯喇!第一日先去磯丸水產!
在南口出來,在甲州街道行落去,過左 First kitchen 個橙色大鐘,行多兩三個街口,在大大間電器店 Labi 旁邊入去,呢度幾條街都好多食店,淨係磯丸水產都有三間,今晚見三間都唔爆,去返第一次去個間,先整個甲羅燒,即係蟹蓋,仲有貝殼類 set,蝦,刺身盛合,蟹蓋仍然保持水準,其他就水準下降左,刺身有D乾,蝦細隻左,冇咁好食!食完返酒店食埋D生果先!


text:
2017年3月22日星期三
入爐玻璃煲
老友屋企真係好掂,次次都可以儲夠超市印花換嘢,對我嚟講,儲個印花都拍得住增肥咁艱難,依家仲連米都唔係超市買,真係幾乎無可能會有印花.
老友今次仲犀利,印花多到換完個超大 mixing bowl 同量杯後,都仲有好多剩,問我有冇嘢想換,既然係咁,我都唔客氣喇,就換個玻璃煲啦!
2016年11月6日星期日
執平貨!
依家用緊隻平底鑊個易潔塗層開始唔多掂,連煎 pancake 都有啲黐,所以一早已向素友打聽一下行情,睇吓佢有咩好介紹.素友因為知我要買鑊,所以有次佢行百貨公司時,見到平底鑊大特價即刻通知我兼影埋相俾我睇㖭,真係要多謝素友咁有我心呢!
隻鑊唔單只平,而且仲係我依家用開嘅牌子,更重要嘅係同我一向用開個 size 一樣,咁我就可以繼續用番個舊玻璃蓋,唔使嘥錢再買喇!
2015年9月13日星期日
又上一課
早兩個禮拜做清潔,抹到電腦枱時就發現電腦螢幕個火牛凹咗,形成一個氹嘅形狀,當時只係覺得奇怪,但並無注意到問題.直到禮拜四晚上網,好友喺 Facebook 錄音留口訊俾我,因為太細聲嘅關係,一定要將個 speaker 貼近耳邊先聽得清楚,正當我拎起個 speaker 時,個螢幕突然斷電熄咗,我知道一定係郁咗條電線,所以諗住移番好條電線啦,點知一郁就出事喇,睇住個火牛爆火光,跟住間屋就漆黑一片,全屋啲 fuse 都跳哂掣!!
因為其實當時係仲有其他嘢正在做緊,所以必須要嘗試開番部電腦登入自己 account,再接駁手機上網繼續完成工作.喺無咗電腦螢幕之下,居然我都可以摸住個 mouse,click 入自己 acoount 之後再輸入 passwork 成功登入,我都真係服咗我自己!! :P
2015年9月6日星期日
IKEA 又入貨
2015年8月23日星期日
IKEA 入貨
我好多時都同人講,去「Pizza Hut」食意粉唔食 pizza;去「Spaghetti House」就唔食意粉食 pizza,呢個係我真實感覺,唔係講笑㗎,不過已經 N 世無去呢兩間食肆,依家仲係咪咁情況就唔知喇!!我啱啱去完「IKEA」入貨,不過就完全唔係買傢俬傢具囉,居然全部都係食嘢! :P
前兩日喺 Facebook 度見到素友話去「IKEA」買 marzipan,仲要係做緊特價,$15 減到 $10 ,超抵呀,喺烘焙店買都唔平㗎.咁啱睇完本新 catalogue 都有嘢想睇睇實物係點,又咁啱禮拜五去銅鑼灣教琴喎,於是收工之後就走去咗兜個圈喇.
2015年5月25日星期一
部腦終於有救喇!!
部電腦個 hard disk 容量不嬲都唔多夠用,因為係好耐之前買落,只得 100 GB,當時仲係用緊 Windows XP 就梗係夠用啦,但自從壞機之後,幫我砌機個師傅就順手幫我 upgrade 到 Windows 7,咁就出事喇!!
本來個 OS upgrade 咗當然係好啦,但係相對於我個舊 hard disk,新嘅 OS size 簡直係大笨象,裝咗之後就只係得番幾 GB 空間可以用,跟住 Windows,Antivirus 及其他程式又不斷自動更新,越嚟越多嘢塞入去,攪到近排得番幾百 MB 可以用咋,連開個 Photoshop 用都唔夠容量去運作,唯有邊用電腦邊不斷清空記憶體,超麻煩!!
早前請教咗我一位 IT 專業嘅舊學生有關外置 hard disk 嘅資料,佢就介紹我用呢隻牌子:
2014年11月10日星期一
老將終於要退役喇!
真係越窮就越見鬼!
呢季開始電費同差響都無咗政府補貼,要自己交番,一下子又多成千蚊支出;上個月好友結婚,買禮物又用過千;呢個禮拜部洗衣機漏水情況越見嚴重,睇住呢頭入水,嗰頭就流番出嚟,水位根本都未達指定標準,都唔緊要,最弊係我要不斷拖地索水!!一個人一個禮拜先開一次機洗衫,仲要係低水位都俾多咗佢,咁你話我有得幾多件衫要晾呀!?所以呢幾個月基本上用嚟拖地索水嘅時間仲多過晾衫嘅時間,前幾日情況仲突然加劇,想唔換機都唔得啦,咁又唔見咗 $3000 喇!!
2014年10月4日星期六
抵!!
2014年8月15日星期五
IKEA 執平貨
放喺琴頂盞座枱燈都用咗起碼有十幾廿年,雖然仲未壞,但係啲 "關節" 已經衰弱到無哂力,完全抬唔起頭做 "燈",都係時間要退休喇!喺「IKEA」度睇中咗盞座枱燈好耐,諗住等吓會唔會有機會做特價,我不嬲買嘢都好忍得手,相對貴嘅嘢好多時都會俾我等到減價!當然,好多時都會係換季貨色或過期款式啦,不過無所謂啦,我都唔多介意,依家先開始用智能手機都係咁啦!
早兩個禮拜教完琴之後,去搭車返屋企途中,途經鴨寮街,發現原來都有好幾檔賣 LED 燈膽,但價錢睇落都唔平得過「IKEA」幾多,不過其實我唔係太清楚要買乜型號,火數,對 LED 燈更加係完全無認識,見到覺得貴嘅燈膽型號喺「IKEA」買可能更加貴都唔定,趁今朝一早喺銅鑼灣教完琴,順便走過去「IKEA」度做吓功課先!
2014年6月29日星期日
紅米 1s
一直以為身邊得我一個仲未轉用智能手機,但原來都仲有好幾人都同我一樣,有啲甚至仲係用緊 keyboard 機,相比起上嚟,我用 touch screen 都已經唔太 out,哈哈!
依家用緊部手機都開始出問題,無端端會自動轉做離線模式,又或者由路線 1 轉為路線 2,我都唔知發生咩事,淨係知道打唔出又打唔入;有陣時又會無啦啦自動關機;試過有次仲差啲俾部手機累死!如果我要比平時早好多起身的話,除咗校床頭鬧鐘之外,我仲會校埋手機個鬧鐘,保險啲嘛.俾床頭鬧鐘嘈醒之後,當然唔願起身啦,同自己講,瞓到手機鬧鐘都響埋先起身啦,點知一路瞓一路等,等等吓發覺唔多對路,無理由隔咁耐都仲未響,於是起身一睇,原來個手機係有自動開啟到,但入到個 logo 畫面就 hang 咗機,定哂格,好彩我無真係完全瞓著咋,如果唔係就出事喇!到最近發覺兩嚿電池都開始老化,都唔知買唔買新電池好,最怕呢頭買咗新電池,嗰頭就即刻壞機,咁就真係多得佢唔少!
阿馳同 Lily 都知我對手機要求唔高,只要有最基本功能就得,所以佢兩個都建議我買「小米」部紅米手機,因為夠平嘛!於是我都上過官方網站睇資料,發覺唔係隨時隨地上網就買到,原來係要𥄫住佢公佈幾時開賣先可以同其他人一齊搶貨,亦睇到好多網友都話試過幾次都買唔到,見咁啱 24 Jun 首次在港公開賣紅米 1s,於是就登記預約.自己一向都咁黑仔,諗住都唔會買到,純粹只係想實習一吓個購買流程,畢竟我都完全無網上購物嘅經驗,點知又會咁鬼好彩,一擊即中,當堂打個突.其實我都猶疑緊繼唔繼續落去買部機,因為依家真係好積極咁喺度量地同拍烏蠅,會失預算,但啲人又講到咁艱難先買得到,難得我咁好彩又無理由放棄㗎,算啦,買定部機喺度做後備都好,費事依家用緊部機突然間 “certified” 時都無機用.
有時啲嘢都真係整定㗎,原來手機開賣當日,兩期 iBond 同「中移動」都分別派息,夾埋都有幾千蚊,部新手機咁平,額外買多兩部都唔使入肉哦,呵呵! ^^
2014年6月26日星期四
新鮮迷迭香
禮拜一喺大角嘴教完琴之後,要趕喺八點鐘之前到旺角政府合署交啲文件,落堂時都已經七點零鐘,所以都好趕,一直急急腳無停咁行,加上天氣又熱又濕,真係趕到身水身汗,所以交完文件之後就走咗過去「新世紀」度 “過冷河”!
2014年5月6日星期二
又執到筍嘢
話說上次「AEON」會員特價日,去到屯門店想賣嗰樣無嗰樣,買乜無乜,激到爆,但原來又係塞翁失馬哦!禮拜六嗰日早咗到銅鑼灣,又有排都未到時間教琴,於是又走咗去超市打個 round 打發時間.
味噌係我雪櫃裡面嘅長期住客,最鍾意用去嚟做湯底,無時間煲湯時就大派用場,買些少蔬菜料滾湯,最後加入少量味噌,即刻有啖湯飲.煮麵時又可以用佢嚟做湯底,好過用味精啦!中間第二餐我自己好多時都會煮麵食,而且食得好簡單,好求其,通常都係淨麵一碗,唔會有其他材料,煮好麵後就加入味噌同味醂調味做湯底,又快又方便!
2014年4月23日星期三
又去「缸瓦佬」入貨
我一個星期只會煮三至四餐飯,每餐份量都係 double 上,一半即食,一半留隔夜,到收工夜返無時間煮飯時都有啖好食嘛.雖然好多人都會覺得食隔夜飯餸無益,但鬼唔知阿媽係女人咩,有邊個唔知新鮮熱辣整好嘅飯餸好食好多喎,夜返都已經夠哂攰兼無時間煮,我總唔信食隔夜飯餸會差得過食罐頭同街外垃圾食物囉!!
要留飯餸,自然會用到好多碗碟同食物盒,有時又要用嚟裝起啲未處理嘅食材,整整吓啲碗碟都唔夠用.早幾日去屋企附近商場間家品店睇過,原來一隻中 size 嘅碟都唔平,閒閒哋都要三,四十蚊隻,而且啲花都唔係咁靚,好鬼死 “娘”!咁啱「AEON」又做會員九折,即刻走去「Living Plaza」度睇,點知原來係無呢個 size 嘅碟賣,真係激鬼死,無平碟買!
咁啱噚日出開旺角,突然醒起 blog 友 Moonmoon 話「缸瓦佬」搬返去旺角,但我又唔記得咗個地址喎,好彩行吓行吓,終於都俾我喺洗衣街搵番佢!
2014年4月21日星期一
買到筍嘢
做完阿茂,食過包,飲完咖啡之後,就去咗「AEON」超市入貨,因為紅假呢幾日又做會員九折優惠呀!
次次做會員特價時,最鬼憎就係喺番屯門店買嘢,真係幾乎買乜無乜,好多貨架都係 “吉” 嘅,以為淨係我先至會咁黑仔啦,但其實一路行都不斷聽到其他人話:「唔係嘛,賣到無哂!」喺銅鑼灣店都好少會咁,樣樣想買嘅都買得到.所以其實今晚都唔係有太多收鑊!
2014年3月9日星期日
麵包機
卒之都係死死氣買咗部 P 仔呀!
其實一直都掙扎緊買唔買麵包機好耐,因為其實依家用部 food processor 做前期搓麵糰功夫都 OK,只不過係有時麵糰太濕的話就會呢咁 hea,甚至捲入機內,所以如果能夠整唔係太濕嘅麵糰的話,可以唔使買住.但係好多時候都無時間整包,你知啦,整嚫一次包起碼都要預成 3,4 粒鐘,天氣凍的話仲唔只㖭!加上最近頭痛發作頻密咗,有時明明無事,但出氣出力搓完包之後就即刻嚟料,所以都唔敢 “輕舉妄動”.
近排都比較黑仔,好多學生都因為準備中六文憑試,移民外國,大學畢業後出嚟做嘢無時間練琴等原因而停學,所以近呢幾個月都入不敷支,所以即使係要買麵包機的話,都應該係買部本地貨玩住先.但點解突然又會買部咁貴嘅呢!
2014年3月3日星期一
罐頭番茄粒 & 枝裝茄膏
上星期趁仲係正月,約埋 Winnie 一齊去同老友 Louisa 拜年,每次大家見面都會整吓嘢食,做吓阿茂.除此之外,就係入貨上倉,又買 cream,又 “走” 粉,拎到好似走難咁由新界東大遷徙到新界西!
2014年2月16日星期日
高野豆腐 & 爽脆紫菜
訂閱: 文章 (Atom)


text:
剛轉工一個月, 非常辛苦, 雖然地點近左, 但晚晚都要OT, 返到屋企既時間同以前差唔多, 仲要份工要用好多精力, 所以每晚都好攰! 而最近我又迷返打機, 攰上加攰, 哈哈!
阿女而家好叻呀, 識行喇, 最初仲以為佢只行到幾步, 原來佢已經行得好好, 比同期小朋友快好多, 我媽媽都話我係一歲先識行! 而阿女都開始出梗第三四隻牙仔了, 佢好衰架, 成日想睇佢偏唔俾我地睇, 會專登合埋個口架!
另一轉變就請左工人姐姐喇, 頭幾日係激到我嘔血既, 而阿女亦對佢好抗拒, 係嚴重到見到佢就喊, 呢排仲晚晚喊醒, 好似真係受驚過度咁, 我同老公每人請左一日假俾阿女適應咋, 而家已經差唔多兩星期, 仲係好抗拒, 每朝我出門口佢都係喊到癲, 放工返到屋企又係喊梗, 真淒涼!
另一頭痛既事就係開始搵幼稚園N班, 其實我已經唔算怪獸, 好多媽媽都已經帶左小朋友返PG, 而我係堅持唔會返, 2歲返N已經好殘忍, 對家長黎講仲好吃力, 由於N班冇學卷, 間間都話要幾千蚊學費, 我地加埋工人, 真係每個月多一萬蚊洗費, 所以出年要非常慳喇!
暫時只係報左兩間學校, 一間JOYFUL, 因為地點近又收細B, 另一間係思博, 朋友話佢收細B叫我報定先, 其他既有D要夠一歲先報得, 有D就因為細B唔俾親身報, 只可以郵寄或者等通知, 真巴閉!
而家阿女除左拍手, 仲識拜拜, 成日MAMAMAMA, 搞到老公呷晒醋, 放工返到黎會勁攬實我地, 做左樹熊, 雖然係好冧, 但佢真係太痴身, 痴身到我地有D應接不瑕, 連去個廁所都會大喊! 阿女真係戲子黎架, 次次喊到有眼淚, 但一抱起係即刻笑返晒, 奸計得逞咁既樣, 哈哈!
踏入一歲, 好多同期媽媽會搞生日會, 但我只JOIN了930既生日會, 而阿女生日個日都要去飲, 冇得搞生日, 不過我同老公會請假帶阿女一齊去影相, 係我大哥大嫂百日宴送既禮物, 一歲去影可以做個紀念呀!


text:
之前老公覺得自己瘦左就問我覺唔覺?我真係唔多覺,然後係〝開心大出血〞果日開心果姐姐都發覺老公瘦左.
近排老公公司又煩又忙,平時一日都有3,4個電話比我,而家食完lunch,放工各一個,放工就唔駛講緊係夜喇!
平時老公放工夜屋企人都會食先,而我就會等埋老公,一來自己想,二來老公都想我等埋佢陪佢一齊食.尋晚我冇等又冇留飯比老公,之前老公講左我煮個麵比佢做晚餐就得勒!因為留飯老公怕我與阿媽嘈,因為阿媽成日都會問我〝仲未煮餸丫?〞又叫我自己食先!老公都未放工點煮丫!我知佢都係出於關心,但講咁多次攪到我人都掹~真係好煩!
有時過份關心會有反效果,被問者會覺得好煩,攪到有好多野都唔會同佢講,而變得冇計傾,小時候阿媽與我都會成日傾計,但我長大後通常都會同阿婆傾計,與阿婆傾會舒服得多,唔會有人〝打爛沙盆問到篤〞,又唔會有人〝尋根究底〞.
尋晚老公食完麵坐係到,我望過去見到老公真係瘦左,仲要唔係瘦左少少,係咪老公太多野做呢?又要煩公司,又要煩私事,抑或好似老公咁講佢有暗病呢?(唔好心斜)我緊係希望唔係後者而瘦喇!
今晚同老公講左我煮左〝混醬車仔餸〞,而且冇其他餸要煮,我等埋佢先食,所以老公就話留飯,放工時來電好怒氣講頭先公司發生既事.
我知老公做得好唔開心都要做,因為為左我地既生活.我想快D有間屋,咁我就可以搵野做幫輕下佢,可能我未必會適應到,但我會盡量去做,咁樣起碼大家生活都好D.雖然,我想買既野老公都會買比我,而老公想買既野就好少買,我想令到老公都可以好似我咁樣!


text:
最新一季《我是歌手》月頭開始播,首發既歌手有A-Lin,韓紅,孫楠,張靚穎,胡彥同埋我地香港既基仔.
睇完上一季,廣大聽眾對呢個節目既最大印象除左一班影帝影后級既觀眾之外,一定係高音,更高音同埋好高音.
音域從來都唔係用黎評定歌手唱功既準則.但係睇左咁耐《我是歌手》,相信大家都知道音域係現場觀眾既投票準則.
點解要唱高音?巴閉囉!英雄主義!疊馬!我唔妥你,可以好似呀GEM咁嘈你.嘈下嘈下仲可以上太空唱國歌,你都咪話唔爽.
高音古巨基有,唱功佢都有,佢係香港歌手入面都好有地位.
但係古巨基點解要上《我是歌手》?除左真係好好pay之外,佢有咩野理由要上去同班國寶級歌手比賽?
記得基仔第一年拎TVB勁歌金曲男歌手既時候,佢好激動流曬眼淚多謝左好多人;
但係當佢第四年拎既時候竟然有好大對比,佢既感言係咁既:
『我同好多歌手一樣,一年入面做好多努力後,好想係比觀眾朋友見到我地既用功.但係近兩年大家見到既好似只係邊個同邊個鬥,又或者係公司同公司間既角力,少左注意個歌手既心血同努力,我開始對於參加頒獎典禮既意義上有d模糊.』
我無記錯既話果一年係2011年,TVB金曲係CHOK果年.而我係古巨基既言語間感覺到佢對香港樂壇既失望.
聽者薄情的說法不錯.
當全世界都係度恥笑緊爆了係一隻膠歌既時候,有無人會留意古巨基隻碟入面並唔係只得爆了一隻歌?仲有另外九隻.
如果你唔係佢歌迷,相信你唔會,跟住自此古巨基就成為你心入面一位真心膠既歌手.
歌手最想得到大家既認可同肯定,而《我是歌手》俾到基仔既正正係一份重視同尊重.
雖然觀眾係假膠,結果係內定,但係一個咁高製作經費同水平既歌唱節目,我地係香港甚至台灣都好難見得到.
《我是歌手》入面不論場地,燈光,拍攝,音響都做得好出色.伴奏既人大部份係香港頂尖既音樂人.
拋開國家地域而言,一個歌手可以上到呢個台係一種光榮.
基仔就係獲得肯定既其中一個,而呢份肯定除左開演唱會之外,香港比唔到佢.
當TVB勁歌金曲變左一班自己公司員工既清談節目;
當903只要派台歌夠多,電台不停重播就可以攞獎;
當港台頒獎典禮連比歌手唱曬全首歌既時間都無.
我就開始明白eason當年點解要話自己係一個大中華歌手.
亦都明白點解今次《我是歌手》入面會有古巨基.
睇左今季,基仔唱既第一首係廣東話既愛與誠,拎左尾二.
我見到佢對手真係如歌詞一樣震到好似柏金遜症咁,全首歌入面八成時間都係合埋眼唱既.
果份壓力同緊張真係隔住個mon都感受到,因為其他歌手實力都係頂尖.
但係我從佢既歌聲中聽得出,佢唔會失禮香港歌手呢四隻字.
一齊期待基仔係跟住落黎《我是歌手》節目入面有更好表現同成績.
原文連結


text:
10/25/2012
投訴之都 - 香港
司機為一位中年女士,不甘示弱反擊:我夠想準時啦,塞車我都唔想,我又唔識飛,我都係打份工啫. 也許司機壓力太大,不停重覆約十幾分鐘.
與此同時,有位女士獨自一人企响已經冇位座既樓上,拎出電話,好似表演咁依住欄杆打比巴士公司投訴:我而家响XXX 號車上面,司機遲到,有搭客投訴佢,司機不停鬧左搭客十幾分鐘,我覺得佢情緒有問題,我覺得我而家車上既搭客好危險.你駛唔駛同司機講吓?
其實司機都係發洩吓,又何須咁隆重咁打去投訴呢?你投訴完,司機有被投訴紀錄,影响 BONUS 同勤工獎 (傳聞),投訴人又有咩得著?你真係咁睇唔過眼,點解唔新自向司機投訴叫佢專心揸車咁呢?
另一日,陪朋友去出電話,我地六點半已經到人超多,座底攞左號碼籌,唯有等.七點十五分左右,有個男人帶住個女朋友黎拎機,一樣要攞籌,佢一座底拎起電話又打去投訴(原裝有大量粗口,但我唔太識打粗口字,略過):你又叫我七點到,我而家七點到要我等,有冇搞錯.你同你同事講叫佢地比我拎先,我唔要再等.當然電話中既職員唔可以話事,都唔可以令佢優先被處理.其實呢位人兄打去投訴比較似係响女友面前出峰頭,用吓腦諗都知冇可能打個電話去可以比佢唔駛等,佢真係成功既話,相信在場既人都打上台要求特快處理,簡單地講係為投訴而投訴.
呢兩單係上星期兩日內生活上遇見既其中兩單投訴事件.到底係因為有手提電話令投訴變得方便而被灠用,定係大家生活壓力太大,揾地方發洩吓呢?投訴唔係話一定錯,但應該係對事唔係對人,想令人家公司了解問題從而改善服務,可惜而家好多人係為攞著數而去投訴.好多時投訴係為左一時之氣去投訴,試下由對方角度出發諗吓,可能會見倒一個不一樣既畫面,令自己投訴意欲減低或者消失...
6 comments:
巴士投訴其實我都試過,但好似你咁講,唔應該針對個車長囉,反而覺得而家點投訴都冇用,巴士公司都係同你兜大圈,佢就算每次有覆返你電話, 但客服都話公司資源唔夠,又唔係個個車長可以補行呢條線,所以都係冇意思~~ReplyDelete
如果去果D電訊公司等CS咪仲死!~ 我試過企係數馬通舖面等左1粒鐘都未到,咁你等唔等丫, 唔等就用唔到電話囉~ 呢D先死啊~Replies


text:
今次我既星馬之旅可以分為兩部份,頭五日由新加坡到吉隆坡有一大班朋友一齊玩,之後會自己一個去檳城,不過檳城亦都有朋友等緊我,所以全個旅程都有朋友照顧,哈哈^^早於14/2已經買好新加坡機票,30/6買好馬來西亞回程機票,再book好檳城來回火車票同住宿,我既準備工作都差唔多啦,安心等出發!新加坡﹑馬來西亞我黎啦!
新加坡﹑馬來西亞(新山﹑馬六甲﹑吉隆坡﹑檳城)8天行程
Day 1: 香港 - 新加坡.Maxwell Food Centre﹑聖淘沙島﹑克拉碼頭
Day 2: 新加坡.小印度﹑魚尾獅公園﹑牛車水 - 馬來西亞新山.荔園
Day 3: 新山.Hello Kitty Town﹑Pulau Kukup(龜喀漁村)
Day 4: 新山.Johor Premium Outlet - 馬六甲.雞場街﹑馬六甲古城
Day 5: 馬六甲.古城﹑娘惹博物館 - 吉隆坡.雙子塔﹑金三角 - 檳城
Day 6: 檳城.姓氏橋﹑張弼士故居(藍屋)﹑觀音亭﹑聖喬治教堂﹑海灘
Day 7: 檳城.康華利古堡﹑銀行街﹑臥佛寺﹑緬甸廟﹑壁畫 - 吉隆坡
Day 8: 吉隆坡.獨立廣場﹑舊火車站﹑國家清真寺 - 香港
新加坡住宿:The Plot Hostels
新山住宿:KSL Hotel & Resort
馬六甲住宿:Hatten Hotel Melaka
檳城住宿:Ryokan @ Muntri Street
17-8-2014
第一天
今朝乘搭晨早6:55飛去新加坡既航班,半夜未夠三點就出門口,大約四點半已經去到機場啦;半夜機場旅客唔多,難得見到機場咁寧靜
今次乘搭Scoot酷航,如果唔係去新加坡我都未聽過呢間航空公司,佢係上年先有香港航線,價錢好吸引架
酷航係廉價航空公司,由香港飛去新加坡只係$328,真係好廉價呢
而且所有飛機都係B772大機,比起其他大多數廉價航空用細機舒服得多,坐位都更加闊
第一次坐咁大部飛機!
上機啦,愉快之旅正式開始
機上冇電視機,要靠真人做安全示範
三個多小時航程好快就到啦!不過去到新加坡機場感覺比想像差好遠,唔係想像之中咁新咁靚,可能係T2比較舊?而最唔鐘意既就係新加坡關員個個都黑口黑面,好似得罪佢咁,相反進入馬來西亞時關員友善得多,兩個地方第一個感覺差太遠啦
我地有8個人,坐兩部的士就岩岩好;唔好以為坐的士就好貴,如果有四個人坐的士同坐地鐵差唔多價錢,有時候仲會比坐地鐵更平,因為呢道既地鐵好貴架
新加坡綠化做得好好,沿路兩旁都係樹
係新加坡我地住係一間青年旅舍,唔會以為hostel就係好簡陋,呢間hostel設備好豪華,拍得住酒店架,係我住過最靚既青年旅舍
我諗呢道唯一一個唔好既地方就係上格床冇欄杆,搞到我好驚會跌落地
張床又軟又大張,訓得好舒服
洗手間好乾淨;每間房都有洗手間,每層出面仲有三個公用洗手間,真係好多丫,呢道一晚大約$300港幣一個床位覺得好值
放低行李休息一陣就出發啦,行大約10分鐘去到地鐵站
第一次買地鐵飛時有小小問題想請教職員,不過入面個職員勁串又唔想答你咁款
坐一個站去到Tanjong Pagar落車
目的地就係前面既Maxwell Food Centre(斯威爾熟食中心)
呢道號稱「五大最佳熟食中心」之一,吸引左好多人來到,遊客更加係必來
當中最出名就係天天海南雞飯,睇下條人龍就知有幾受歡迎,唔排返一個鐘都唔洗旨意有得食
得一個師傅負責切雞,切都切到手軟
好多人都話呢檔海南雞飯好食,但之前屋企人食過又話唔掂,信邊個好呢?
等左好耐隻雞終於出場啦,一食落口真係好滑好滑
不過我同朋友覺得呢隻雞係冇雞味,就好似食軟林林既冰鮮雞一樣,唔覺得有幾好食!同馬來西亞食既雞比較呢道差太多啦,有點名過於實;如果唔係見到自己食緊雞,憑味道我諗食唔出自己食緊咩...
其他野食不過不失啦,我比較鐘意食芽菜,呢道既芽菜肥肥矮矮幾好食架
叫左隻半雞咁多食唔晒tim!食飽後就坐地鐵去下一個目的地--聖淘沙島
地鐵唔係直接去到聖淘沙,要先係HarbourFront站落車,呢道可以選擇行過去定坐車去;另外仲可以坐纜車過去,不過就好貴啦
我地想坐Sentosa Express就要上去L3
坐列車入島每位SG$4,坡幣$1大約港幣$6.2,即係呢程車成25蚊港幣都唔平架;係島上列車係可以隨意坐唔收費
入站啦
就係坐呢啲小小既單軌列車
上左車啦!旁邊係貨櫃碼頭
可以坐車入島
亦都可以坐纜車
幾分鐘車程就去到啦
環境唔錯丫
見到環球影城,不過冇興趣入去
賭場都冇興趣入去
繼續四圍行
呢隻魚尾獅好得意丫
呢隻都好可愛
不過真呢隻就唔係咁like啦
今朝飛機太早啦,太家都冇點訓就出門口,所以而家先返去hostel休息一陣
我地坐的士返去仲平過坐地鐵,而且又快又唔洗轉車唔洗行
Hostel大廳好靚,職員都好好人
夜晚我地係hostel旁邊既餐廳晚飯,有唔少人揸車來食飯我諗呢間一定唔會差既,好彩朋友已經訂好枱唔怕冇位
今晚仲有另一個新加坡朋友加入我地一齊食飯,叫左超多好野食(太多好餸啦冇影晒出來)!大家都話海鮮好正,可惜我唔食海鮮啦,不過其他餸都係好正!而且今餐價錢唔係好貴,比起香港更抵食呢!
飯後坐地鐵去Clarke Quay站,遊覽克拉碼頭﹑新加坡河夜景;呢道夜晚五光十色多姿多采,一定好岩喜歡夜遊既朋友
有時間既話可以坐船遊覽,我就冇坐啦
珍寶海鮮係新加坡好出名,呢間就坐滿人!我估佢一定好貴好貴好貴
克拉碼頭有好多酒吧,環境氣氛都唔錯架!可惜我唔飲酒,如果唔係一定唔捨得走!
有機動遊戲可以玩bor
克拉碼頭咁豐富既夜生活都係唔適合我架啦,行左一圈之後就跳上的士返hostel,總算係見識過新加坡夜晚一面;琴晚冇訓過教,而家最想就係跳上張床訓一個靚教,呢張床咁舒服今晚當然好好訓啦
晚安啦!


text:
2013年11月3日星期日
Hello Kitty Cafe & Canton @ 2013 夏
原本去Hello Kitty Cafe呢D咁可愛既地方都唔打算話比人知,自己靜靜雞去完就算,但出發前幾日比朋友知道左之後竟然有多3位朋友加入,真係估唔到大家咁有興趣,不過大家都唔敢同人講自己去Hello Kitty Cafe,所以呢3位朋友身份要絕對保密,怕比人知道會笑死人bor;不過我唔怕既,比人知道咪比人知道囉,邊個叫Hello Kitty咁得意咩,哈哈
由廣州去Hello Kitty Cafe好方便,只要坐地鐵到祖廟站,出站後行大約10分鐘就到;Hello Kitty Cafe就係祖廟站旁邊嶺南天地入面
門口大大隻Hello Kitty,唔洗擔心搵唔到,夜晚仲會發光
要踩住Kitty入去tim,Sorry
入到裡面,原來係行英倫風格,真係唔錯;時間尚早客人唔係咁多,可以安心四圍影相,店入面點影都得,唔洗擔心比職員鬧
影相之餘要睇下有咩好食啦,有唔少選擇,不過價錢就有少少貴,一心來到就當然就唔會計較價錢啦,話之佢幾多錢食左先講
揀好野食要先係呢部機選擇,咁高科技既野第一次用有少少難度,但唔洗擔心,職員服務好好,會幫你搞掂所有野
完成揀野食呢個重任就可以過來比錢;之後會收到一個接收器,當所有野食完成之後接收器就提醒你去取野食
有好多好靚既甜品選擇,完全係花多眼亂,都唔知點可以整到咁多咁靚既美食出來,我都唔知點揀好,最後只係隨意點左一款;每一款美食都咁靚,唔洗刻意去選擇
見到D Kitty咁可愛又點捨得食左佢呢
屋頂都有唔同裝飾
櫥窗上有好多可愛既Kitty,太多啦唔影佢地lu
大堂位置有紅色大梳化,再加上Hello Kitty咕o臣,吸引好多相機影唔停;大家來到就算唔食野都可以隨意影隨意玩,想點影都得
從開放式廚房可以望見職員好用心泡製美食,偷偷地影左呢張相,唔可以比佢地發現
大堂另一邊有好多座位,想入去就要先買野食再入去用餐
等左唔係好耐,接收器就響啦,拿拿聲去拎野食先;所有餐具都係Hello Kitty,超得意
嘩...我既Hello Kitty cheese cake咁可愛,真係唔捨得食左佢丫
仲叫左其他美食,全部都有Hello Kitty logo架
如果入來搞搞震冇幫襯就唔可以上2樓參觀,我地有幫襯就可以衝上去
上層首先見到一大棵許願樹,寫滿晒願望;對住Hello Kitty 許願會成真?
偷睇下先
同下層一樣都係親切的英倫風格
轉一轉頭就望見巨型Hello Kitty & Dear Daniel手牽手,好幸福
二樓大堂座位設計好正,一個個綠色獨立包廂,好有私人空間
包廂入面有粉紅色Hello Kitty梳化&蝴蝶結咕o臣,卡哇兒呢
Hello Kitty無處不在,總會係你想像唔到既地方出現
上層後面分開兩個房間,左邊房間同出面係兩個完全唔同既風格,光猛陽光襯淺藍色白色,有一種舒服溫暖感覺,又帶一點童話故事feel
天花板仲有好大個Kitty頭,好似一直望住你笑既感覺,不過呢道太開陽唔適合我地,如果比其他人見到我地幾個男仔去Hello Kitty Cafe真係笑死人都似,為左其他顧客著想都係避一避好D
閃去右手邊房間,同出面一樣係綠色森林風格
我地就坐係右下角既梳化上,坐得好舒服;係道食下野吹下水上下網,唔經唔覺就可以坐幾個鐘,快樂不知時日過
唔知坐左幾耐,夠鐘同Hello Kitty講ByeBye啦,呢道都開始多人
再見親愛的Hello Kitty,I will be back!!
如果呢道請人就好啦,我即刻咩都唔理衝黎呢道做野先
當年去日本就係為左去Sanrio Puroland睇Hello Kitty,今次去到佛山就為Hello Kitty Cafe而去,唔之下次又會去邊道探Hello Kitty呢?
12 則留言:
真係估唔到原來呢間Hello Kitty Cafe係咁可愛嘅,你啲相片影得唔錯而且介紹又詳細,應該會吸引到大量的Hello Kitty迷跟住去佛山朝聖吖!:)回覆刪除回覆
多謝支持,呢間Cafe真係好正架,你都去朝聖下啦XD刪除
哈哈! 估唔到大陸都有正貨,下星期剛巧會經過廣州,睇吓有冇時間過去look look 先 ^.^回覆刪除回覆
真係講都未必有人信呢間係正貨,但唔洗擔心佢真係正貨來,可以安心去玩啦~刪除
Kitty fans如果去到一定好瘋狂吧^^回覆刪除回覆
估唔到內地都攪出水準來,環境,食物,睇落都巧得,睇完都有想去冲動添…^^回覆刪除
希望遲d有叮噹,mickey…cafe就更perfect la!
我有個朋友都係kitty粉絲,將呢個巧地方話佢知先!:-)回覆
多謝上來支持丫^^刪除
想去就要快d去啦,真係好正架~
如果有叮噹cafe都唔錯,呢個我都想去~
我係dor dor……^^回覆刪除


text:
2009年12月5日 星期六
麻木期
又無去跑步
唉..唔生性
都係阿邊個
搞到我自暴自棄
我點解會同佢一齊placement家
我都唔知係咪前世得罪過佢
佢下下都要串我
我做每樣野都串我
佢仲要教壞哂阿Joe 既lion
真係每個月對佢一個鐘都噁血
我地擺明就係2個世界既人黎家啦
好心佢就同返佢星球既人傾計算啦
做咩要理我先
不過可能我之後黑佢面定係佢突然間良心發現
佢居然reply我封email
咁就算啦..
之後上星期四去左睇專科
排左成年終於有得睇
點知一搞就搞左2個幾鐘
真係唔知佢搞咩鬼
政府既野真係咩都慢慢黎
約10點
點知佢成10點半先開始睇症
好彩我早到
所以好快就到我
但個醫生就不知所謂囉
咩都唔同我講
仲同我睇睇下病時傾電話
真係O哂嘴
同我X例check 完之後就叫我去照x光同排物理治療
個x光房真係幾恐怖下
入到去得張鐵床同X光機
之後就空空蕩蕩
訓上去真係有做手術既感覺
不過就咁訓係到..個放射師會幫你對好位
影左2張就閃得
本身諗住同屎盈一齊食Lunch
點知係unexpect佢搞咁耐既情況下
我唯有帶住我既罪惡感同我d同事食飯
講起guilty就唔開心
呢單野就係因為我咳同感冒期間將d病毒傳哂俾我d同事
搞到阿峰有少少咳
搞到henry有少少感冒
係個一日我深受折磨
見到V姐更加無地自容
而家V姐仲未好返..
都係我既錯
下次我唔會再相信D奸炸+心機重既人講既野
真係上左一堂重要既一課
前排我地team既人因為受到v姐定情信物既影響
所以牽起一陣智慧環既熱潮
繼我買左幾個智慧環之後
henry又拎多3個返黎
仲未解到...點解咁難..
佢地又個個都解哂啦
我仲係差下面個個
真係好煩
henry話2步就可以解到
但點解我仲未解到
煩死我
我已經日日返工同放工密密地係地鐵到埋頭苦幹
但都係無成果
呢個都搞唔掂點挑戰再難D個2個
ok易..我買黎都係為左做鎖匙扣ONLY
近排返工返到好麻木
好似已經無左之前個種興奮啦
每日返去就係係咁做野
唉
so dry
仲會有咩新衝擊呢
今日v姐派帖啦
V姐真係好識做人
佢請哂成層樓既人食西餅
當然D西餅我有份去拎同揀
V姐就一邊趁人食TEA時一邊派佢既喜帖
咁樣無份收既人就唔會好尷尬
因為個個都掛住食
V姐真係諗得好周詳
大家將來可以效法下
就係咁我月尾又有得飲了
但大家應該會好期待呢餐掛
因為好多人會去
仲要係一個同我地咁CLOSE既人結婚
所以GARY已經準備定個人會係咁砍酒
佢啦啦聲申請定第二日請假
真係勁恥笑佢
中間個個標誌係V姐專登設計家..睇唔睇得有咩含意呢?
中英對照..應該係為左阿JOE..
今日狂煲原來是美男啊
超好睇
我已經一日衝左4集
好彩已經大左結局
咁我就唔駛每個星期等到頸都長埋
之後又有套韓劇「魂」好似幾好睇
但係講鬼既..我又驚
之後我今日又發現原來NIP TUCK已經出左第6季啦
又要追
日劇方面好似「血色星期一」同埋「白色的春天」聽聞幾好睇
點算呢..咁多好野睇
睇死我
最後俾你地欣賞下屎盈好想入去既青衣城SANRIO
訂閱: 張貼留言 (Atom)


text:
2014年6月30日 星期一
木槿-韓食匯
之前係團購見到有韓食放題
Menu選擇又都啱胃口
最後同朋友買左幾張劵約埋飯聚一下:^)
也許因為我地拖太遲先去訂位
原定去紅磡分店佢full booking
不過佢俾我地轉去土瓜灣新店:^)
咁都好d,唔使嘥錢又冇得食
韓式板燒
牛肉片係瘦版,食落唔覺好肥膩
牛肉醃得入味,烤完有點焦香
重點係佢唔會好老好乾,仲係帶有水份而不韌:^0
雞肉好夠味,冇雪藏味又冇血水
肉質稔得黎唔乾柴,燒後有微微焦香香氣
五花肉附有少少軟骨位,脆口可以咬下,唔會話太硬
五花既油香濃,仲有微微肉汁鮮香
切得厚薄適中,肉質嫩口而夠熟,亦唔會過膩
辣魷魚爽口彈牙,又係冇雪味既
辣味夠香,唔會過辣到食唔到咁浪費
料理
炆豬軟骨肉既部分好軟稔,一抿即化,脂肪亦不多
軟骨部分仍保留少許脆度,但絕對係好易咬開既爽口感
炆得非常入味,鹹中帶甜,仲要係好自然既味道,唔會覺膩
燒黃花魚外皮薄得黎好香脆,又冇泛油光
肉質卻竟然可以保持十分嫩滑
我自己唔多食呢種魚,覺得有少少腥味
但魚係全熟冇血水,肉又一夾就離骨
朋友食開話呢個品種其實係會有d腥腥地好正常
燒青花魚外表燒得微啡,一翻轉真係成塊都啡哂
講真有d驚中伏,因為好似魚乾咁個樣
點知食落去:^0000佢外面係超穌脆,一咬係好似食緊炸芋酥咁
但入面係保留濕潤感,感覺似食低油膩感既炸物!!!!!
魚肉又夠香,其實真係唔使再點調味
炒粉絲用番韓國果隻,粗身透明
煮得夠彈牙夠味,又唔會太過油
可惜係有少少黏成團,但一夾就可以鬆番開
辣炒年糕辣度一般,有點嚼勁,唔會過爛或過韌
配上蔬菜配料有點清新感,整體不過不失
小吃
炸餃子如相中可見,有些黏在一起了
泛著油光,食落係幾油膩
儘管佢炸得夠香脆,但佢油身,同埋入面感覺乾乾地
個人認為呢道就麻麻地囉
韓撈其實就係涼拌前菜
講真真係唔覺佢辣,豆芽同蘿蔔絲帶清甜,前者好爽口
呢個又係凍食既,感覺清新又開胃,可以先點一客喚醒味蕾
凍豆腐亦都係清新之選
辣醬係甜辣果種,配上青瓜絲同肉鬆,其實好夠味又香口
豆腐嫩滑,似乎唔係街市買果d,似係盒裝豆腐
脆瓜瓜又犯左同一個錯誤……痴埋一舊,但今次冇泛油
南瓜片甜味太淡,炸皮味道有點甜,就好似雞蛋仔咁
老實說,我覺得呢道菜真係一般,非必點
風味食品
泡菜餅酸辣香口,仲要有少少焦香味道
泡菜佔量其實係少既,但算啦冇咩所謂既
不過佢地既煎餅係好黏好軟糯果種,因此係易滯既食品,要量力而為
甜煎餅其實又係佢d糯感煎餅加上煉奶
呢個又幾得意既,係煉奶pancake既軟糯版
但因為佢係甜食,會比一般鹹煎餅更有膩滯感,建議分享食
本身點左兩次蔥餅都漏單就算數啦/___>\
湯
海帶湯唔記得影相
味道唔會過濃過味精咁,有淡淡海帶鮮味
另外佢有dd肉既,飲落感覺都可以接受
飲品
果汁有得揀橙汁同提子汁
橙汁係冇味既
提子汁似乎有點藥水味
另外有汽水可樂果d揀既,飲番芬達算數……
服務還好既……佢唔會計時計到太準太盡
會有提你幾時賣單但唔會狂催
漏單時有出現,人手其實唔多夠
環境稍為狹窄,卡位張枱真心好細,唔夠位上食物
衛生情況可算不錯的,同埋佢燈光夠,感覺舒適乾淨d
Lion Rock-第三訪
繼續我地大家在獅子山下
今次係第三次來訪
感覺食物質素都仲保持到
沙律及前菜
都係cold cut同蔬菜咁
但佢今次有辣豆芽,爽脆之餘帶點辣味
加上係凍食,清新開胃,味道又唔會過激
另外仲有海帶沙律,呢個因為質感係滑身稔身,好易入口
清新得黎又唔會重青味:^)
甜品
牛奶燕窩布甸好重奶香,我記得佢聲稱用3.6牛乳
香口嫩滑冇大氣泡,不過對我黎講真係甜膩左d
賣相係幾吸引,又有燕窩絲又有金箔咁
朱古力蛋糕賣相好特別,外層用兩塊chocolate bar咁圍住
朱古力味十分香濃,甜中帶有苦味,整體感覺不過膩
藍莓奶酪唔只有果醬topping,仲有新鮮藍莓,味道清甜
奶酪部分滑嫩,奶味香濃,甜度唔算太高
橙味燉蛋既橙香味好勁
雖然話好自然,但我唔係橙味甜品迷所以真係不過不失
莓果芝士蛋糕質感較Creamy
味道稍甜,但重芝士香味
幸好餅底味道偏甜,可以淡化下芝士既微鹹膩感
班蘭蛋糕同連鎖西餅店出品雷同
香氣夠既但未算自然清新,沒有上輕下重既感覺
Chiffon這樣,但質感乾身左d
糖水
呢次係綠豆海帶糖水
清甜不膩,料足帶香氣:^)
柚子蜜
今次個杯係細少少,味道亦較濃
2014年6月29日 星期日
Al Molo-在海旁
成日去BLT Steak食野
但係正隔離既Al Molo卻是一次都冇去過
淨係有時經過係透明櫥窗睇下佢地整自家制意粉
今次係過BLT門而不入
諗兩諗都係試下新野:^)(對我黎講係新XDD未去過就新架啦XD
靠海的餐廳除左有BLT Steak
還有一旁的Al Molo
Semi-lunch Buffet既價位比BLT Steak稍高
由$148+10%淨Buffet Bar計起
可以加錢配Pasta,Pizza或是Piatti Principali
釀小紅椒
Cherry pepper大概醃過,但味道不會過激
酸酸地,帶微微甜辣味,清新得黎唔會太膩滯
Kale Salad
好難得見到有Kale Salad
因為營養價值高,Kale呢年幾都好興
價錢亦跟住貴,有時仲俾人搶購一空
其實kale既味道係青青地
加埋合桃,整體卻反會帶點果仁香,青味同時變淡
雜豆沙律
有幾種唔同既青豆混合芝士碎
青豆味道微甜,感覺清新
配上芝士碎淡淡既芝士奶香,唔會太濃味,卻是更添一層次
Cous Cous
煮得剛好有點咬口,唔會太淋爛
加埋蔬菜碎粒又係幾清新既
就算係carbs,食多都唔覺飽滯
青蘋果沙律
清新開胃
青蘋果切薄片好脆口,又唔會太過酸
加左d沙律醬,有少少creamy既感覺個酸味就冇咁刺激
Parma Ham
感覺比平常食到既都瘦少少
鹹度適中,唔加哈蜜瓜唔加包,就咁食都唔會話鹹到苦
不過就稍欠油香味,如果中意油花油脂香既話,可能覺得有點遜色:^0
紅腰豆沙律
紅腰豆微粉,但唔會太淋爛,仲係有少少爽口
紅腰豆沙律都有絲絲吞拿魚碎,味道不太鹹,但起碼冇咁寡:^)
Focaccia
見有唔少人排隊拎,平時唔會食麵包既我都不禁要試試
麵包係heat住既,但食落唔會話好乾好難嚥
麵包香草味甚濃,外層微韌但帶脆
麵粉香幾重,越嚼越是有甜味
水果
有新鮮菠蘿,蜜瓜,西瓜同哈蜜瓜
甜味清新自然,水分都幾多架
同埋佢切得細細塊,唔驚食太飽
Brownie
佢地既Brownie係幾dense既
朱古力甚是香濃,面頭仲有層朱古力icing
整個感覺幾chewy有咬口,但未算係好黏牙
芒果芝士蛋糕
芒果甜中帶淡淡酸味,帶有清香
芝士部分creamy而不粉,可謂有點膩感
但餅底夠甜,加上有芒果清甜味,兩者可以解下膩
梨子撻
切得好薄好幼條……
當然話有d人可能唔中意食咁多甜食,呢個大小係剛剛好
但講真我覺得好難拎,又唔可以盛起,夾既話又會易爛
梨味是清甜可口的
面頭有少少梨肉,撻底香脆不濕爛
整體味道係好配合,同埋唔會好易膩滯
朱古力蛋糕
呢個朱古力部分係較brownie乾身而fluffy
鬆軟可口,甜度不高,唔驚佢太膩
冬甩
炸得好香口
可惜放得耐又冇熱住,攤凍左,冇泛油光但外皮感覺稍油膩
入面既餡料亦不多,個人認為主要甜味都係來自於外裹既砂糖……
La Locanda-嚐新意
本身成日去Dining Concepts旗下餐廳用餐既
之前La Locanda Grand Opening,因為見到在場真係太多人太逼
去到現場都冇join到個party:^0
結果其後二訪才能嚐新
Semi-buffet Lunch價錢由$138+10%起
另加$30+10%可以配Pizza或Pasta
$228+10%則為主菜(石斑,雞腿或芝士)加Buffet Bar既價格
Salad Bar
係Salad Bar你會搵到Salad(當然啦),麵包,cold cut同湯品
我個人比較中意Mixed Salad
最特別我諗係有Barley Salad,大麥粒粒飽滿彈牙
質感有點像薏米,越嚼越富香氣,配上其他蔬菜清甜開胃
另外仲有Ham Salad,就係多款火腿碎成絲既沙律
集合不同火腿既質感及香氣
反比平時單食一種cold cut可口,感覺亦較不油膩
吞拿魚半熟蛋沙律都係第一次見
溏心蛋切開混合吞拿魚碎,蛋香濃郁又唔會太過粉
較乾身既吞拿魚碎淡化左蛋黃有點黏口既感覺,食落唔會漿口
湯品係南瓜湯
甜而不膩,稠度剛好唔會令人好飽滯
Dessert Bar
Dessert Bar一開始好多款式,但後期就只出部分
有些只是賣相分別,或需注意呢一點……
Brownie外層微脆,中間係實身好濃稠既朱古力
香味重,甜度高而帶微苦,膩感稍降
Coffee Creme Brulee既咖啡味主要係香非濃
但甜度偏高,似混合咖啡
面層脆口帶焦香,燉蛋部分比較creamy
Chocolate Mousse朱古力味香濃
甜中有少許苦香味,感覺細滑不膩
Canele外表一層十分香脆,焦香味濃但唔會苦
中心濕潤微黏,甜度集中係外層,甜而不膩,食多d都唔覺滯
開心果泡芙除左cream係有開心果香氣
表面仲有少少開心果碎
泡芙皮非脆口版,香得黎又唔會油膩
朱古力泡芙外皮香脆
中間既cream part味道同chocolate mousse雷同
咖啡棉花糖香軟綿密,但唔會話太難嚼難嚥
淡淡咖啡香隨咀嚼從棉花糖滲出
Cream Mousse重奶香
雖然有朱古力淋面,但唔會蓋過奶味
感覺比chocolate mousse更creamy更重膩感
幸好一旁既莓果帶酸,稍稍解膩
Panna Cotta奶香甚濃,滑嫩不膩
但我認為上面既果醬太多了
酸甜味係好清新既,太多卻會掩蓋奶凍既香甜原味:^0
環境算是寬敞
不過始終係室內,暗左少少,除非係坐外面既位置(其實都係商場室內
有個得意既地方係佢靠牆長椅係硬板
佢係放左cushion同坐墊係每個位置
因此坐落去會舒服同cozy d,同平時坐軟墊椅無異
坐位隔得都開,可以放下個人物品係側邊都唔驚阻到人阻到自己
金丼-改名嗎[已結業]
黎到兆萬中心呢個放題集中地
今次就試下金丼啦:^0
其實佢個名改左做「松?」
但入到去個墊枱紙都仲係金丼……
不過我通常食放題都唔係好影相(趕住食清位上菜-___
因此以下只係揀左部分試過既黎講
另外就係……好多都係淨講冇相
係架冇圖冇真相xdddd
刺身
其實我覺得味道賣相係幾正常既
三文魚油花不多……
雖則論油香及鮮味就係不太理想,但味道不腥不膩,又冇雪藏味
除左三文魚,個人認為甜蝦都食得過
佢個大小……諗起明將囉xdddd
不過又係幾鮮甜,同埋顏色粉嫩,起碼睇樣食落去都算放心既
一品料理
豉椒炒蜆好多都冇開口……所以好多都冇食到
調味是可以的,但蜆肉細同埋冇咩鮮味(預左
肉質尚算有嚼勁,唔係話過稔過爛咁
一口牛講真完全唔係想像中的樣子:^0
佢似係翠肉瓜炒肉片咁
牛肉唔會話太老太柴,易於咀嚼,但稍欠牛肉香
牛油魷魚鬚其實幾彈牙幾有嚼勁
牛油香味好重,食到最後開始變涼就會有點膩感
揚物
和風薄餅……老實講有點伏,我個人不推薦
佢餅底既酥皮,焗完係好香脆又不油膩
但佢既料真心超少,同埋主要係醬汁同蔬果咁
七味雞軟骨炸得脆口,膩感不重
調味剛剛好,唔會話太濃味
雞軟骨咬得好爽口,炸粉亦不厚,幾香口既
炸芝士年糕外表有點油光,幾驚佢係伏
趁熱咬一口,外皮是薄而脆
入面年糕微溶,軟化既程度尤像麻糬
加上芝士香氣,感覺濃郁有嚼頭,但始終都係有少少油膩,決定不多吃
炸章魚小丸子有點新奇
別擔心!裏面係真係有鱆魚粒既
講真唔知點解要炸,炸完只係外皮脆左,但唔覺味道有提升之處……
脆炸餃子可算是有點料既,但炸得乾脆卻不太吸引
入口只覺油膩而非香口到令人想再食
燒物
燒帶子大小也如預料一般係好縮水既(少少似真空左既零食帶子
一抿即絲絲化開,加上燒汁鹹中帶甜都算可口
燒雞肉串脂肪粒頗多
塗上燒汁再燒,帶有焦香味
肉質卻能保持水份,甚至有點嫩口,而唔會係乾柴咁:^0
辣燒墨魚丸認真冇咩特別
墨魚丸係平時白身果種,燒後有微焦
辣味來自醬汁,差唔多係辣味螺肉果種醬
服務算是合格
儘管有時會漏上或少上,請職員跟單卻是要你重覆寫新單
但佢地都係肯做野肯服務既
經過會收下碟,叫佢地既時候唔會視而不見
而且冇咩大失誤,禮貌也不錯:^0
環境方面,地方有點狹窄,坐得有d逼
衛生情況都可以接受既,唔會成地都係食物殘渣
2014年6月27日 星期五
熊場-開心餐[已結業]
是咁的……
果日本身呀媽同一班朋友話買左團購去食既
人數已經定左既
不過最後我都係join左,同埋又勉強裝得到我入去XDDDD
但我就係俾正價唔係團購價
環境都幾乾淨既
我地多人坐卡座有少少逼,但靠窗感覺開揚舒服D
蝦同蠔好似係送既
但我唔係好中意食所以冇試
不過睇樣幾新鮮
佢地食過都話質素不錯又有鮮味:^0
刺身
我地點既份量同佢送黎既都差唔多
仲要睇個樣好新鮮,SIZE又好正常既:^)
食落去真係好有鮮甜味,仲要佢係夠凍又唔會有冰
我個人就中意……全部都好中意食喎揀唔到XDDDD
因為佢真係多款而質素又好
有三文魚,帶子,吞拿,北寄貝……
真心試過幾間(食開Buffet同semi-buffet但唔係放題達人)暫時覺得呢度真係最好!
炸物及天婦羅
外皮好香脆,熱度好夠,似係即炸咁
冇泛油光係第一步,佢食材仲係有水份唔係乾哂柴係加分位
炸粉唔係裹極厚咁,厚度適中又唔會太油膩,同埋食到係足料野
卷物
全部款都試左啦XDDD
卷得夠實,唔會散飯,好易夾
另外係唔會話勁多飯又冇料,佢係正常大小正常飯量
我地都驚訝佢多料到似去食單點
瘋味沙律卷其實係有少少辣既,我地覺得味道麻麻地
佢既飯量同大小算係最大既,唔多抵食
水綠龍皇卷味道match係ok既,我中意佢有牛油果,令香味更有層次
金槍焰茸卷同加州卷相似,係幾多料又夠新鮮既
海鰻忌廉芝士卷個配搭不錯,鰻魚冇骨既,肉質夠稔
但芝士部分有點多,可能會有d膩
北海道牛乳鍋
湯底奶香幾濃,但同時有少少膩感
牛肉其實唔多片,如果為左牛既話唔係好建議你點
菜係幾多既,特別係娃娃菜幾清甜,我地有清哂d菜冇哂架:^)
飲品係自助既
唔使另外加錢
又唔使寫紙入單(Y)
有冷有熱,多款揀,有soft drinks有茶咁:^)
服務可以話幾好
佢地係attentive
同埋送食物果陣都快又小心,冇聽到咩跌野同爭拗聲
收碗碟既速度合格,唔會成枱放滿都冇server幫手清
整體黎講我(地)真係幾滿意呢間
係我暫時食過咁多間入面質素最平均,服務好,多款揀又有自助飲品既
不過我見好多間放題搞左團購之後各方面都一落千丈
我去果陣就幾好既,希望佢地可以加油keep到啦!!!!!
訂閱: 文章 (Atom)


text:
遊戲一 -- 辨認自己物件
張姨姨請小朋友羅出一樣屬於自己而佢又知道係自己既野, 放入籃, 我真係擘大個口得個 loan 左 5 秒都唔知小明會知道咩野係屬於佢自己既?! 小慈就話掉個枕頭出去姐, 小明真係咩都冇所謂架喎, 可能掉塊餅出去佢會搶都未定 :p 見其他家長掉紗巾/換片袋/水樽/衫仔等等... 無計可施唯有即刻除左小明一隻襪掉出去啦, 小明仲以為可以大解放連另一隻襪都想除埋, 俾我切切咁制止左!
今堂有 6 個小朋友返學, 於是圍圈唱一首歌就請小朋友搵番自己個籃再羅番屬於自己既野, 果然小明係唔知隻襪係自己既, 好在都知咩野叫襪襪都識羅番俾我, 16-18 個月既 BB 開始要認識自己, 知道眼耳口鼻既位置, 屬於自己既物品等, 多 d 同佢講 "呢個係小明既奶樽" 呢件係小明既衫衫" 以發展 "我" 既概念
遊戲二 -- 有 / 冇
用毛巾仔包住車仔請小朋友當禮物咁拆開(引起動機), 再用毛巾仔蓋住車仔問小朋友 "有冇車車呀? 車車呢?" 訓練佢地講 "冇" or 做動作示意冇, 小明連 "小慈冇" 都識講所以冇問題
延伸活動: 每個小朋友俾隻吉碟佢問佢有冇餅餅? 要佢講 "冇" 先俾餅佢, 仲要教佢講 "謝謝" + 點頭等... 真係好似訓練緊狗仔呀 ^^
遊戲三 -- 大肌肉訓練之蹲下
一邊放波仔玩具係地下, 請小朋友蹲下去執起再放去另一邊既籃內, 強壯大脾肌肉, 用波仔同埋玩具真係太吸引喇, 個個小朋友羅起件玩具淨係掛住玩, 要家長三催四請先依依不捨放入指定位置


text:
但係由於我又無咩時間(其實係懶), 所以最後都無買到10涼果. 最終過大禮十分簡單, 過大禮清單就係: -
男家過大禮女家物品
女家回禮物品
原 先都係簡單版, 而家再簡單d, 基本上大部份都係利是算la. 咁過大禮時, 我要迴避ga ma, 咁我咪入左房la. 我事先打左2張list出黎分別俾bf同我爸爸, 話佢地要俾d咩野對方, 當bf送黎時, 我爸爸又無拎張list出黎bor, 攪到大家都唔知要回d咩俾人, 好似攪左好耐, 最後我哥哥入房黎問我, 其實有咩要回返俾人, 我同佢講有張list ga, 跟住張list回就ok. 哈哈, 原來佢地成班都唔知要做咩.... 真係呀... 打好晒俾佢地都攪到咁.... 最後終於完成過大禮la. bf佢地先離開左我屋企先, 轉過頭再返黎影下相先. 跟住bf個fd話趕時間, 所以佢地無再留低就走左先lu.
爸 爸已即時開左d茶葉沖左黎試下, 同埋開埋d潮州糖黎食. 大家都好耐無食過潮州糖呢. 因為我地以前過年時, 爸爸媽媽都會買潮州糖返黎, 其實我地都幾鍾意食ga, 不過因為而家潮州糖太貴啦, 所以少買左. 至於茶葉方面有些失望. 但大家都好開心咁回味返細個既回憶呢, 哈哈, 過大禮居然變成細說當年.


text:
好食冇服務 – Harlan’s Cake Shop[好長篇]
如果你冇行過尖沙咀依個商場,有可能你都唔會聽過或者見過依個品牌既蛋糕,雖然佢品牌首要唔係賣Cake而係高級餐廳,但係佢既蛋糕相唔會輸蝕俾比較有名既個體蛋糕店!
我認識依間蛋糕店既原因,係因為我都係附近番工,佢既位置係商場既4樓與食市同層,簡潔亮麗既裝修,令到你1上4樓就能夠容易咁發現到佢既存在,單層蛋糕櫃,佢既右手邊係幾張細枱可供堂食加杯咖啡,不過可惜環境比較窄而且係主要通道則邊,所以我自己黎講就未曾坐低食過!而Harlan’s既業務除左蛋糕店,係同場既19樓亦都有一間高級日本餐廳同西餐廳,係銅鑼灣既世貿中心亦有其他種類既餐廳(都係貴野~~),所以Cake Shop只係副業-v-
我係依間Cake Shop亦已經試過3次蛋糕,分別係佢地著名既Sexy Lady,伯爵茶朱古力蛋糕,藍莓牛奶朱古力蛋糕,佢地既蛋糕亦都冇令我失望,只係佢地蛋糕店俾我既服務都令我相當有”喜感”,先講蛋糕啦!藍莓牛奶朱古力蛋糕($238/1P),佢既蛋糕係半圓形,蛋糕面上有幾粒朱古力既小花同埋星星心心既裝飾,好簡單,但係亦都顯得蛋糕高雅,蛋糕切開入面層次十分分明,面層藍莓Jam,藍莓果肉,藍莓mousse,牛奶朱古力mousse,朱古力蛋糕及餅底,全部藍莓都係果肉味並唔係香油味,甜度亦都好適中,即使出面係以Jam做鏡面但係唔會甜到漏,配合內層打得好軟滑既牛奶朱古力mousse同埋中層果肉,酸甜程度調合得好好!千其唔好俾佢鏡面呃到以為甜到漏!
第二個蛋糕係伯爵茶牛奶朱古力蛋糕,唔好意思依個冇相~(我老公冇影相就切左蛋糕= =威威~~)圖片來自Harlan’s Cake Shop FB Fans Page!,依個蛋糕有賣點就係伯爵茶係用德國品牌Ronnefeldt既伯爵茶茶葉取其味(姐係唔係香精囉~)同埋法國品牌Valrhona 朱古力既mousse,當然,前者後者夾埋打做既蛋糕味道極為香濃,但係最突出既我認為係佢係朱古力既mousse中間放入南瓜籽,將蛋糕既口感提升,令到除左食到本身mousse軟滑口感亦都加番小小脆脆既咬口,甚感歡樂!面頭就係用馬卡龍同埋小許朱古力裝飾,不過因為蛋糕本質好食,馬卡龍比下去了w~~
到最後係佢地既皇牌SexyLady,佢既賣點就當然係佢既70% Dark Valrhona chocolate同埋用Italian balsamico 浸製既紅桑莓,同埋佢果條長長既朱古力女人腳啦w 佢面層簡單地只係用朱古力忌廉做蛋糕裙,糖片做裙,朱古力片做腳,裝飾本身已經有喜感,內層亦都唔會令人失望Valrhona Chocolate打出黎mousse比起之前兩次食佢既朱古力蛋糕味道更濃厚,配埋醋浸過既紅桑莓果肉亦都係酸甜合一,但係要著名既係,如果要試,請先認定你自己係朱古力愛好者,因為唔鐘意朱古力既人,係未必會接受依個蛋糕果種濃厚既朱古力味!請三思!
介紹左佢3個蛋糕,眼見我對佢既蛋糕都有讚冇彈,當然就去到服務啦,我前文講到佢俾我既服務相當有喜感,梗係唔係好野啦!如果唔係因為我媽咪生日我認為佢既蛋糕特別,其實,我未必會幫襯佢!以下內容係包括左我3次去到佢間店俾我同樣既感覺,我每次行到去佢蛋糕店都係已經預備左要訂蛋糕,所以我集中左係佢擺完整個裝蛋糕,即係右手邊雪櫃果到睇,佢係門面既Staff唔多,我經過同我幫襯既幾次最多都係得2個人係到,有一次只係得1個,但係每一次都唔會有人過黎serve我,OK,頭兩次都係有目標地訂蛋糕,於是我好快揀左就訂,但係今次想睇多D款(要就太多人唔食既口味= =),於是我終於開聲問佢會唔會有蛋糕既Menu俾我可以揀,Staff A話冇,要上Facebook睇番~囧 姐係我係你公司面前但係我要上FACEBOOK睇你蛋糕款…會唔會太有趣?? 然之後Staff A話其實細件蛋糕既款可以訂個裝,所以可以睇岩口味再幫我訂…哦~~~~但係…都唔齊款喎=___=其實俾人揀款訂蛋糕唔係基本Cake Shop有既咩=_________=?! OK!到最後我都係揀左Sexy Lady訂.
依件事反應左D咩??首先公司配套不足,訂蛋糕,基本上係Cake Shop好基本既生意,連俾人揀既Menu都欠缺,失敗,其次,好喇你冇Menu都算,員工可以口頭推銷,或者主動D介紹,冇,D Staff除左成戇居居企係到你望我望你,我唔到開口問,都唔會知道係有其他蛋糕款,或者轉磅數會轉形狀等等既資料,失敗,最後,員工培訓不足,同前者有小小相同,員工一D都唔主動,即使有個客兜口兜面企左係你前面,都真係企係到,唔Sell唔講唔理,唉~3次失敗既服務態度之後,尋日我老公去左攞蛋糕,巧合地有個西裝友Staff係入面,仲主動撩我老公講野,因為我老公都係相當滿意佢地既蛋糕,所以就同西裝友吹起水黎,西裝Staff主動俾左85折既餐廳Coupon俾我老公,仲介紹佢地既餐廳同埋佢地蛋糕既資料,仲話黎緊9月請左個日藉師傅黎做一條新Line既蛋糕,又話今年月餅請左半島既師傅黎做,推銷我老公試,如果長期有一個咁既Staff我相信佢地既生意會好D= =…以食黎講,佢真係好食,以服務,佢仲衰過美心聖安娜.
地址:尖沙咀彌敦道100號The ONE 4樓L411號
電話2914788


text:
2012年8月18日
兩套 東京迪士尼海洋 的 Duffy 服飾 - 漁村休閒裝
而第二套服裝就係用作 CapeCod 漁村做主題嘅;相比起春日裝,我就比較鍾意呢套啦!因為覺得佢靚啲,有多啲配件,仲要平啲!但春日裝嘅做工的確係更細緻,所以貴啲都合理嘅...
呢套服裝所附送嘅 Duffy 小衣架,同香港買得到嘅休閒裝係一樣嘅,係比較純樸嘅設計.順帶一提,香港嗰款休閒裝其實原先係 東京迪士尼海洋 出品嘅,係之後先推出到其他主題樂園.
又係由頭飾開始講起啦!呢頂咁特別嘅水手帽,旁邊有一個船錨圖案.
至於上衣,就係一件藍白間條水手T恤,設計得比較簡單,相信係想將焦點放響吊帶褲到.
呢條吊帶褲,有啲似牛仔褲,不過當然就冇牛仔褲咁厚啦!上衣同條褲設計到非常匹配.
我最鍾意嘅配件就係呢條小頸巾,幫 Duffy 綁響頸上,非常有型有款!
鞋呢,又係用作比較簡樸嘅設計,米白色;鞋底就係淡啡色嘅.
最後就有一個小布袋,上面更加印有 CapeCod 漁村圖案以及 東京迪士尼海洋 嘅標誌.
好啦,又著好成套衫啦!呢套衫就用作香港 大Duffy 黎做模型!( 相中 Duffy 戴住嘅水瓶頸飾並非呢套漁村休閒裝嘅一部份,需另外購買,遲啲會再分享.)
大家都著哂新衫,又有新朋友加入,梗係要影返張 Duffy家族 全家福啦!( 呢張相係去完旅行返黎冇幾耐影嘅,當時都未有第10隻 Duffy,得9隻,以及2隻 ShellieMay.)
兩套 Duffy 新服飾都各有特色,唔知你又鍾意邊一套多啲呢?定係兩套都咁鍾意呢?
於 12:46
訂閱: 張貼留言 (Atom)


text:
又打風啦!唔知今日有冇網友入咗樂園玩呢?我就知道有一位朋友今日入咗樂園玩.而家三號風球,所有室外遊樂設施都要暫停開放,但大家都可以趁機會欣賞下樂園嘅另一種美.記得六月時有一次又係入樂園玩時咁啱撞上打風,所以我就響樂園入面行黎行去;能夠睇到樂園同平時唔同嘅樣子,都係一個好特別嘅體驗黎架!
剛剛發表篇文章就同大家講過春日巡航嘅 水手布袋,但其實呢個 水手袋 仲有推出造型背包架!園方就建議用呢個袋黎裝住 Duffy 周圍去,買呢個袋嘅時候仲裝住一塊 Duffy 紙板;不過其實冇咗隻 Duffy,個袋都已經夠哂靚,用黎裝其他野的話,都唔錯架!
呢個水手袋上又係有好多不同嘅布章,當然都有 Duffy 啦!連個拉鍊扣都係 Duffy 黎架!
袋上亦掛有一個行李牌,係用作 Duffy 頭型黎設計嘅,上面亦印有 Duffy迪士尼小熊 標誌.
袋上都有一個 米奇和Duffy的春日巡航 版本嘅 Duffy迪士尼小熊招牌.
人地就叫我放一隻落去,我就好貪心,一次過放哂兩隻 大Duffy 落去,哈哈!
雖然呢個袋同上次嘅藍色行李箱袋,本身都係預你拎出街用,不過我就應該就唔會啦... 而家呢兩個袋都係放咗響屋企嘅 Duffy 專櫃,專門用黎裝起哂所有 Duffy 嘅衫仔!XD


text:
2013年5月27日
感受飛翔 - 香港國際機場 展望台
大家睇到以下呢張相,可能都會認得係 香港國際機場;但係我點解會突然放呢張相上黎呢?東京迪士尼之旅2013 唔係6月4日啟航咩?點解突然間會去咗機場?哈哈,當然係有原因啦!
今日無啦啦走去機場,其實係因為我想趁住有空閒時間,去到香港不同嘅景點睇下,見識下.香港國際機場 二號客運大樓 正正就係有一個好特別,好有趣嘅景點:航空探知館!
展館唔算好大,不過都展出咗好多同航空,飛機有關嘅資料,而裡面嘅展品都整得幾有心思.
呢到仲有模擬機艙,其中一個係以前客機上嘅舊式機艙,另一個就係而家嘅商務客位.
館內有一個位置講到由香港飛去不同目的地嘅飛行時間,等我又即刻睇下飛去東京要幾耐先!
但係,我今日專程走入機場,並唔係為咗睇呢個展覽,因為之前都曾經黎過好幾次,已經睇過.今次黎呢到,係想去機場展望台睇下!以前黎過幾次都未有機會上去睇下,今日終於上到去啦!
一上到去,就發現有一幅機場島嘅平面圖;機場島嘅面積的確好大,遲啲仲應該會再擴建添啊!
現時,香港國際機場 有兩條跑道,響一般情況下,一條會用作飛機起飛,另一條就用作降落.今日黎到機場,見到南面跑道係用作起飛嘅;一架架飛機排隊等待起飛,逐架逐架向天空進發!
南面跑道用作起飛,換言之,北面跑道係用作降落嘅;不斷有飛機慢慢接近機場,準備降落.平均每一至兩分鐘就會有一架飛機降落,難怪 香港國際機場 會被稱係全球最繁忙嘅機場之一!
今日響展望台大約逗留咗40分鐘,見到好多不同航空公司嘅飛機呢!亦都有好多不同嘅機種!
講到航空公司,香港人最屬悉嘅,當然就係 國泰航空公司 啦!平時去旅行好多時都係坐國泰!
除咗飛機,響展望台上面都可以睇到其他機場島嘅景物,包括 機場快線,亞洲博覽館 等等...
而我覺得最壯觀嘅,就係的士軍團!好多的士響到等待上客!有市區的士,亦有新界的士!
睇完飛機,睇完風景,係時候走啦!離開前,都不忘去 香港迪士尼樂園 奇妙店 門口影返張相!
今日入機場之前,我仲去咗另一個景點!究竟我去咗邊到呢?過多兩日再同大家分享啦!
訂閱: 張貼留言 (Atom)


text:
2012年11月10日
回望昔日的 迪士尼雪亮聖誕...
昨日重新整理過電腦入面嘅相,又睇返好多以前嘅相,當中都有啲係關於 迪士尼雪亮聖誕 嘅... 之前試過響呢個Blog講返前幾年嘅 迪士尼黑色世界,既然係咁,今次就講下昔日嘅 雪亮聖誕 啦!
再睇返以前啲相,發現自己影相真係一般,再加上部機太舊,啲相有啲都好朦,真係唔好意思啊!雖然啲相未必係好完美好靚,不過都正如我前排咁講,相片所記載嘅故事先至係最重要嘅!特別係因為我以前唔係好似而家咁成日入樂園玩,有好多野都已經唔係太記得清楚,慢慢忘記咗;而呢啲相就正正幫我紀錄低以前見過嘅野,發生過嘅野,好讓我黎到今日都仲可以諗返起以前...
講返啲歷史先,樂園嘅 全年通行証 響2006年首次推出,而我嘅第一張全年証就係響2007年買嘅.雖然一直都好鍾意 迪士尼,不過嗰陣時先至得中一,傻下傻下,我又邊會咁留意樂園發生嘅事丫... 引象中,2007年嘅 迪士尼黑色世界 同埋 迪士尼雪亮聖誕 我都冇去過,就算有都冇相片留返低...
至於2008年,呢兩樣節日活動都有相可以俾我睇返,所以都仲隱隱約約記得所發生過嘅事!以下就係 迪士尼雪亮聖誕2008 嘅相片啦!睇完下面呢張相之後,我就突然醒起一樣野!樂園以前每逢有節日活動,都會更換 迎樂路 嘅旗幟款式,但而家點解又冇再換嘅呢?好懷念啊...
而呢棵聖誕樹我就唔係好懷念啦,因為都已經見咗咁多年,今年終於有新聖誕樹,係好事黎嘅!
美國小鎮大街 兩邊建築物啲聖誕裝飾,好似咁多年黎都冇咩點變過喎!咁耐以黎都仲係咁靚!
開始落雪啦!好浪漫啊!雖然每次落完雪,成個頭都係泡同埋地下會變到好跣,不過都值得嘅!
響黃昏都仲有一場 雪映舞動巡遊,放學黎到都有得睇,個氣氛仲正啲添!好掛住 巨型米奇!
雪亮聖誕2008 其中一個最壯麗嘅景觀就係 星閃城堡 啦!壯麗程度同 奇妙仙子城堡 不相伯仲!星閃城堡 真係好靚,可惜我影呢兩張相嘅時候個位唔太好,城堡俾個舞台遮住咗,影得冇咁靚...
真係唔知2009年啲相去咗邊,上次搵唔到 黑色世界2009 嘅相,今次亦搵唔到 雪亮聖誕2009.
迪士尼雪亮聖誕2009 最深刻嘅就係新加入咗亮燈同埋 小小世界過聖誕,最衰啲相唔知放響邊...
既然係咁,惟有又係跳去 雪亮聖誕2010 啦!依然係同一棵聖誕樹,亦都仲有 雪映舞動巡遊.呢一年啲相有齊哂全個巡遊;如果冇咗呢啲相,我甚至已經唔記得咗 迪士尼巡遊表演 嘅細節!雖然我就覺得 迪士尼飛天巡遊 好睇啲,但加入咗聖誕節元素 迪士尼巡遊表演 都有吸引人嘅地方!
仲有可愛嘅 薑餅人!我由細到大都好鍾意 薑餅人!我買過黎食,就發現,都係睇下就好啦... 哈!
米奇 米妮 著上聖誕老人服裝黎同大家見面!咁上年2011年套聖誕衫好似靚啲喎,亦都仔細啲.
嗰年試咗呢個 米奇窩夫,買窩夫包埋一盒士多啤梨粒,幾好味!米奇 耳仔上面啲忌廉好得意!呢個窩夫而家都仲有得買黎食,不過我咁耐以黎都只係嗰年食過一次咋,因為都唔平架...
大街上有一啲用咗 米奇家族 造型設計嘅聖誕士的裝飾,樹上面亦掛有小禮物,好有節日氣氛.
假如你問我 雪亮聖誕2010 邊樣裝飾最精彩,就絕對係 薑餅人村莊!好想再有機會見返呢個村莊!佢地響樂園 中央廣場 整咗成個 薑餅人村莊 出黎,入面啲裝飾又整得好細緻,真係不得不佩服!
如果好彩嘅話,更加可以響 薑餅人村莊 偶然遇上 積木士兵 出黎同你影相!佢地又係好可愛啊!
好啦,我地穿過城堡,進入 幻想世界,去睇下另一個亦都係我自己好鍾意嘅 雪亮聖誕 體驗!
就係 小小世界過聖誕 啦!小小世界 分別響 雪亮聖誕2009 同埋 雪亮聖誕2010 都有變過身.
小小世界 出面鐘樓上嘅搖擺笑臉戴咗聖誕帽,廣場上亦都有一啲以 小小世界 公仔為題材嘅裝飾.
至於入面嘅歡笑之旅,除咗依舊播放 世界真細小 之外,亦插入 Jingle Bells 呢首好出名嘅聖誕歌.而響不同嘅場景入面,都加上一啲聖誕佈置,一開始嘅北極場景仲有聖誕老人出現添!
黎到最後一幕,世界大同,有雪人同大家一齊唱歌;聖誕老人 亦響上面同大家講再見啊!
黎到晚上,當然要睇下配合燈光效果嘅佈置啦!除咗浪漫之外,都繼續帶出 小小世界 嘅歡樂氣氛.
就連廣場上嘅樹木都發出一點點嘅燈光!真係令人倍感浪漫溫馨!聖誕節就係咁美好...
迪士尼雪亮聖誕2010 冇咗之前嘅 星閃城堡,只係得返一啲投影效果,即時覺得好似有啲失色...
另一個又係我好喜愛嘅環節就係 大街玩具巡禮 啦!因為整個表演個感覺都係好奇妙!米奇 米妮 一齊坐住聖誕列車出黎,其實呢架列車正正就係由 米奇雨天滴答列車 改裝而成嘅.
黎到聖誕節,米妮 話有禮物想送俾 米奇!一支支雪花燈柱響黑暗之中亮起,慢慢去到聖誕樹前面;聖誕樹亦都開始由下而上亮起燈光!亮燈過後,有一隻熊仔出現響 米奇 米妮 旁邊,原來係 Duffy!
雖然呢個表演入面嘅故事就冇東京嘅 My Friend Duffy 咁感覺,不過都已經好感受到奇妙嘅感覺.再者,拎住每支雪花燈柱嘅演藝人員都係著住一啲玩具造型服飾,就好似一班聖誕玩具出黎玩咁!而呢班玩具之後更加演變成上年 雪亮聖誕2011 米奇玩具舞曲 呢個表演,今年亦會捲土重來!
講起 Duffy,佢正正就係響 雪亮聖誕2010 正式登陸 香港迪士尼樂園,唔經唔覺都已經兩年啦... 相信親愛嘅讀者們都知道我係 Duffy 嘅超級Fans,而我嗰陣就響樂園入面遇到呢隻咁可愛嘅小熊.
無論係商品櫥窗,又或者係商店裡面嘅貨架,都有好多 Duffy迪士尼小熊!場面真係好虛撼!唉... 又俾我見到當年嗰套聖誕衫... 再一次令我唔開心... 套衫咁靚,但我竟然冇買到!>_<
商店入面仲有其他聖誕佈置;睇返相令我記返起,之前 大街糖果店 入面會有巨型毛公仔俾人影相.以下就係 雪亮聖誕2010 嗰陣嘅巨型米奇,我略略記得我見過 米奇 米妮,不過又唔知幾時冇咗...
就係 迪士尼雪亮聖誕2010 呢個活動,令我擁有咗第一隻 Duffy迪士尼小熊,佢都就黎兩歲生日啦!我前排去探究返我係響邊一日買佢返黎,終於俾我搵返佢嘅生日日期,到時再同佢慶祝一番!
2011年嗰啲相我就唔放響呢篇文章入面啦,因為上年嗰陣都已經開始咗寫Blog,廢時重覆.加上今年嘅活動同上年差唔多 ( 應該話係完全一樣 =_= ),所以暫時都唔係太需要懷念住,哈哈!雪亮聖誕2012 下星期四11月15日就開始啦!期待再次欣賞 米奇玩具舞曲 同埋 大街閃雪亮燈!
於 13:10
標籤: 奇妙感覺, Duffy迪士尼小熊
訂閱: 張貼留言 (Atom)


text:
2012年11月25日
Duffy家族 迎接聖誕節的來臨!
聖誕節係一個充滿歡欣嘅節日,雖然仲有一個月,但係 Duffy 佢地都好期待呢個節日嘅來臨啊!就等我同大家分享下,佢地點樣好好裝扮自己過佳節,同埋收到啲咩聖誕節禮物啦!
為咗迎接聖誕節,巨大Duffy 都戴上聖誕節領結;呢個係上年響樂園買嘅,佢上年都有戴過架!
而我今日亦都終於將先前拜託網友響 東京迪士尼海洋 購買嘅聖誕節商品,送俾 Duffy 佢地啦!先講下 小Duffy 嘅聖誕節禮物啦,上次萬聖節只係送咗貼紙俾佢,今次加碼送多一本便條簿!
兩隻 大Duffy 就各有一套全新聖誕衫做禮物!2010年響香港冇買到靚靚聖誕衫,而家當補返數啦!
兩套聖誕服飾入面,其中一套係響2010年推出嘅經典服飾,上年同埋今年聖誕節都有再度推出;至於另一套就係今年全新登場,以 Cape Cod Caroler 聖誕詩歌歌唱團 為主題嘅服飾套裝.
每套服飾都包含衣架,背景紙板各一個,兩套衫嘅衣架同埋紙板都一樣,配合返聖誕節主題架!
買過咁多套服飾俾 Duffy,每一套嘅衣架,背景紙板我都有儲返架!不知不覺間都已經有好多套...
好啦,先介紹一下經典聖誕服飾;呢套衫我係送咗俾 香港迪士尼樂園 嘅 Duffy,佢已經著住咗啦!
上衣都有好多好仔細嘅設計,例如有紐扣,花紋等等;件衫嘅質地就毛絨黎嘅,著起上黎夠哂暖!
另一件配件就係頸巾;原本係一條長長嘅白色頸巾,可以依照自己鍾意嘅方式幫 Duffy 戴起佢.
整套服飾一共有三樣配件,最後一樣係冷帽;顏色同埋圖案都好特別,最頂嘅小毛球仲好得意添!
上衣都釘咗一個寫有 東京迪士尼海洋 嘅 Duffy迪士尼小熊 招牌,其餘兩樣配件就有一個小招牌.
而另一套 聖誕詩歌歌唱團 造型服飾,配件就多好多,總共有六樣,即刻覺得好似好抵咁!上一套就送咗俾香港嘅 大Duffy,換言之,呢套服飾我就俾咗來自 東京迪士尼海洋 嘅 大Duffy.我將整套服飾分為三個層次,第一個層次就係呢件連身格仔衫,後面亦都有 米奇 頭型圖案.
之後第二個層次就係好華麗嘅歌唱袍,設計得好細緻,有啲音符圖案,後面同樣有 米奇 頭型圖案.
最後嘅第三層次就係一件披肩,又係設計得好靚!仲特別整到可以扣住件歌唱袍,唔會咁易甩.
接著落黎嘅配件就有一對鞋,以及一頂帽;著哂整套服飾,真係睇到都已經覺得暖笠笠!
不過咁多樣配件入面,我最鍾意都係呢本詩歌樂譜;Duffy 拎住樂譜,唔知佢會唱咩詩歌俾我聽呢?
同上一套經典聖誕服飾一樣,呢套服飾嘅每樣配件上面都係釘有 Duffy迪士尼小熊 招牌.
我已經為屬於自己嘅 Duffy 著好新衫,準備迎接聖誕節啦!唔知你又會選擇點樣同 Duffy 過聖誕呢?
於 18:49
標籤: Duffy迪士尼小熊
訂閱: 張貼留言 (Atom)


text:
2012年4月22日
驚喜! 遊遍東京迪士尼渡假區兩大樂園?!
最近媽媽又傳來了一個新消息,就係今次日本之旅,我有機會可以玩哂 東京迪士尼渡假區 兩大主題樂園啊!原先只係諗住去 東京迪士尼海洋,因為有我最愛嘅 Duffy迪士尼小熊 嘛!但因為有酒店Package,包兩張成人一天門票,平咗唔少.所以佢話可能會買一張學生兩天門票俾我,第一日我地一家三口去 東京迪士尼海洋,第二天我可以自己入 東京迪士尼樂園,佢地就出市區Shopping行街.
得知呢個驚喜,我當然好興奮啦!我本身係想去 迪士尼樂園 多啲架,但因為 迪士尼海洋 先至有 Duffy,只好揀 迪士尼海洋.而家有機會可以去哂兩個,就緊係最正啦!東京迪士尼樂園 有好多遊樂設施我都想玩,特別係 怪獸公司電力車!
仲有 迪士尼 經典遊樂設施,幽靈公館,巨雷山 同埋 飛濺山.
小飛俠 我都想玩啊!因為我都幾鍾意佢架!原因同 Dumbo 一樣,響天空飛翔嘅感覺實在太美妙!
仲有啲香港都有嘅遊樂設施,有機會玩的話,我一家會睇下同我地香港版本有咩唔同!
其實我而家有一個小擔憂... 就係驚今次旅行會同香港呢邊嘅 灰熊山谷 活動撞期...我諗今次應該都會同 反斗奇兵大本營 一樣,都會有 奇妙處處通 會員 預演日.我當然唔想錯過啦!再者,我都希望響 灰熊山谷 開幕當天都可以入去玩...
媽媽話今次日本之旅暫定為6月7日至6月14日,總共8日.假如 預演日 響7號之前舉行,而開幕日又剛好係14號之後,咁就完美了!希望唔會撞到我去旅行嘅8日啦!唔知幾時先會公佈開幕日期呢?
於 00:32
標籤: 東京迪士尼之旅2012 [前篇]
訂閱: 張貼留言 (Atom)


text:
2012年12月1日
LEGO X TimesSquare - 漫步於積木聖誕村
星期三上完堂後去咗銅鑼灣食晚飯,之後終於有機會去到 時代廣場 欣賞 LEGO 積木聖誕村啦!上次分享過 LEGO 響我成長中有咩意義,鍾意 LEGO 嘅我又點可以錯過呢次展出呢?
黎到 時代廣場,最顯眼嘅,一定係呢個企響鐘樓上面嘅巨型 Minifigure!佢仲手持 LEGO 旗幟!
今次嘅展出係以聖誕村莊為主題,露天廣場上都豎立咗好多積木建築物,積木裝飾,Minifigures.
不過我想首先講下夜空背景:好簡單嘅設計,幾粒星星,雪花,就已經好有夢幻嘅聖誕氣氛,正!
響背景下面仲放咗一架雪橇,係由三隻狗仔拖拉嘅;旁邊嘅兩個滑雪造型 Minifigure 好有型啊!
響聖誕村莊嘅旁邊有一個巨型雪人,就好似響到同咁多位遊客打招呼,歡迎佢地黎到聖誕村莊.
周圍都可以見到 LEGO 嘅標誌;我亦好鍾意整個聖誕村莊都掛滿不同顏色嘅小燈泡裝飾!
呢到放咗一架電車,車上嘅座位設計樸素,車頭企咗一隻 Minifigure,唔知佢係乘客定係司機呢?
聖誕村莊嘅商店有好多都係同食物有關:由專業蛋糕廚師打理嘅西餅店,為你送上精緻西餅!
食蛋糕嘅話,我鍾意食一啲佈滿白色忌廉嘅蛋糕;響西餅店入面見到呢個草莓蛋糕,好想食啊!
今次展出除咗係迎接聖誕節之外,同時亦慶祝 LEGO 八十週年,呢到都有一個好大個嘅生日蛋糕.
下一間商店就係糖果店,櫥窗上有好多一罐罐嘅糖啊!有果汁糖,又有士的糖,款式好齊全呢!
再過下一間就係餐廳,大廚會為你獻上聖誕火雞大餐!但係... 點解大廚個樣好似好兇狠咁嘅?
最後一間商店係我最喜歡嘅!就係玩具店啦!屋企有一隻小熊響到旋轉,店內就放咗多款玩具.其中,最吸引到我注意嘅就係嗰隻 Minifigure 毛公仔;Legoland 都有得賣,到時買一隻先!
聖誕村莊入面有好多由一粒粒積木砌成嘅圖畫,我覺得好得意!玩具店嘅積木圖畫就係一隻熊仔.
好啦!等我地上去二樓室內平台啦!一上到黎,就見到高空掛住咗五隻巨型聖誕老人 Minifigure!
地面都有展出聖誕老人 Minifigure;佢可以話係全場焦點,好多人都爭住同佢影相架!
平台呢到有一個 LEGO 模型,其實就係聖誕村莊嘅全貌,周圍嘅佈置都係呢個模型嘅放大版.
響聖誕村莊模型嘅正中心有一棵巨型聖誕樹,再放大之後會係點嘅呢?就係以下呢棵啦!
現場亦有展出另一種比較細棵啲嘅聖誕樹,我以前買 LEGO 積木套裝返屋企時都見過呢棵樹架!
下面就放咗一架電車,而平台就放咗一架蒸汽火車,都幾大架!睇下火車司機佢個樣幾威武!
後面嘅車卡上當然就有乘客啦!不過車卡上仲有一盒盒聖誕禮物,原來呢架火車都負責運送禮物!
平台仲有其餘聖誕村莊入面嘅建築物;呢間小屋嘅屋頂上面有一位天使,唔知呢間屋有咩用途呢?
屋內有好多積木!人地有波波池,唔通呢個係一個「積木池」?呢到仲有一幅薑餅人積木圖畫!
小屋都用上好多塊積木砌成,而每一塊巨型積木都印有 LEGO 字樣,做工好仔細架!
旁邊嘅小屋就放咗一隻隻 Minifigures,我特別鍾意法老王造型同埋吸血殭屍造型 Minifugure!
另一間小屋就係花店黎嘅,有一束束鮮花,亦都有積木圖畫,圖畫上面係一隻蜜蜂採花蜜嘅情景.
有顧客黎花店買花,同時間,仲有新郎新娘企咗響花店嘅附近,唔通今日係佢地兩個嘅大日子?
有另一個巨型雪人,但係同下面嗰個雪人相比之下,呢個係細隻少少嘅,造型上亦有少少唔同.佢頂帽上面有一片片雪花,其實平台呢到嘅不同佈置上都有呢啲雪花,又係一個細緻嘅設計.
聖誕村莊上擺放咗好多燈柱,響晚上為村莊上嘅每一個人帶來燈光,感覺上仲好溫暖添!
聖誕村莊嘅最後一座建築物,屋頂掛上咗 LEGO 旗幟,似乎呢間小屋有啲特別意義喎!
原來係一個關於 LEGO 八十年歷史嘅展覽,詳細講述 LEGO 響八十年間嘅演變,都幾值得睇下.
最後俾大家睇埋其他展出嘅巨型 Minifigures,有小丑造型,工人造型,亦有愛斯基摩人造型.
今次去欣賞呢個積木聖誕村,只係用手機隨意影下,都唔算睇得好細心,相信亦有野係忽略咗... 估唔到,淨係咁都已經逗留咗接近一個鐘!於是,我立即問自己,咁下年去美國 Legoland 點算?到時展出嘅 LEGO 一定比起呢到多好多,假如我每一個都要好仔細咁睇清楚,咪要用好多時間?!仲有遊樂設施,購物... 好驚唔夠時間!不過,都係到時先算,而家我繼續期待就可以啦,哈哈!
訂閱: 張貼留言 (Atom)


text:
今日係嚟北海道玩嘅最後一日,
好唔捨得呀!
好想繼續玩耐D.
今日第一個行程去白之戀人朱古力趣緻城和玩具博物館.
攞住塊特大嘅白之戀人影相張先得!
下面個D係整蛋糕嘅配件嚟o架!
好精緻,好靚呀!
呢度D蛋糕好鬼吸引,
可惜食飽飽咗早餐,
如果唔係我實食番件o架!
跟住我哋就去咗玩具博物館啦!
呢度D玩具,
有好多年紀大過我o架!
10點正,
白之戀人戶外有音樂show睇.
食咗杯好creamy嘅雪糕後,
又係令姐姐瘋狂嘅行程,
行狸小路商店街和地下城啦!
係狸小路就慘啦!
我同母親大人又唔鐘意買嘢,
又大風,又凍,
百無了賴走到地下街行行企企,
咁就逗留咗2個半鐘.
咁多日旅程中,
今餐係唯一自費食嘅一餐,
之前大家都諗住食好Do架!
不過大家用錢都用得七七八八,
唯有食碗拉麵就算啦!
呢碗叉燒拉麵都唔平o架!
好似要960YEN,
仲食埋2個冬甩先去機場.
去到機場,
影番張日本戰利品先!
靜靜雞話俾大家知,
我哋又係坐Busniess class,
由年尾好運到年頭呀!
我半個喼去,
1個大喼加一個急凍海鮮盒寄艙,
2個handcarry攞上機,
仲慘冇人接我機,
算啦!老公病咗嘛!
最後佢係天水圍巴士站接我呀!


text:
24.04.2015
小B學校嘅N班生活真係好多姿多采, 今日爸爸媽媽又有機會同小B去親子旅行啦, 今次學校安排咗旅行社幫手, 所以即使全校一齊去旅行, 老師同家長們都尚算輕鬆, 是次低年班N1, N2班去嘉道理農場同大埔海濱公園, 高年班N3, N4班就去元朗南生圍.
一早小B就好醒目咁自己起身, 因為有得去玩丫嘛, 換轉係平日返學, 媽媽幾乎要用鑊剷剷佢先肯起身架... ~.~"
9:15準時回到學校集合, 看來大家小朋友都好興奮, 好期待呢, 未夠鐘出發大家都已經提早返到學校向老師報到啦, 哈哈.
首先第一站係嘉道理農場, 一落車...當然要喺門口影張大合照先啦, 由於大合照係學校安排, 所以大合照就由家長義工攝影師負責喇, 至於我哋要睇相就要等學期尾完時先可以買回全年嘅相集DVD.
影完大合照, 領隊就帶領我們遊嘉道理農場嚕!!
呢兩位小女孩真係好可愛, 原來小B同佢係好好朋友黎架, 難怪我每日喺屋企都聽到憬琳呢個名啦. 佢兩個全程手拖住手,有傾有講, 真係好可愛好可愛好可愛呢~ 班主任話佢哋兩個加另一個同學仔都係好好朋友, 3個小女孩日日傾唔停, 難怪人家經常話3個女人一個墟, 原來3個女孩都已經係一個墟喇, 哈哈~ (可惜另一個同學仔無報名去旅行, 爸爸媽媽見識唔到呢個墟了)
剛開始時見到呢個畫面, 感覺好得意.
佢哋究竟睇緊乜呢?
知唔係...3隻大懶豬囉. ^^
今次親子旅行, 小B已經有自己朋友, 所以全程都無乜點理爸爸媽媽, 其他老師見呢兩個小朋友全程手拖手, 有傾有講, 好似小情侶拍拖咁無視我哋存在都忍唔住問佢兩個, 批唔批准老師一齊加入佢哋嘅小小世界, 而佢兩個當然亦好大方咁拖住老師一齊行啦!!
既然媽媽無嘢做, 唯有亂影一通, 今個月教學主題係動物, 或許會有用得著嘅時候呢!! :p
行到咁上下, 終於都到自由活動時間啦, 原先打算跟小B四圍行下影下相, 但兩位可愛嘅小朋友又點會捨得分開丫, 所以最後我哋齊齊選擇咗去有冷氣嘅地方坐下休息下, 好快又到集合時間準備上車去食飯嚕.
上車前, 呢幾位N1小朋友齊齊玩踩樹葉...最後玩到要俾爸爸媽媽們趕上車.
今日旅行社安排咗我地去嘉年華海鮮酒家食午餐, 對於團餐來說我向來沒要求, 只要食飽就好了, 加上大家都玩到肚餓啦, 所以都好快可以清枱.
食飽飽, 我哋下一站就去大埔海濱公園啦, 等上車前, 捉幾位好朋友仔影張相先...
影完相, 佢哋突然自發圍圈唱歌... 就連班主任都話, 佢哋平時都好齊心架.
鏡頭一轉, 我哋已經去到大埔海濱公園了.
黎到大草地, 每個家庭都會獲派發一隻紙鳶, 不過我哋放咗好耐都放唔起... 最後爸爸忍唔住話下次放假要再帶倆姊妹黎放紙鳶囉, 果然夠毅力, 哈哈~
最後小朋友們就轉咗去另一邊玩Bubble...而我就係負責拎住Bubble嗰個, 至於爸爸就梗係仲睇緊人哋放紙鳶啦, 所以都無再影相Lu. 其實我哋喺公園逗留嘅時間只有1小時15分鐘, 好快我哋就要Say Goodbye回程啦.
哎呀...原來我哋今日無影全家福呀, 就連同小B嘅合照都無呢, 嗚嗚嗚嗚~~~
不過唔緊要啦, 見小B同同學仔相處得咁好, 仲一齊玩得咁開心都已經好值得喇, 攪到媽媽我真係越黎越唔捨得轉校囉. 小B你放心啦, 媽媽會嘗試幫你Keep住呢班朋友仔架. ^^
倆姊妹已經有Facebook Page Anke & Karena - 小b與妹妹b 有興趣的話就入黎Like一Like支持下啦!! ^^


text:
第一次踏足峇里,估唔到佢有個咁先進的機場
原來呢個機場是01年開始重建,舊年才叫做完工,不過現在有部份還未拆圍板
峇里有4,5個香港咁大,我地得4日時間,實在玩唔晒,而且冇乜公共交通工具,遊客基本是用的士代步
每次出入打的唔化算,我地就租左兩日車連司機,車我地週圍去
峇里好有幾個梯田,我地去了較遠又較大的Jaliluwih梯田,由我地酒店出發,車程要2個半鐘
第一次咁近距離接觸農田,司車哥哥話呢一大片農田都係種紅米
來到有三百多年歷史,屬於世界遺產之一的水神廟,建於海拔千多呎的湖上
是日天色麻麻,仲落起大雨
剛巧遇到祭祀儀式
行經一片大草皮後,就去到情人崖
傳說有對情人因為屋企人反對,就係度跳崖殉情,所以呢度叫情人崖
又高又大浪,跳落去九死一生啦
原來峇里有唔少懸崖,Pura Uluwatu又建於懸崖上
當地人話Pura Uluwatu好多馬騮,但我覺得城門水塘仲多啦
烏布皇宮係我見過最細的皇宮,而且好多地方唔俾入,好彩佢隔離就係遊客購物熱點,我寧願行街多過佢
至於食方面,4日3夜唔係食左好多餐咋
落機第一餐就去左金巴籣睇日落食海鮮
好驚喜,遇到有對西人行印尼式婚禮
話明遊客區,呢餐當然"略"遊客啦
黎到峇里一定不會錯過髒鴨子
真係養左唔少鴨仔...wuwu,唔係食左佢地呀?
水準都唔錯喎,兩個人食左大約港紙二百零蚊
呢間係司車哥哥介紹的...初時擔心好貴
看圖揀食物,唔識印尼文都唔怕
仲有碟炒麵,埋單百幾蚊左右,好抵丫
睇過Backpacker,台灣人都推介佢
環境唔錯架
串燒同炒飯都好好味,食到超超飽
上機前係機場食個lunch,又唔貴又幾好食喎
呢個trip後,我愛上食印尼菜,有機會一定會再來


text:
2013年10月29日 星期二
Spade by Lassana-藏寶盒[已結業]
話說好耐之前呢間分店剛開就已經想試
終於有晚好瘋狂咁食完韓燒buffet之後
仲去掃個大吐司盒XDDD
心太軟吐司盒 $118
呢個大吐司盒有心太軟,威化卷,蝴蝶酥同幾球雪糕topping
先講心太軟,外皮有點脆,中間係糖心而非流心
不過咁仲好,唔使成碟浸朱古力漿咁
朱古力味十分香濃,甜中帶苦,唔會太過甜膩
威化卷薄身多層,脆香得黎甜度又適中
蝴蝶酥保持到酥脆感,牛油香唔算太重,感覺不膩
特別中意芝麻雪糕,芝麻香味濃郁得黎夠清,甜味好自然唔會太過份
吐司夠香脆,冇點俾topping既水份濕氣影響到
吐司既麵粉香氣好重,焗後既焦香味更是讓味道層次得以提升
切開四層同埋包心方便客人進食:^)亦易於沾醬
整體黎講呢間既Toast Box係我暫時係香港食到最好食既
由賣相,用料,味道,服務及環境都係令我同朋友滿意:^)
希望佢地可以keep-going諗多d新意新配搭出黎XD
李家-甜和辣
聽朋友講李家炸雞好好食
但一直約唔到一齊去試
話說附近應該冇咩出名食韓式炸雞既食店,呢間真係獨市咁劑
成日見要排好耐隊又要限時食咁
聽人講食冇用既,今次真係一試便知龍與鳳:^)
約左一個好耐冇見既朋友,結果兩人放縱到XDDDDD
甜辣炸雞
炸雞真係好香脆,雖然連雞皮炸,但唔會感覺油膩
連我呢個唔食雞皮既人都忍唔住連皮食
雞肉好香,冇雪味,熟透哂好放心食
醬汁十分濃稠,食落甜甜辣辣好似炒年糕既醬
雞件沾上醬汁後,份外可口,真係食極都唔厭咁
醃蘿蔔
佢呢度既醃蘿蔔係偏酸
清新開胃,仲夠哂爽脆
蔬菜絲
都係好清爽好新鮮,可以解膩:^)
芝士海鮮年糕鍋
份量幾大架,上面既芝士厚厚一層,真係牽哂絲咁
芝士味香濃不膩,加上焗過既焦香味,正哂
海鮮佔量多,對比番貴價,算係值番D
烏冬彈牙不黏爛,年糕煙韌有嚼勁,配上辣醬當堂冇咁劑
不過我都係覺得多人食先好嗌,我地失哂算兩個人叫三個菜式,食完真係會好飽
魚糕湯
魚糕份量好多,唔係一大兜湯得幾片果種
湯既味道未見過濃,辣辣地好重椒味
食落唔會好油膩,又有魚糕既甜味同咬口,可以一試
當晚兩個人就咁解決左三個菜,真心超飽
李家既食物係貴價但份量夠大,同埋味道都不錯,性價比都可以接受
建議組隊去食李家XDDDD
2013年10月26日 星期六
韓雅林-牛肋骨
話說同呀媽去CWB,佢就會叫我去食呢間韓國野
佢話以前食過幾次,d野好食,不過貴少少
咁既然同佢一齊出去,順便試埋啦一於
前菜
有好多款式,感覺上好認真
我中意既除左菠菜豆芽之外,蓮藕同薯仔都不錯
一食落口係偏甜既,但慢慢會有d鹹味出黎中和番,開胃可口
牛肋骨煲
呀媽話之前食過好味,份量又多,就單點左黎試
味道鹹中帶甜,不過又唔會好膩,係有d牛肉既鮮味肉味
牛肉好入味,雖然有少少肥,但有時會食到d膠質,十分甘香
蘿蔔煮到入哂味變哂色,仲要外稔內爽,唔會淋到泥狀,當清下味蕾
泡菜煎餅
酸辣味道自然不過嗆
用料好足,主要係泡菜唔係粉漿
份量算多既,不過又香又開胃,話咁快清哂
邊邊香脆帶焦香,其實都幾好食既
紅棗茶
細細杯,但味道好濃
重甜而味道自然,唔係過量糖既死甜味
2013年10月23日 星期三
秀-食唔瘦
秋風起,中國人興食番熱野暖身(韓國係冬天食冷麵既
不時興起既石鍋飯執著症又黎料,有如風濕一樣,唔食唔舒服:^|
中意試新野既吃貨兒出動周圍搵野食啦
去到韓國街,見到幾間d野好似唔多抵咁
直至睇完秀既menu,午餐都係五六十蚊同又一food court差唔多
一望入舖……
咦咁多人,都係冇機架啦(這些機會不是我的/___
忽然同店員四目相投(唔係有咩火花唔該),佢招招手示意有位
我梗係一野開門入去啦,仲等?
牛肉石鍋飯
牛肉好入味,帶少少筋,全瘦全肉(Y)
石鍋飯一上桌已經覺得滿足,熱辣辣之餘仲大大份,真係完全家庭式屋企落足料大碗飯咁
佢冇加咩醬,係主要俾你食原味,另外有辣醬俾你自己任加
飯底唔會油膩,佢防黏鍋都只係輕輕一抹,食完會見到個鍋係吸左佢既油份,唔會滲入食物
飯焦當然有啦,仲係金黃色既添,佢石鍋冇過份加熱,所以唔會煮得焦黑雞肋
雞肉石鍋飯
雞肉都好入味,冇雪藏味白烚味
整體份量同牛肉石鍋飯一樣
全部餐都有跟湯同前菜
湯好清淡,感覺好家庭式
前菜有芽菜,菠菜同泡菜,不過都係好少油(係我食過入面),最中意食菠菜
秀其實算係我食過最抵食既
佢價錢唔係太貴,同又一food court差唔多
但佢性價比嬴哂,足料大份質量control得好
可能因為係午餐,佢上得唔慢,同埋我食得快,所以限時對我黎講冇咩問題冇咩困難
諗諗下……
好想再去韓國食佢d拌飯……仲有好多野食
又平又好食又地道……/___>\
算啦得個諗字,要改變我大洗既惡習真係難過登天,我要慢慢改變下先
Noble Spice-平平地
Lunch其實我覺得冇openrice以前d人講到咁不堪喎:o
以下略略講我去過幾次係食左d咩啦:^)
以下略略講我去過幾次係食左d咩啦:^)
湯用料可接受
有點似忌廉湯加雞湯,油左少少
胡椒餅香脆可口但太多油了,任拎
沙律都係粟米沙律較理想
燒雞
外皮香脆重焦香,乾身濃味
入面濕潤有肉汁多水份
五香炒蛋
加左洋蔥等蔬菜料
乾身熟d既版本,但香氣味道都好濃好吸引
炸魚柳
外層不脆反黏成一團
不油膩亦沒有雪味
可惜魚肉鬆散過稔,沒有再食既必要
Curry
款式不時變換
個人中意Keema Mutter
辣中帶濃濃羊肉香味,不羶
免治羊肉免卻我地撕咬既功夫
素菜咖哩似乎係butter curry做法
青豆加上mushroom,卻是毫無罐頭味,感覺幾清新
Naan
食落麵粉香重,微甜,感覺新鮮吸引
我地中意佢Garlic既蒜香味帶清香
Lassi
試哂佢4隻味:原味,香蕉,芒果同草莓
個人認為草莓>香蕉>原味>芒果
事關芒果有點人工味,不太自然
Gulab Jamun
不過呢個似係冇炸既版本
姐係同Ral Malai crossover
感覺上冇咁油,亦冇咁濃稠,清少少既甜品
2013年10月19日 星期六
糖朝-滑到點
又係一日假期
又係同呀媽食
午餐後又係要食下甜品XDDD
銅鑼灣……咁多選擇,食咩好呢?
想試新野但又唔想咁飽劑……
「我想飲下野……」
「咁去希慎果邊睇下啦.」
杏仁豆腐花
好滑好濃豆香既豆腐花
甫到嘴邊,白玉化成濃漿,由齒縫徐徐滲入
加上杏仁既微微香氣及甜味,就好似食緊糖水
不過豆腐花係保持固體,直至食入口先瞬間溶化
講真我由細到大都好中意食豆腐花
記得我細時,婆婆買餸會專登買兩碗俾我
十幾年黎出名無名連鎖小店堂食外賣,試過好多間
糖朝豆腐花既品質比一D出名豆製品店既出品更佳(我指我食呢次,如果你食過或因而食完覺得唔好食與我無關)
椰汁
只試飲,唔多記得佢係配咩(紅豆?
但一入口係濃郁既椰香,冇香精香油既人工味
可能凍飲,完全唔覺膩,好清新
2013年10月16日 星期三
夠鑊氣-嚐菲菜[已結業]
之前有排好想食豬手
周圍搵既成果係呢間上樓菲律賓菜
一上到去已經見到好多菲律賓人係度用餐聚會
應該都算正宗掛:^9
菲律賓炸豬手
炸豬手size幾大,炸得金黃不焦黑
食落去冇雪味,肉質嫩滑熱度夠,好惹味
我地揀連酸甜汁版本,食落開胃解膩
蔬果爽脆不油膩,同埋份量多,連埋食冇咁肥膩
燒春雞
燒雞焦香味好重
雞肉冇雪味仲要有d肉汁,肉質不乾不柴不老,好香
飯好似係任加,有少少雞油
但唔會好似海南雞飯果種咁多油,只有少少香味同色水姐
2013年10月15日 星期二
Pier7-三文魚
Pier 7 Cafe & Bar係Cafe Deco集團既一員
就係中環碼頭Watermark樓上
見價錢相宜,環境似乎都唔錯就放手一試
餐廳每日午餐既選擇都有變化
以一週去計算(星期一,星期二……)
詳情上佢地官網就有
燒豬腩
豬腩燒得香,外皮薄脆
脂肪實肉一層一屠交替,溶於口中,不油膩,只見香濃
沙律
全部都偏油;^(((
最好食係小米沙律,encore左4次
不過可以自製既,有好多種菜同麵包碎等配料
Cheese Broccoli
好好食既芝士焗西蘭花
本身芝士味好香濃,而西蘭花既清甜足以平衡,令人一試回味
黃薑飯
飯好有咬口同埋粒粒飽滿又香口
蝦沙律
用左Cocktail Sauce係幾開胃既
不過太多洋蔥冇咩蝦(成本控制我明既,但洋蔥淨左咁多
Lamb Curry
咖喱羊好鬆軟,油脂分佈平均
一口大小方便放入口,充滿羊味,完全唔會羶唔會膩
小食
有炸脆片,蝦片……等等,但油左dd啦
Pita Bread
好油但好香麵粉香
三文魚
外層香脆,內裏滿滲油香
忍唔住食左幾件
Cabbage Salad
個人認為最好食既蔬菜沙律
酸甜適中,醬汁唔會過多(前提我係醬汁怪
薯角
粗薯角味道偏淡
放耐左,雖則冇出油,但都稔哂冇咁香口
意粉
味道好淡,意粉好稔,不過又未到爛既程度
加$10可以試甜品
曾經試過蘋果批
味道合格
不過份量少,好似手掌心大小,同埋係好薄既一片
酥皮批底雖香脆但超油
2013年10月10日 星期四
Starbucks-素菜批
上學的日子
素菜批
酥皮批皮好重植物牛油香味 ,不過唔會好油
如果唔係味道真係唔知佢係酥皮
入面好足料,有西蘭花,茄子等,芝士好香濃但唔會太鹹太膩
醬汁怪又加左好多茄汁,搞到味道似食pizza XDD
已經問staff拎多左包,點知頭果包茄汁係食完面果層酥皮+茄子已經冇左,又唔好意思再問
芝麻紅豆蛋糕
新品!
芝麻味好香濃 ,不過覺得所佔比例少左d
紅豆係原粒果款,不過好清甜仲起沙既
中間有cheese layer好creamy ,但冇咁甜可以清下味蕾
餅底都好脆,而且唔會油
好中意呢次既新品
訂閱: 文章 (Atom)


text:
前兩天有條友因為放便原故,比左尐野放係我度代為保管,今天約左比番佢.原本係叫佢去占攞,點知佢又話要食野.好啦,等埋佢,坐低就不停咀講講講,講到我都有尐怕.我真係極少同人食野傾偈會一路玩手機遊戲一路講野,今日終於要咁樣做,但都無影響對方不停口既習慣.我之前都同自己話左唔好比佢走咁埋,點知幫多一個忙又覺得賴野,真心覺得好長氣好煩.識佢時諗住介紹尐朋友比佢識吓,後嚟各種原因之下,話左唔會再比佢去我家,但係近來又不時講話想上我家探吓啲貓.次次都比我拒絕,但之後又要問,家下既人係咪對於被拒絕已經完全不當是一回事? 完全唔明佢既心態.
另一條友又係好煩,識左好多年,前陣子撞番,食飯飲下咖啡都係例牌動作.之後又叫我去旅行代買呢樣果樣,又話無咭叫我上網代買野.雖然有比番錢我,但心諗咁大個人,咪申請張囉,洗乜咁喎,又唔係用得果一次,個腦又係唔知諗乜架.仲話係外國大,又出過書,又拍過野.好彩,呢個上次話唔覺得想代買後就無再叫.今日佢瞋換左張相,又嚟同我傾,又話過兩個星期再約我食飯.我好怕拒絕人,但又真心覺得煩唔想見.心諗,真係咁好朋友既話,當年就唔會失聯啦.可能真係太仁慈,總係識到一堆咁既人.
今日無咩野做,終於開呢套劇嚟睇.好耐無追過劇,見另一尐朋友話好,所以睇吓.希望好啦.本來想試吓用新 ipad 睇,點知 file 唔 support.屌...


text:
DIY 寵物用品,唔洗再用上百嘅金錢先可以處理到你寵物嘅日常所需.
俾 wao wao 嘅 Upcycling project
做狗床(標準的玩具犬同中型犬):
用一個舊枕套,塞 D 舊衫舊毯舊浴巾入去.枕套比普通狗床更容易洗淨.
犬齒玩具用丟棄嘅礦泉水樽造咬牙玩具.將個樽套入隻舊襪, 縫埋開口.
狗狗抹身濕毛巾
唔喺所有狗都鍾意水,如果你需要幫你嘅寵物快速清理.用一塊8“×8”嘅大毛巾泡喺1½杯蒸餾水+ ½杯純蘆薈凝膠+¼杯維他命E油嘅 mixture .注意:唔好用呢個recipe擦貓.蘆薈凝膠對
貓嚟講喺危險嘅.
俾 meow meow 嘅 Upcycling project
小貓bunkbed
用一條或多條舊嘅大毛巾褶成貓貓嘅 size , 再將開口車埋.
用一條或多條舊嘅大毛巾褶成貓貓嘅 size , 再將開口車埋.
貓玩具
打臘喺貓嘅自然本能.用 CATNIP 填充BB襪或手工縫製同mouse差唔多大嘅玩具.一次過散多幾隻,隻貓會有排玩.
保護窗台貓貓都鍾意望窗, 所以個窗台可能會鋪滿骯髒嘅掌印.你可以用舊嘅毛巾/布剪D出嚟放喺貓貓鍾意望窗嘅位置.
source : petside.com
source of photo : stock.xchng


text:
今朝晨咁早就去咗整回鄉證啦!你哋知啦,我哋呢d星期六唔洗番工嘅,好唔慣咁早起身o家嘛!但由於志雄話e+有人抄籌喎,所以佢幫我網上登記嗰,咁就唔洗排隊啦!點知~~得筲箕灣有,心諗筲箕灣老連咁遠添o家!後未媽咪話叫我不如去中環睇吓有冇籌先,如果真係冇,再過筲箕灣都未遲哎!咁又係喎!所以我8點幾就起身喇,洗埋頭(因為尋晚OT冇時間去影相,要去中旅社影呀!)去到都成9點半啦!哈哈!重有籌喎,重唔洗排隊添!呀!e+d快相機影相又影得幾靚個喎!結果搞掂曬都只係十點幾!
係喇係喇!就係十點幾喇!去邊呢?唉!結果我上咗Jofee屋企,又唔記得帶兩套碟過嚟睇,未唯有上吓網咁囉!嘻嘻!呢個時侯華仔就响msn到問我,叫我快d sent d funny e-mail比佢喎!我話乜你冇睇我個Blog咩?我delete曬啦!唔講尤至呵,佢睇完即刻打比我,問我做咩有飛睇軟硬都唔預佢,我話我買飛咋,佢就話咁買飛你又唔叫我!唉!我點知佢想睇呢!我就話因為好難買飛囉,連志雄都冇得去呀!佢就話喇,志雄收咁夜都睇唔到o家啦!(點會睇唔到呀!佢收8點,但係8:30先開埸喎)跟住佢重繼續chur話我唔掛住佢,成日得把口話掛住喎!寃枉呀,皇兄(我係公主,佢係我哥哥未即係我皇兄囉!)佢重話我個Blog連提都冇提過佢,唔開心喎!重要我寫番一百字唔連標點咁嚟罰我添呀!不過我哋呢d讀過吓書嘅,點會比佢考起哎!
唔好嬲啦!最多出DVD嗰陣送隻比你啦!


text:
話說自從當年冇同Hedy玩之後,都冇同阿山慶祝過生日啦!記得當年阿山生日係一年一度嘅盛事!點解?哈哈!唔係因為佢有咩特別,只係因為大家出嚟做嘢之後,同d村友聯絡就少咗好多啦!而佢生日通常都係最人齊,大家亦玩得特別高興!
上星期五,事隔咁多年之後,又有機會參與佢生日啦!可惜~~同我想像中相差九千八萬里!可能係因為今年到埸嘅村友唔多啦!只係得我啦,Hedy啦,邦邦,豬敏同蕭顯志!特別嘅事得一摏,就係阿山好早飲大咗
其實我又何嘗唔係呢!...係唔係呢?係唔係呢?定係因為呢幾年冇~~所以先特別想要呢!係懷念定係真係重想要呢!總覺得每次見到佢哋,唔係傾唔埋,亦唔係玩唔埋,但係硬係差咗d嘢...差咗d一齊成長嘅經歷,你可能會話識咗咁多年,理應好熟悉大家脾性,一鐽就著番啦!又冇代溝,冇可能有問題啫!唔係囉!如果新識嘅朋友當然冇問題啦!但係對住佢哋,一班一齊經歷低能年代嘅舊朋友,冇咗...應該話錯過咗大家一齊經歷成長嘅片段,就成件事變得唔完整啦!你可以話我執著,係~~我應!
不過畢竟有d嘢冇咗就追唔番o家啦!所以我唯有好好珍惜我e+嘅所有朋友,唔好再有任何錯過,亦希望好快又可以再建立到新嘅共同嘅搞笑嘅十萬個可能啦!


text:
特別行政區
特別行政區(粵讀:dak6 bit6 hang4 zing3 keoi1)係指為咗特別嘅目的或者係區別於其他地方行政單位而去設立嘅地方行政機構.
中國嘅特別行政區[編輯]
歷史上嘅特別行政區[編輯]
中國嘅海南建省以前曾經係特別行政區.中華民國亦都計劃過將海南劃出廣東以建省,並且喺1948年首先去設立特別行政區.中華人民共和國攞到海南之後,首先同廣東合併,再喺1988年建省.
而家嘅特別行政區[編輯]
喺中華人民共和國嘅地方行政亦都設置咗特別行政區.而家有兩個特別行政區:香港特別行政區同埋澳門特別行政區,當地政府嘅領導叫做行政長官或者係特區首長.
中華人民共和國憲法第三十一條授權全國人民代表大會建立特別行政區,並且制訂基本法以給予特別行政區喺一國兩制嘅原則之下,各方面(除國防及外交)實行高度自治.
特別行政區嘅起源[編輯]
中華人民共和國特別行政區概念最初係為咗去解決台灣問題而提出嚟,北京政府曾經向台北政府表示如果願意接受「一國兩制」嘅方式去統一,將可以俾一個特別行政區嘅地位俾佢,並且指出設立嘅特別行政區可以自行處理文化同埋經濟事務,制定國際貿易嘅政策,參與世界貿易組織,並且可以保留自己嘅軍隊.但係由於呢個建議同台灣當局嘅中華民國身為一個應當有權參與聯合國運作,完全獨立自主嘅民主國家嘅觀點有衝突,所以遭到中華民國政府嘅拒絕.


text:
朝早起身就去左南京大屠殺遇難同胞絕念館
個日大家都著深色既衫
我其實都一直唔太敢面對呢件事
我盡量唔去睇D短片,相,唔去聽日本人用咩方法去殘殺中國人
因為一知道左我就會好唔安樂
但館始終都要入既
可能呢段歷史真係太恐怖或大家都比較攰
去到時好多人都比平時靜
館前面有好多雕塑
有人逃難既雕塑
亦有紀念死難者既雕塑
係入館前我地有個渡念既儀式
首先默哀
之後再送上花圈
入館前已經俾導遊再三提醒館內唔可以影相
整個館都係好黑
無咩光
同時又播住一首好哀怨既音樂
我只記得一入去中間有個好大既池
中間放住咩我唔太見到
但我地行跟條路旁邊有一塊好大既牆
上面刻哂唔知所有定部份既受難者既名
一入去咁既氣氛令到我起哂雞片
當然展示左好多當時既物品,相片,報導
比較特別係每樣展品下面除左有中,英介紹外
仲有日文
其實我都無咩認真咁睇
我只記得有一個係一個地方
我唔知係咪模擬出黎定係真係係個泥土中掘出好多骸骨
每副骸骨旁邊都有個號碼
真係好似案發現場咁
另外有一個細館仔名叫十二秒
我好好奇個名
睇返佢名下面既介紹
先知原來十二秒呢個名係有個好深既含義
十二秒係指係南京大屠殺既日子裡
平均每十二秒就有一個人既生命流逝
所以個館入面每十二秒就有一滴水滴落
而館旁邊有好多人既相
一滴水滴落後其中一張相就會著一下燈
跟住就會熄滅
呢個館係我成個交流團最印像深刻既館
係館裡除左參觀外
原來都有手信買
我又買左唔少
不過同成個南京大屠殺係無關係
只係南京手信
去完就好趕咁食埋最後一餐飯又坐4個鐘頭車返上海
返到上海就即刻去火車站搭車
搭完火車去到廣州再轉旅遊巴
經深圳灣過境
真係聽都未聽過呢個地方囉


text:
由於怕迫,所以先去o左尖沙咀,食o左好幾年前去日本時,導遊介紹佢認為香港唯一一間有日本風味o既拉麵店,一試果然好味(可惜我honey傷風,口淡淡話食咩都無味!!),價錢合理又唔收加一,唯一只係要等好耐位同地點偏僻,不過我諗我一定會再o黎!!!Yummy!!
係Parklane同Mirama Shop完之後經九龍公園行向海運,好耐無去過九龍公園喇,睇到好多雀鳥,其中d大小紅鸛粉紅色真係好靚,我仲好似d一家大細咁影相,嘻...雖然有d無聊,但間中行o下公園都真係幾happy!!
再之後行去海運,忽然聽到草蜢唱歌o既聲,仲係live o既,我成個心都跳出o黎喇,於是即刻去追尋聲音來源,原來係Nokia New Year Eve 個show o既彩排聲呀,若果我早d知有呢個show,可能問o下舊同事會拎到飛都未定o架...本來我都無諗住一月尾再睇草蜢演唱會,但聽到草蜢live o既彩排聲,忽然又令我有d心思思想再睇...
夜晚o係旺角食o左一哥火鍋船,經濟實惠,嘻!!不過shop o左成日比我更想買o野o既honey一d收獲都無,反而我就買o左唔少accessories呢!!...十點幾番到屋企,同honey邊傾電邊睇Nokia個show,係電話一齊倒數...話時話,我o地好似好幾年都係電話倒數,出年同人迫o下都唔錯,因為我未試過去尖咀銅鑼灣呢d旺區倒數呢!!


text:
第一時間 "撩" 走 d 紅辣椒 唔小心食咗就大鑊 不過 d 避風塘料都好辣下 食到流鼻水呀
香煎蠔仔烙 ( 例 $88 ) - 新鮮食第 1 塊好好味 凍咗之後極度難食 口感好似唔熟咁
滷水鵝片 ( 例 $118 ) - 唔錯 最緊要唔好 "鞋"
方魚肉碎粥 ( 碗 $38 ) - 份量都唔小 可以分到 4 小碗
鹹酸菜 - 無味嘅 @.@ 仲諗住酸酸地 開胃 d 添
功夫茶 - 唔好睇佢細細杯 飲完一杯 之後會好精神架
( 6-APR-2013 SAT )
依家好多時星期六都會同 8 卦食早餐 今朝試翠華 不過無翻單啦 無厘味道 最難頂係 d 麵好林 最鬼驚 最出名嘅脆豬又係林嘅 真係好失望呢 ~
其實我覺得個樣好恐怖
未瞓夠 所以食一 set 早餐真係會覺得好飽 好在比咗半份滑蛋比 8 卦 想比埋脆豬佢架 不過佢又話飽 @.@
菇場靜啦 唔駛講 個個一點即準時走 lu ~
去牛頭角睇中醫 再去街市買餸就番屋企抖陣 差唔多 2 點幾就同里奧大人去金姆指食嘢喇 ~
好攰呀 煲埋香茅茶就灘喺梳化唔願郁喇 難得里奧大人話今日唔駛做公司嘢住 咁我就話出去行街食晚飯呢 ~
本來想去九龍城食泰菜 但望個鐘已經 6 點 15 分 太遲喇 所以去 Mega Box 算喇 ~
坐 van 仔去 Mega Box 今次真係去潮宮食喇 如我表哥所講 服務真係唔錯 但味道就 ok 啦 最緊要係咩呀 夠靜呀 因為無咩人 星期六晚市都無咩人 喺 Mega Box 入面真係好難做生意 太隔涉喇 ~
食完就去 Ikea 睇嘢 之後就住 shuttle bus 去德福 里奧大人去買波鞋 不過試咗又唔啱 咁仲好啦 可以慳番 ~
番到屋企即沖涼 抖陣就叫里奧大人食榴槤 食到咁飽都可以連食 4 件榴槤 勁呀 ~


text:
( 果皮蒸泥猛 )
( 節瓜蝦米粉絲)
( 炒菜心 )
( 翡翠螺 )
( 大閘蟹公 )
( 清補涼螺片豬骨湯 )
( 大樹菠蘿 )
( 3-nov-2011 thu )
今朝諗住又食燒賣粉果 點知離遠見到老闆兩公婆行入去餐廳 咁我即轉場啦 ~
菇場忙咗一陣又等 lunch 喇 無啦啦好想食紅豆沙 所以叫 8 卦幫我順便買埋喇 ~
放工即走 lu 今晚番媽咪屋企食飯 今朝食唔到燒賣 所以好想食呀 去咗 7-11 買燒賣番媽咪屋企食 雖然 d 燒賣唔好食 但 d 豉油同辣椒油就好正囉 ~
坐到 8 點半就走人 lu 同埋家姐一齊去惠康買嘢 買咗 4 pack 檸檬茶 + 2 支豆漿 家姐拎到手都震 好好笑 因為次次買好多嘢都係佢拎 其實我都可以拎 我會就住家嘛 如果係米我就一定唔會拎 咁拎 2 pack 檸檬茶都無問題嘅 ~
叫家姐幫手清雪條 佢話順便睇埋電視 一番到屋企就見到里奧大人 我叫佢地齊齊食雪條囉 佢今晚自己喺大陸食埋嘢先番屋企嘛 所以家姐話覺得佢好慘 一個人喺出面食嘢 佢自己唔會一個人喺出面食 情願唔食喎 之後里奧大人比埋佢食嘅刀削麵同豬肉餅嘅相我地睇 家姐一睇就話 " 自己影呢 就切開一半黎影 同我地食呢 就問影完未影完未" 呵呵 不過里奧大人基本上都等我影完先食嘅 除非佢好餓 同埋驚凍咗 d 食物唔好食先催我呢 ~
家姐睇電視 里奧大人上網 我就熨衫 家姐 10 點半就走 lu 我就去沖涼喇 ~


text:
白切雞
荷蘭豆炒鮮魷土魷
炒菠菜
蓮藕豬肚豬骨湯
朱古力蝴蝶酥 @ 曲奇薈 - 上次我無去醫院探媽咪 咁家姐有蝴蝶酥 里奧大人就拎咗 2 塊孝敬我 ( 因為我初一去契媽屋企拜年 話蝴蝶酥好好食 ^^ ) 之後依家家姐一有蝴蝶酥就會拎比我食 我去旅行時 家姐仲放咗半盒蝴蝶酥比我添呀 @.@
( 6-MAR-2013 WED )
臨起身前發咗過令到自己非常之唔開心嘅夢 搞到我真係無哂心機 情緒好低落 里奧大人今朝又早起身上大陸喎 唔係我可以同佢講下 舒發一下呢 ~
早餐食碎蛋吞拿魚治 其實唔想食 不過難得無人 所以就食啦 ~
菇場靜呀 有 d 想瞓添 ~
聽日開始飲中藥 都好嘅 飲完去洗杯 行下都唔錯 無咁悶 ~
晏晝去買酸辣米線番菇場食 因為我要食番一碗好味嘅酸辣米線呀 食咗 3 餐酸辣米線 夠哂喇 ~
2 點同 partner 去隔離 pack file 所以好快又過咗 1 個鐘啦 實在太好 ~
今晚去媽咪屋企食飯 家姐差唔多 6 點 45 分就番到黎 7 點開飯 呢 d 開飯時間就最好 唔會太遲又唔會太早 ~
之後比 lucky money 媽咪同家姐 家姐真係儲住架 媽咪就用埋啦 ~
今晚又拎湯 又 lunch box 又雪糕批 又芒果同車厘茄 加埋都 8 磅 仲有鹹魚同豬扒無拎添咋 所以次次諗起臨走要拎嘢番屋企就好驚呢 ~
番到屋企即拖地 之後沖涼 里奧大人差唔多 9 點半就番到屋企 一齊睇下電視 之後佢繼續睇電視 但我 11 點就瞓喇 真係好攰 ~


text:
冬菇蠔豉燜排骨
蒸撻沙
炒白菜仔
芒果流心 @ 東海堂
( 8-feb-2012 wed )
嘩 好凍啦 真係好想繼續瞓呀 ~
好在食完早餐個人暖好多 同埋飲完杯咖啡真係醒神好多呢 ~
喺菇場做下 d 濕碎嘢咁啦 做下 hea 下等食飯 今日又有 lunch box 喇 有個同事話我 d 餸好好味咁 有色水真係好緊要呢 唔好食都呃到下人嘛 ~
無啦啦又忙喎 我唔太鍾意晏晝先黎忙 因為會好似好緊張咁呢 ~
其實未做完嘢架 不過今晚去媽咪屋企食飯 所以都係準時走喇 ~
今日係媽咪生日 本來諗住出去食飯慶祝 但無啦啦氣溫又急降 媽咪氣管又唔好 所以最後決定屋企食飯算數 lu ~
家姐買咗生日蛋糕比媽咪 襯媽咪去廁所嘅時候拎出黎 媽咪一出黎見到個蛋糕好開心呀 ~
坐到 8 點半就同家姐一齊走喇 佢話佢同事好鬼孤寒 上年結婚派雙封 今年居然唔派比人呀 d 同事問家姐 佢係咪唔方便 即係話唔知屋企無咪有咩事呀 我覺得好搞笑囉 好心啦 $10 都派一封比人丫 人地都會同妳講 d 祝賀說話嘛 好過依家比人咁誤會 真係啋鬼過佢啦 ~
今晚里奧大人 9 點先番到屋企 咁都好 可以滾番熱碗湯比佢飲 因為我都好似好耐無煲湯比佢飲咁呀 ~


text:
2015年7月28日 星期二
腐乳雞絲炒飯 + 蠔油燜節瓜 + 蕃茄薯仔魚湯 ( 28-JUL-2015 ) ( 禁 )
( 28-JUL-2015 TUE )
尋晚瞓得唔錯 實在太開心喇 ~
早餐食芝蛋治走牛油 無咁滯呢 但都係一樣咁飽 哈 ~
菇場無哂大粒 8 卦又上大陸 真係勁正 唔駛成日比人昅住哂 ~
今日帶 lunch box 嘛 阿爽同阿齋話好香呀 話搞到佢地今晚都想食蝦 其實又真係喎 我聞到好香嘅嘢都好想即晚整 如果 d 嘢易整嘅話 哈哈 ~
無啦啦飯氣攻心 加上成日整相 對眼真係好鬼攰 ~
放工先黎落雨 不過好在係過雲雨 同埋太陽又未落山 我同同事都覺得好似 lunch 出去食飯 唔似放工呢 ~
幫里奧大人買完包就即番屋企 諗住整兩樣嘢都好快搞掂就去徑步啦 點知唔醒起要滾湯添 所以突然間覺得好趕咁 ~
7 點半自己開餐先 因為我只係飲湯食節瓜 同埋之前食剩嘅 2 條粟米 之後里奧大人打黎話放工 咁好啦 等埋佢食完再一齊徑步 ~
是日晚餐 - 腐乳雞絲炒飯 + 蠔油燜節瓜 + 蕃茄薯仔魚湯
腐乳雞絲炒飯 - 唔想成日焗雞扒 好似好悶咁 所以用黎炒飯 加咗 3 件腐乳都無咩味咁 下次都係加小小豉油 好似會好味 d ~
蠔油燜節瓜 - 唔浸菜就會煮節瓜 最緊要夠快 同埋我要清哂 d 蠔油呀 ~
蕃茄薯仔魚湯 - 今次仍都係 2 個薯仔 + 5 個細蕃茄 + 2 條紅衫魚 今次嘅紅衫魚係 $25/份 今次又係好好飲呀 好開心呢 ~
搞掂哂 諗住 9 點一齊去徑步 不過里奧大人話好飽 所以唔徑 咁好啦 我都唔徑喇 我都有 d 攰攰地 ~
沖埋涼 又睇 "急診男女 " 呢套係家姐叫我睇嘅 咁我又心急想知主角嘅關係 咁即打比家姐問啦 估唔到佢又記得 d 劇情喎 之後佢個勢好似想繼續講咁 我話唔好講 我要自己睇 之後佢話又要問人又叫人唔好講 哈 ~
睇到 11 點幾要瞓喇 難得瞓到呢 ~
標籤: 肥在家煮食篇
訂閱: 張貼留言 (Atom)


text:
( 5-sep-2011 mon )尋晚里奧大 10 點食咗兩個橙 明知利尿都食兩個 所以我都覺得好出奇 點知佢夜晚去咗幾次洗手間 佢一郁我就會醒 oh 到 7 點幾就話成晚瞓唔到 所以請假 咁我都陪佢啦 我都想清 d 大假嘛 ~
真係好邪 9 點 10 分屋企電話響 因為我地多數飛線番屋企嘛 有個鬼佬打黎 咁我咪叫里奧大人聽囉 個鬼佬話因為里奧大人留咗口信叫佢回覆 之後又話約咗今日 2 pm 去深圳 Office 但里奧大人就話應該係 10 月中喎 再講一大輪 里奧大人就話開電腦 check email 再覆番佢 叫佢番低埋電話號碼 之後離奇嘅事發生啦 就係里奧大人突然間同我講話佢係無飛線番屋企架 咁即係果個唔係佢個客啦 最邪係咁啱佢之前留低咗口信叫鬼佬覆 咁啱又係要去深圳 Office 之後佢打番比個鬼佬 原來係個鬼佬真係打錯電話號碼 我覺得非常搞笑 講咁耐原來先知係搭錯線 ~
之後里奧大人問我飲唔飲茶 我叫佢瞓下先啦 晏 d 先食 咁我又瞓唔到喎 所以出廳睇雜誌 睇到差唔多 10 點半就超過餓喇 食咗 d 點心麵 不過食完個胃就超痛 勁想叫里奧大人快 d 起身食早餐呀 唉 佢 11 點半先起身 我話快 d 梳洗食嘢 我個胃好痛呀 ~
又係飲茶喇 不過今次去稻香 麻麻地好食啦 但鴻星又無乜傳統點心 唔想來來去去都食果 d 嘛 ~
番到屋企個胃又痛喎 里奧大人就話沖杯蜜糖水比我飲會好 d 飲咗真係舒服咗 d 之後我就執衫喇 我發覺做完手術之後個人好似懶咗咁呀 無乜原動力去分類 d 衫 所以有時見里奧大人搵衫都有 d 艱難 所以尋日 "的" 起心肝執衫 同埋其實最主要喺難得里奧大人唔攰又有時間執佢 d 舊衫出黎 因為成日想捐出去嘛 終於比我地執哂 d 舊衫出黎 足足 30 磅 清咗 2 個柜桶 wow 爽呀 ~
差唔多 3 點半先食 tea 執完衫好攰 唔想行咁遠 近近地去大家樂 呢個時間無乜人 靜靜地好舒服呀 ~
難得里奧大人可以同我一齊食晚飯 所以都係早 d 準備 早 d 食 多 d 時間消化呢 ~是日懶餐 - 焗叉燒 + 粟米蛋花湯焗叉燒 - 買咗 $ 20 枚頭 整出黎仲小過喺太興買 $20 叉燒咁呀 下次都係就咁喺太興買算喇 ~粟米蛋花湯- 無買菜嘛 所以就實係粟米湯呢 ~
好想食雪糕呀 因為要清埋 d 朱古力針 過咗期幾日架喇 家姐依家感冒都食唔到雪糕 咁就等我食啦 ~


text:
蠔油雞翼
酸梅麵豉蒸黃立鯧
煎腐皮卷 / 蝦卷
海蜇燻蹄 @ 得龍
燒排骨 @ 明星
炒油麥菜
節瓜瑤柱瘦肉湯
( 20-mar-2012 tue )
嘩 真係唔知點解超級攰 所以今朝都係 8 點先起身呀 不過仲想瞓囉 ~
早餐食燒賣粉果 + 咖啡 飲咗咖啡都好似唔多精神咁嘅 ~
菇場好忙呀 咁都好 唔係仲悶 ~
Lunch 食 k + 朱古力奶 次次食完都好鬼凍 但熱奶送 k 好難頂 林哂嘅 k 係超級難食架 ~
呵呵 又好忙喎 所以好快就放工 星期四同五家姐唔得閒 咁家姐又買咗雪糕比我 所以今日就番媽咪屋企食飯喇 不過無同媽咪講 諗住比驚喜佢 因為我次次放工打比佢 問佢食咩餸 佢都以為我番黎食 但估唔到今次家姐同咗媽咪講囉 ~
我又唔知媽咪原來知我番去食 所以佢特登買咗條魚 但我都買咗海蜇燻蹄同燒排骨加餸呢 同埋因為好餓 所以買咗包雞蛋餅醫肚 脆卜卜好好味呀 ~
同家姐 9 點先走 里奧大人就啱啱先放工 佢番到屋企附近嘅茶餐廳食叉燒蛋炒飯 我話平時又叫我唔煮飯 依家又走去食飯 佢即刻話係小飯 我話都係飯丫 咁平時又話唔鍾意食飯 佢都唔夠我講啦 即係平時成日話飽 其實係唔鍾意食囉 衰格 ~


text:
我: 哈哈! 我仲未食lunch呀! 我而家係apartment
我: 無問題! 就兩點見!
我就係咁,就同咗男朋友去我樓下間coffee shop食野! 一入到去唔見我朋友C, 我同男朋友就即刻叫野食,落單, 因為費事要朋友C請! 點知比錢時, 朋友C出現, 比咗個拆我地! 星期六真係好少人呀! 但我個朋友C都好忙, 又攞住塊布抹桌子, 又見朋友C 係cashier 計數! 好唔得閒! 我都同佢傾唔到d咩計! 而我同男朋友照食lunch好似平時咁, 一道食一道講, 我就食咗 BLT 餐配沙律 & coffee , 而我男朋友就食雞肉三明治餐 配咖啡 & 沙律 ! 扮扮下客人就見到有人黎睇鋪! 雖然食完野 (d野唔係咁好食), but我地都扮咗成個幾鐘! 到三點幾先走! 任務完成!
之後, 我男朋友Brian 渣車 , 去一個新地方行街, 因為男朋友聽d同事講話有間店鋪有好多NDS accessories野賣! 我地雖然未去過, 而且條街名都未聽過, 但我地都照去! 還掂Brian而家部手電 有GPS, 而且Data 係出公數, 所以, 我唔洗查攞住張紙地圖, 真舒服! 全靠GPS指點! 途中發現有幾條新路好好行, 又唔塞車, 我同Brian平時都忽略咗依條路! Anyway, 到新地點行街, 入到去間賣nds店鋪, 真係好大間,除咗有NDS, 仲有其他電子遊戲機嘅野賣,仲有租借服務添! 雖然我就係依間店鋪睇唔中啱嘅野! 但大開眼界! 仲比我發現到依個商場有間shop 係賣蛋糕用品 專門店! Also, 見到部粉紅色sony vaio labtop , 嘩! 我超級仲意呀! 但做咩野無端端新電腦, 屋企部腦仲好好! 所以, 得個"講"字! 哈哈! 但下次有機會都會再行依個新地點! 因為都幾好行!
不知不覺行到七點幾, 就去Tim horton 抖下, 我叫咗杯咖啡 and 食咗個 banana nut cup cake , 而Brian就叫咗杯Hot tea and chocolate Danish !
行完街去依間咖啡連所店抖下! Banana Cup Cake and Danish!
我用緊的上星期買個果hello kitty臺輾! 每日都對住食飯! 晚餐又係打邊爐!


text:
Friday, May 6, 2016
2016香港遊- day 4
星期二約左睇中醫,本來我個plan係留兩個比亞媽湊,
我同老公去睇中醫, 跟住我老公又話,去旅行梗係一家人出去啦, 又話我地約左朋友夜晚食飯,同埋佢地想見下我兩個女, 唔想出出入入,打算捱到夜晚食飯, 點知呢個先係惡夢開始. 我地一早又跟車出去尖沙咀,見未夠鐘,我地就去食個點心早餐啦, 食完後我地就去中醫到等,講真,睇醫生點會唔駛等, 不過我地等左成個幾鐘,大人都可以坐定,佢兩個, 諗都唔駛諗呀! 兩個係到等,嘈到拆天,最後要比電視佢地睇calm down佢地,唉,我一開始都話唔好同佢兩個去, 不過有人堅持囉! 睇完後,都已經成12點,咁我就話,不如去食d野先啦, 費時emma又食食下訓左, 咁我地就打算去海港城citysuper個頭食野, 唔知係咪兩個攰定點,又係咁cranky, 唉, 真係成日既心情比佢地搞到down哂,我地仲打算捱到夜晚? 睇黎都幾難. 開頭打算行陣,跟住搭船過海去灣仔(因為夜晚約左人係灣仔食飯) , 點知....去到citysuper個頭,可能因為lunch hour關係, 勁多人,想搵個位坐簡直就無可能, 又要推住架bb車,d人見到更加坐快d, 完全唔會讓位架, 真係勁pk. Anyway, 見咁難搵位,我又記得呢頭有buffet, 不如食豪d去buffet啦,起碼舒服d, 又可以坐耐d, 休息下,真係比佢兩個搞到人都癲, 跟住坐底左, 大小姐又話唔肯坐個張枱,一定要坐隔離張枱,個刻已經攰爆, 呢條友又係咁lur, 我地最終決定係走!!! 呀,真係頂唔順啦,本來可以好好地坐下休息下, 呢條友硬係有d野搞搞震先得, 佢就係buffet個度發哂脾氣,我就又要拉番佢出去,係, 個個望住我,咁又點? 我再唔發下火我真係會爆炸! 如果唔係怕係hk佢比人捉左,我一定留低佢係個度, 唔駛理佢.哼! 真係激到火都黎,之後仲唔肯行要抱,真是他!媽!的! 佢已經唔輕,而佢要指定老公抱,老公就係因為佢條腰已經唔多好, 佢仲要chur到我地盡,我地最終就決定同佢地返屋企比亞媽睇, 我地自己同朋友食飯! 真係,都話一早唔同佢地出去架啦,唉,攞苦來辛咁樣囉. 咁樣一出一入,我地去到灣仔都差不多又要食飯,真係趕頭趕命咁, 幾辛苦! 好彩無左佢地食飯,都算食左d野啦,不過都係因為好攰關係, 我地都唔算好胃口,我幾驚食食下想嘔,跟住又擔心佢地兩個呢, 始終都係第一晚, 跟住亞媽叫我唔駛擔心,我地唔係度佢地都算ok, 不過佢地發脾氣時,我家姐就發火趕佢地出門口,真係嚇鬼c... ..... 不過家姐既容忍度好低,見佢地一發脾氣就連環開槍炳佢地兩個, 搞到原來驚婆婆既emma都要跟住婆婆,哈哈哈, 可想而知係真係幾咁惡! 不過,我都覺得佢地要比人教下,我地兩個唔係就佢地, 佢兩個無機會遇到d咁惡既人, 我覺得香港家長可以體罰, 而我地,打佢地一下都有機會比人告,真係個個教下一代都唔同既.
anyway, 我約左我d 中學同學食飯,對上一次見已經係結婚個年既事,我個best friend 黎左美國做我maid of honor, 雖然大家中間個幾年都唔係日日聯絡, 但我諗真正既friendship 係唔需要日日見,而係見到面時唔會好生保,所以都好安慰. 講真,自從上次知道個friend 自殺後,我先覺得原來真正識既朋友都唔留下幾多個, 所以以後會更加珍惜朋友呀. anyway, 我地去左食日式放題,好似大約$300 一位但可以坐成晚, 真係抵. 雖然胃口麻麻,但見到佢地都開心呀! 我地就坐到真係打烊為止, 真係有講不完既話題呀! 今次見完,真係唔知幾時會再見,雖然有d 不捨但都要離開lu. 食完飯後我地就返屋企, 好開心見到班中學學呀!大家都各散東西,
但都仲有幾個keep到既. 返到屋企以為可以休息,點知hannah就好似dog dog咁要等主人返先訓,真係吹脹,已經攰到爆炸都唔會去訓, 唉,都唔知係好事定唔好事lu......
Wednesday, May 4, 2016
2016香港遊,day 2&3
上次講到星期日真係攰到pk, 下午食完lunch時,我亞爸就車我地返屋企nap陣,真係勁勁勁辛苦,唔只我地,兩個細既唔慣到爆, 不過既然已經返左去,都無得返轉頭啦. 佢地就狂nap, 我地都趁呢個時候叉下電,如果唔係真係幾難捱. 晚上就同屋企人去食海鮮,其實我等左食海鮮好耐,不過好可惜因為實在太攰,我真係一d胃口都無,d瀨尿蝦呀,扇貝呀,鮑魚呀,真係無掂過,唉,嘥哂, 因為呢邊無呢d食呀,特別係瀨尿蝦,唯有真係等下次. 之後我地就去左家姐個度住兩晚,因為姐夫要飛,我亞媽要係個度,朝早無人睇住家姐d小朋友,咁我唔想自己留係亞媽屋企,咁就一齊去住啦. 其實我家姐有個3 歲個仔,同h&m都好玩得埋,但都怕打搞佢地呀,始終我地仲有jetlag, 一朝又唔知幾點就起左身架啦. 果然,到夜闌人靜時,兩個嘩鬼又喊醒,最慘係會嘈醒明天要返工既家姐,連工人都特別多野做,因為要執頭執尾,哈哈, 我同老公就講,個工人真係多得我地唔少,成晚嘈生哂,又比咁多野佢做,哈哈! 之後我好記得hannah喊,又發脾4, 我家姐就話,你地有無試過好惡咁鬧佢,我唔識答,因為其實平時既佢雖然都係麻煩,但唔會長期咁喊,一來佢係未慣,二來佢係時差搞到個schedule亂哂, hannah係一個好follow schedule既人,一off左schedule佢就會好易發癲,三來,呢隻女佢home sick, 話好掛住屋企,明既,第一晚係亞媽個度已經唔慣,之後個日又話去家姐度訓,所以更加唔慣,佢就係咁, 好需要屋企,咁我都覺得係好事來既,大個唔駛擔心佢唔識返屋企,嘻嘻.
咁多好味既野食,我都無點樣enjoy過,嗚嗚嗚
同我家姐個仔一齊玩既第一晚,已經完全吾驚陌生地方
岩岩開始好興奮,到中途就無哂電
呢位小姐問我地,點解要搭咁多次升降機既????
去到朋友度同佢個女玩,點知得emma一個係清醒,其他個D訓哂,哈哈哈
Tuesday, May 3, 2016
2016 香港遊
首先要講既係,我地15 號飛,我14 號晚先發覺原來個passport 7 月夠期,唔比我online check in, 我個刻真係心都突埋,成晚無覺好訓,諗緊點算點算,
雖然明知就算諗都無用,第二朝我地諗住一早打去cathay, 但白痴既cathay係7點pacific time先可以打電話去問,即係我地成10點,我班機係下午, 真係等得佢來都去左機場, 之後都1516 去唔去機場好,到最後都決定唔理3721, 去左機場先算,如果真係唔得既咪返屋企囉,真係無辦法,唉, 真係鬼知有條rule要有效期6個月,我travel得有幾多. anyway, call左car service我地就早左好多到,去到個心都荒荒地, 跟住老公好醒目咁搵左個唐人姐姐幫手check in, 個姐姐睇左一下就話,ok, 無問題, 嘩,個刻真係放下心頭大石呀, 我幾驚上唔到機, 又驚如果要等多幾日先整到個passport個vacation 就短左好多, 真係thank god呀! 因為好早去到既關係同之前個兩晚都訓得好差, 去到機場就好鬼攰,老公睇陣我就nap一nap, 但我兩隻小鬼不知幾興奮,見到飛機幾開心, 話佢地知返香港搵婆婆就開心到不得了, 今次係我地一家4 口第一次搭飛機去旅行,真係好特別,特別地攰呀. 係機上,好彩佢地睇下電視訓下咁我都可以休息下,話哂 16 個鐘,真係唔係咁易過, 而好彩佢地有位坐,我就可以趁佢地睇電視lie down咁訓陣, 唔駛咁辛苦, 不過老公就因為氣流驚到就快暈低,我就唯有睇住佢地兩個啦. 好彩唔算有點喊,嘈住人地就唔好意思啦(雖然我都唔係想佢地喊) . 落機之後真係急不及待出去呀,除左因為父母來接我地, 仲有真係好想鬆下d筋骨呀, 不過我臨落機前有d唔舒服, 女人病,真係好彩捱到落機咋. 見到我父母都好開心呀,但emma就比較驚d, hannah就跟我父母. 不過我記得係機場時要搭個d train入海關,我好有印象係個地勤姐姐, 有手有腳仲同我地要推stroller既人迫入電梯, 個次係我第一次係香港見識到, 好彩未至於入左去即刻按關門制.
Anyway, 第一晚落機已經7 點左右, 香港機場效率唔駛講啦,快到無朋友,一去到個baggage claim就已經見到我地d行李,又唔駛排隊入境呢,爽! 跟住就同我屋企人食個晚餐,雖然好好味,但講真,
攰左咁耐都真係胃口麻麻,所以食完野就拿拿臨返左屋企休息. 話無jetlag就握你既, 我地11 點左右訓,我就兩點幾就醒左, 而兩隻嘩鬼都3 點左右就醒,個幾日jetlag真係地獄咁,因為醒左後就唔訓, 到我父母醒我地又要起身食早餐出去, 所以個幾日平均晚晚訓大約3小時左右,搭車時就訓陣,係咁!
第一晚就係咁過,星期日早上又晨早去家姐屋企,hea左陣,
之後出車去食lunch, 好彩有亞爸車我地先有機會係車上訓陣咋. 要講既係,香港唔需要用car seat, 真係危險到爆,好多時我兩個女都由左飛到右, 可能係我亞爸揸車太辣吧,ummm..... 而我家姐經常性地霸住我亞媽,真係連同我亞媽講句野都無時間, 因為佢真係唔多理佢d小朋友,我亞媽幫佢手換片,餵粥仔, 睇住佢地,ummm... 我都好想有個亞媽係咁呀! >_< 到下午我地一家都頂唔順,返左屋企要訓陣,實在太眼訓! 佢地係咁要訓都真係無計呀! 時差我地大人都難適應,何況佢地兩個咁細呢? 我無怪佢地.
呢隻野,真係只會做D平時小朋友吾做既野.....
一上到機就不停睇TV,真係睇到眼都盲呀!
呢隻就因為nap time, 未起飛已經訓低左
下篇再續
Wednesday, April 13, 2016
化學人生
原來做人真係好化學,真係好唔開心.星期一睇fb, 覺得d friends既 post有d唔對勁, 咁我都算啦,之後今朝再睇,覺得愈來愈唔對勁,
咁我就text我個friend問近排有無同i聯絡, 佢話無,問我咩事,我話,我見到d friends post寫 rip, 我覺得好奇怪,多數rip都係人唔係度時講,點解會咁呢? 之後,我個friend都覺得唔妥, 隔左一陣,佢text番我話我知,我地個friend i真係走左, 呀..... 本來今日心情都ok, 仲著件新裙返工,點知,成日既mood已經down哂. 雖然我地自我有小朋友疏遠左少少, 但我地間唔中都會whatsapp兩句, 點解會咁? 之後到放工時間,佢哥哥email我(應該係我email佢先) , 佢話佢走左,係自殺,呀..... 點解? 點解咁傻??? 個心真係好痛, 早幾年我地成日hang out, 差不多個個wkend都一齊hea, 一齊玩,到我有小朋友後,同佢返返學,先少左來往, 為左咩事令自己咁唔開心?
唉.... 心情極差,不過都無辦法,路...始終要行.雖然唔知點解,都唔明點解咁傻,
但希望佢係天國老家會搵到屬於佢既地方. rest in peace, my friend.
唉.... 心情極差,不過都無辦法,路...始終要行.雖然唔知點解,都唔明點解咁傻,
Tuesday, April 5, 2016
倒數兩星期
不知不覺原來仲有兩個多星期就飛啦,心情好緊張又興奮,
不過都覺得臨飛前都有好多野忙呀,工作上又要交代比其他人, 而d小朋友又要顧佢地,又要諗下帶咩,真係做人亞媽, 想唔有情緒病都唔得呀,成日擔心呢樣個樣. 雖然今次回港大部分時間都要湊女, 但我覺得可以去下旅行已經對我來講開心好多, 雖然呢排心情都係麻麻,都成日諗好多negative野, 但好彩對住佢地兩個都唔算crazy, 係有時佢地癲起上黎會令我覺得透唔到氣咁,但比起以前, 真係好多了. 希望亞媽會幫手睇下,我可以自己去做下自己野啦!
前個排同老公講話我有情緒病,佢既第一個反應係,
我又唔係醫生我唔知點比意見你,不如你去睇醫生啦! 有時不得不比男人吹脹,我同佢講,只不過係想佢開解下我,傾下, 鬼唔知佢唔係醫生咩!不過佢地總係咁,有咩事就以為我要佢解決, 其實一句問候已經可以令我舒服多了. 之後個晚,佢話腳痛,我就用番同一個道理,話,我又唔係醫生, 我唔知,你去睇醫生啦! 哈哈,兩個就之後大笑! 一句關心,對我地呢d couple來講,好似好難再出口咁,但原來如果有人肯開聲先, 又真係唔難既.
呢幾晚hannah姐又發癲, 晚晚又半夜三更醒跟住喊,呢個stage會去到邊先會完呀? 無覺好訓真係幾攞命. 跟住今日打去學校問,佢地又話無咩野,係呢排比較易發脾氣,
不過普通自理能力都ok, 不過係學校一個樣,屋企另一個樣, 係屋企,叫佢clean up, 當我唱歌,叫佢做邊d野,完全唔理, 唉, 以為會易d, 點知一樣咁難, 同埋好多野佢係學校做到,係屋企都唔會做,真係無辦法, 唯一一樣係,佢話佢係班上d學野好叻,咁算唔算係有dd好處呢? 有時叫佢地做野,簡直就係打仗咁,好個日就自動自覺, 唔好個日就采我都傻,要小朋友聽教聽話實在不容易.
Wednesday, March 23, 2016
驚恐症
唔係個個人都知咩野係驚恐症,都唔係個個人都care身邊既人. 直到琴日係fb上見到有個post講關於精神病,
睇完後先發覺原來有好多人同我一樣都係有驚恐症. 係,我係有驚恐症,我唔會deny, 一開始時真係心情好差,好depressed, 覺得呢個世界唔屬於我,我唔可以存在, 有好一剎拿想自殺, 但個個念頭一出我就覺得真係好驚. 點解會開始呢? 呢個病症係一個心理病,可以好快咁來,好快咁走. 第一次發覺時係係搭subway時, 係個tunnel入面stuck左唔郁, 個刻好想走好想走,好想離開個個地方,但當然係無可能啦, 因為塞住左, 我個刻覺得想暈,心跳得好急速, 手汗都出哂,好驚好驚,但你話驚咩,我又唔知, 總之就好似透不過氣咁,所以前排精神好差, 可能加上返到屋企又要湊小朋友,想休息都難過人, 精神開始有d問題,到有一晚,突然間覺得好唔舒服, 好想喊好想喊, 我好唔想比人知,但我又一定要同老公講,講完之後又好d, 但問題來啦,我日日都要搭subway返工放工,點算? 有一排唯有頂硬上,搭車都只可以搭local, 因為唔駛怕會stuck係tunnel入面咁耐, 但就會好慢囉,不過起碼自己心理上會安樂d, 舒服d. 我唔知係咪都市人有精神病係好正常,我咁耐就未試過, 有時去conference room都覺得好有壓迫感,好驚,好想衝出去.. 好想走......
之前返到office同同事講,喊左一輪,
佢地suggest我去見心理醫生,開始時我真係想食藥就算, 因為個感覺真係好差好差好差, 但佢地又話食藥唔係長遠既事,更何況呢邊如非必要, 都唔會比藥你. 咁我就搵左個心理醫生去睇下,傾下計,我唔可以話好幫到我, 因為我前後都係去左兩次,時間上真係好唔match 到, 不過去既時候都係傾下計,了解下你,教你做d breathing exercise去 relax. 其實最終我都係覺得自己太大壓力,所以搞到我身心都好唔舒服, 更加上我成日都心跳得好快,個心好唔舒服, 來緊會去睇cardiologist睇下自己個心有無事.
雖然心理病聽起上黎好似好無野,但其實呢個病仲慘過你有生理病,
因為未必會有得醫,同埋或者會潛在係你心入面好耐,but anyway, 我都會勇敢面對. 講出來係因為唔可以握自己, 要勇於面對就要勇於承認自己有病,咁先可以有得醫. 如果身邊有人都有相同既病,記得關心多一d, 令佢覺得呢個世界有希望呀!
Tuesday, March 1, 2016
2月雜炒
實實在在太忙啦,工作上真係無停手,一停就又有野due, 原來唔寫一下就已經3月份,時間真係飛咁過呀. 咁睇住兩隻嘩鬼又真係幾快過,
個個weekend都快到一閃即逝咁. 本來上星期想出下街,但可惜我地無拿拿又作感冒,流哂鼻咁, 都係休息下好d. 呢d天氣,真係著多件又熱,著少件又凍,係咪真係玩c人呢!!!
今次來個雜炒,睇下佢地呢排做過d咩啦.
Belated新年快樂,祝大家有個健康快樂既猴年.
新年個幾日我parents來探我,我就抽左幾日去陪佢地,
不過佢地來得10 日都無,真係快閃黨咁,佢地返左hk我都唔覺,完全無感覺, 陰公!不過就因為佢地來我先有機會做自己野, 好似weekend要去整d野,佢都可以幫手睇一陣.
我地之後更完成左佢地兩個人張床,都係因為佢地係度,
有個人幫下手,先可以整得掂咋.
雖然間房未算係執好哂,但起碼都訓到, 你話佢地兩個share間房訓唔訓到,基本上訓得著,
但因為hannah姐訓得本身十分差,到12am左右就喊, 咁一個喊另一個又無可能訓到,所以個幾日真係好鬼攰. 所以呢排我地又同番hannah姐訓, 唉,算啦, 有時真係寧願有覺好訓算數. anyway, 呢個都算係大工程,我同老公整左成日架啦,條腰痛到呢.....
Hannah第一個award, 哈哈
我覺得好搞笑,雖然唔知真係點幫手,但起碼都有幫人既心,
都係一件好事. 不知不覺今年就4歲,呢個人仔咁快又大一年,真係時間不留人呢. 不過見到佢同亞妹健康長大,做媽媽既就真係安樂哂.
今年emma都要開始返學啦,媽媽希望佢聽老師話,
唔好咁曳曳豬就好啦!(係屋企係小霸王,夾住我地打架!!!)
Subscribe to: Posts (Atom)


text:
A.Lee make up
服務詳情
評語 提交評語
我化妝師揀A Lee Make up,都係喺facebook見到,因為我係朋友之中係最早結婚嗰個,所以都無朋友俾意見.我覺得酒席,化妝師,攝影師都要早D搵,禮服間間都差唔多,但係化妝師就真係人夾人,因為好緊張會無期,所以我一年半前就去試妝.
本來約咗另外一個化妝師喺Alice之後試,但係試完Alice覺得OK,confirm咗就無再試啦.Alice真係好細心,試妝個日已經會問當日既流程,同埋會問你鍾意既風格,幫你試咗先.我好欣賞佢唔會hard sell,唔會迫你一定要跟全日,我confirm 嗰時都係訂咗半日十個鐘既plan先,因為佢叫我confirm 咗教堂先再決定,我最後都book咗佢全日跟住我.
半年前有問佢有咩要準備,佢就提我三四日前染髮D色會最䚍,又提議我做D咩facial.Big Day 個日,佢唔止係一個化妝師,佢做到好似婚禮統籌咁,我好緊張佢會心理輔導我,又好細心咁教新郎去到教堂應該點掀頭紗,有好多rundown 佢都提咗我哋好多.例如敬茶嗰到我哋失咗預算,搞到成個迎賓時間都用咗嚟敬茶,好多相都要留番最後先影,之後敬酒,雙方爸爸講野,送禮物等等既環節都變得好迫好迫,Alice都會好主動幫我同酒樓個邊傾,真係跟得好好.
Alice好多嘢都會做多一步,例如本來package唔包我細妹個妝,但係佢都會幫手.同埋我結婚個日好凍,仲要入到上水,得兩三度,佢超級貼心,一影完相就即刻幫我著番件衫,如果唔係都唔知點算.
真係好多謝佢個日好細心咁由頭跟到落尾,將我身邊既人都照顧得好好,又幫我顧及埋成個rundown,我個日好放心咁交俾佢幫我化個靚妝,set個靚頭就OK!
7500


text:
海洋專業婚禮 Ocean Wedding Service
服務詳情
評語 提交評語
我影咗兩輯pre-wedding,一輯喺香港影﹑一輯喺法國影,法國係搵Ocean Wedding嘅Hero Cheung影嘅.當初搵佢係我太太係睇雜誌/Facebook搵到佢啲相,另外我哋都有睇過啲人嘅comment,覺得都okay.
當初見Hero係一個比較成熟嘅攝影師,同埋鐘意用wide-shot影相,而我哋都prefer用wide-shot,另外佢嘅角度同埋影出嚟嘅風格都比較grand,都幾match我哋嘅要求,之後再同佢傾過都覺得佢比較funny,所以就搵咗佢.
雖然佢好funny,但係做嘢都係非常細心,例如去之前有咩準備﹑去到點樣會合同聯絡,亦都會早一兩日同我哋傾咗個rundown先,佢都係一個好有交帶嘅人,另外都係非常保險,佢驚啲嘢冇backup於是自己帶咗三十幾四十張memory card去.
至於點解揀法國係因為我同我太太都好鐘意法國,覺得係一個好浪漫嘅地方,我哋想特登就番時間去影薰衣草.
輯相出到嚟我都係滿意,一來因為天氣好好,二來其實我明白影pre-wedding攝影師只可以用到一半功力,另外一半係靠執相,好多時影出嚟都執出嚟係可以好唔同,而Hero喺呢兩方面都okay.
諗番起揀相因為我哋一早已經傾好話要哂所有相,所以就唔會有啲好極端嘅銷售手法,Hero本身亦都唔會咁做,我哋一開始已經傾好哂,佢話傾好咗呢個價錢就一蚊都唔會加,所以都幾難得.
另外有段小插曲就係其實當日我太太係又唔舒服﹑又嘔,Hero佢就不停咁諗辦法幫我太太,等佢唔好嘔得咁勁,亦都全程好擔心我太太係咁問「你駛唔駛抖吓先啊?唔急架我可以幫你追番啲時間.」,好彩太太後期都冇事,加上Hero都好熟法國,仲買咗血鴨俾我哋食,期間等我太太可以休息,到夜晚佢好好多所以影得都順利.
整體佢成隊crew都好professional,我哋都好慶幸揀咗佢.


text:
九龍城寨墨魚丸專家鱻魚湯料理
餐廳地圖
餐廳描述
專家級手打墨魚丸
九龍城寨嘅鮮製墨魚丸係各大超市都唔難見到,你同我同佢,相信都唔係第一次聽到佢哋嘅大名,不過你又知唔知而家九龍城寨開咗堂食門市呢~唔知呢?唔緊要,等我話過你知~
九龍城寨於今年六月進駐元朗區,正式成為堂食鋪頭嘅一份子.當然啦,而家開左堂食鋪,就緊係唔可以淨係賣墨魚丸啦.隨住新店開張,九龍城寨都為客人提供咗好多唔同類型嘅食品,小編嗰日去到,見到除咗墨魚丸同墨魚麵之外,都有魚柳沙律,西多士,雜果賓治等等嘅地道茶餐廳食品,選擇都好多樣化.小編訪問得嘅餐廳,當然唔會只係走馬看花,就等我慢慢話你知呢到有咩好食啦~
新鮮手打墨魚丸
九龍城寨嘅大師傅姓李,今年已經六十幾歲,打丸打咗幾十年,每日幹早六點就已經返到鋪頭開始做準備.同出面坊間嘅打丸師傅唔同,李師傅打丸已經打到合埋眼都識打,出面嘅師傅打丸嘅時候可能仲要用匙羹幫手,但李師傅對於墨魚丸嘅熟悉程度,已經唔需要匙羹嘅幫忙,左右手不停交替,唔洗幾分鐘,一碟墨魚丸已經成形!
招牌墨魚丸
手打墨魚丸一食就知個分別係邊,用人手打嘅墨魚丸口感會冇咁實,而且彈牙好多,全因機打墨魚丸用嘅係死力,而人手打丸用嘅就係柔勁,所以手打墨魚丸先會有佢嗰種獨特嘅鬆軟彈牙.九龍城寨嘅墨魚丸,有住手打丸嘅所有優點於一身,加上師傅係打丸其間加入左新鮮墨魚粒,食落去就更有鮮味,更有口感.
墨汁墨魚丸
墨魚丸唔止「白雪雪」,仲可以有「黑麻麻」!呢款墨汁墨魚丸美其名就係喺墨魚丸中加入新鮮嘅墨汁,同樣都係手打丸,除咗個外表有啲唔同,食落口,墨魚味都比較香濃,至於係邊款好食啲,就見人見智,各有所好啦~
手打魚麵
九龍城寨嘅墨魚丸除咗波狀,其實仲有條狀嘅,就係呢款手打魚麵啦~因為係用新鮮墨魚肉打成,所以麵質比一般鹼水麵來得更爽口,食落啖啖墨魚香味.呢款魚麵除左「白雪雪」嘅味道,都有提供「黑麻麻」加咗墨汁嘅口味㗎~
卷出好味
除咗傳統嘅墨魚製品,九龍城寨嘅老闆都不斷創新,希望用墨魚做出更多唔同款式嘅食品,好似呢個「卷出好味」就係其中位老闆——高生近期嘅自創菜色啦~呢款食品,係以手打墨魚膠加上蝦膠,再係外面包上腐皮做成卷狀,唔止口感豐富,食落去亦都係啖啖鮮味!聽另一位老闆鄧生講,呢款「卷出好味」一出,就成為鋪頭嘅大熱,為九龍城寨創下又一高峰!
九龍城寨特級辣椒油
呢款辣椒油係李師傅調製嘅特别配方,唔止辣度夠,而且充滿麻香味,食麵嘅時候落小小,你都唔好話唔爽!各位如果想買,就要親自去到九龍城寨嘅門市,因為呢款辣椒油,超市係冇得賣㗎~


text:
尋日帶阿B出街個MP4都冇乜電,今日又要與娣婦一齊帶阿B去睇醫生,所以叫左老公幫我charge電,但佢又唔記得.我今朝打開個袋見到先記起,就拎埋charge機回家charge.
我回到家拎出來,哎呀~個mion.裂左,咁咪冇左殺手簡囉!我立即打比老公問有冇得整?仲有保養架嘛!老公話部野係大陸買,保養自然係大陸,咁即係唔駛整喇!老公叫我用封箱膠紙黏住佢喎!咁可唔可以買部平平地呢?睇下點先喇!
我地食完早餐就帶阿B去醫院睇醫生,醫院有大人和小童自動口罩販買機,娣婦叫阿B買左一個小童既,娣婦話放係阿B個書包到,以備不時之須.
跟住我要去〝二德惠〞買個〝焗爐溫度計〞,之前覺得好買可唔買,不過,而家都覺得有咁既須要,順手買埋其他材料.
阿媽之前係千色店買左個奶樽飲管,但係老師都話要買個普通杯,所以我地又行左去千色店買個杯和阿B奶嘴比佢咬爛晒!順便又買埋囉!其實,阿B係要戒奶嘴,不過,比較困難,唔比就喊老人家又點捨得呢?不過,我都唔出聲,費事又嗌交.
我地買埋車仔麵就回家吃.娣婦係OK換左2個〝常見的天氣信號磁石板〞,佢知我星期日會去同屋住家,所以佢叫我拎一個比佢2個女玩.
阿嫂約7點來電問我一唔一齊吃飯?因為佢與肥阿哥在我地家附近,我問左老公後就應承左.老公搭緊車回來,而我就應約先,等我帶埋部MP4去問下肥阿哥先,肥阿哥都話冇得整,都係叫我用封箱膠紙黏住佢,阿嫂話用塋幕保護貼,但肥阿哥話唔夠厚,但用封箱膠紙咁樣衰,肥阿哥和老公都話冇野丫!咁我要帶出街架嘛!
吃完飯我地齊齊去左〝豐澤〞,我與老公去睇Notebook,而肥阿哥與阿嫂就去睇電視,因為娘佢想幫娘家換電視.
上次肥阿哥買左部電視買完冇耐就減價,今次佢又見到買左既高清解碼器又減價,次次都係佢買完就減,我同阿嫂講D野等佢買完我地先買咁咪會平D囉!
我見到〝豐澤〞有食譜,我拎左3本,一本自己,另外2本比熊貓姐姐和同屋住老婆,我星期日會見到佢地嘛!


text:
Saturday, February 04, 2012
大學同學「二代」聚會
好鐘意史生改「二代」呢個名,今日係第一次見史提芬同kelly既仔女,感覺好開心,佢地係我大學同學,我地又同一年生bb,仲要時間咁接近,最大同最細都係差兩個半月,4個bb走埋一齊,真係得意到不得了,大家都做左爸爸媽媽啦,話題已經唔係講工作,不停都係講仔女,我仲話一定要兩三個月見一次,第日4個一齊玩,當上playgroup,小玲整教材,哇哈哈.
你地4個應該冇咩機會再做同學喇,就算再做大學同學,都千祈唔好好似爸爸媽媽咁讀BU,仲要讀maths呀,好想好想你地做到好朋友,由細玩到大,下次我地easter再見面啦,嘻嘻.
不得不提,史提芬自己一個帶個仔出街,去到kelly屋企又換片又餵奶,真係好勁呀,宜家真係好少男人肯做而又做得好,我完全唔覺得咁樣係冇面同埋係湊仔公,唔知佢係唔係一個好老公,但至少係一個好肯為個仔付出既好爸爸,至於唔係just playing,各位男士,唔該學下野啦,唔好以為男人湊仔係冇面,時代唔同,女人都要出黎做野養家,男人湊仔有咩問題呢? (不過我個blog好似冇男人會睇喎,哈哈)
No comments:
Subscribe to: Post Comments (Atom)


text:
星期五個日朝早6點幾就起身,跟Pong車出去,佢車我返青衣,因為10點半要同媽去仁濟洗傷口,返到屋企7點幾梗係瞓多陣先,瞓到8點姐姐開軍曹比晉晉睇,要噪醒晉晉
護士姐姐話今日多人所以要等耐d,足足等左一個鐘,但唔洗15分鐘就洗好,去左千色店同媽行左一陣,又買左個玩具比晉晉啦
返到屋企12點幾,晉晉又放左學,我就開始陪佢玩,1點半去飲茶,由屋企行去飲茶嘅路本來係5分鐘唔洗,但帶住佢行左15分鐘,又話要玩彈波波,又要尼個玩具未買,又尼又羅~唉!!真係煩死
去到酒樓仲衰,佢鐘意除鞋坐晒張椅度,又要日唔著返對鞋落地,又鐘意坐係地下,又係地下度爬,真係激死我,搞到我連野都唔食帶佢返屋企,不過佢返屋企個時又乖喎,又唔會叫買野,行去睇兩睇,又放低走人,跟住係個士多見到人地擺d紙巾擺得唔靚,又幫人擺齊佢,最後都好順利咁返屋企
平時得爸媽陪佢嘅時候佢四點幾五點就會瞓覺,我個日係咁叫我玩,佢都無瞓過覺,真係仲攰過返工呀
到3點幾佢痾左屎之後就沖涼,仲要浸浴,尼個時候係最寧靜
到7點幾姐姐仲未返黎呀,我阿婆開左房個閘無關,比佢入左房拎左卷廁紙出黎,真係無眼睇囉,我媽媽真係辛苦啦~
不過佢咁樣都係爸媽太錫佢啦,而且晉晉淨係怕佢爸爸咋


text:
昨晚返左阿媽度食飯探下晉晉,佢個樣大個左好多啦,好慘,佢又病左啦,阿媽話佢一個月病一次
今日又要行過啦,10點幾出門口去左太興食早餐,係地鐵站個間富士皇買左部$7XXX嘅抽油煙機,一早就要破財啦,佢爸爸比緊錢我同Pong就去買小雲啦,好得意架
昨晚放工諗住返青衣搵晉晉, 點知Pong叫我去九龍灣宜家度睇野, 主要都係睇床, 我係個度睇中左好多野呀, 不過唔係咁實用囉, 都係搬左新屋值得買先買啦, Pong鐘意個d就影左相比佢爸爸睇, 想做到差唔多喎, 不過唔知得唔得呢
星期日10點幾起身同世伯伯母四個人出旺角食早餐,之後行砵蘭街個邊d鋪頭,我地買左潔具,瓦仔,再行左好多間燈飾,都已經1點幾啦,去左小肥羊下午茶,食飽去左睇佢爸媽好鐘意嘅酸之木電視櫃,原來佢地係早幾日已經睇過啦,不過要Pong睇下先買喎,連都老闆都認得佢地,講左一大輪最終都係買左,我就睇中個手飾盒,不過我無買呀,諗住搬左之後我都仲鐘意的話就會返去買囉
星期六21號我地班小學同學又再約係小欖bbq啦,太約17,18人到
我地其中一個係25/4結婚啦,結束佢地嘅9年拍拖生涯,步入另一個人生嘅楷段啦
果日放工去左尖沙咀攞返d野比HGC,之後諗住坐車返屋企,
點知Pong打黎話做野做到心情唔多好,所以出街食飯調劑下,
佢係屯門出黎用佢買左兩個月嘅Iphone去openrice睇下有咩好食,
前幾日賽馬日,老豆win左少少錢,所以請我地食晚飯
晉晉大個左好多啦,仲出緊兩隻牙仔,
阿媽話佢咬人好痛架...哈哈


text:
今日係上返兩年前報讀的電單車路路通課程的日子,連日來都好期待同緊張,因為我已經整整兩年冇楂過電單車,今次仲要一次過上四個鍾堂兼甩晒 P牌咁周圍楂!
Mavis亦join埋我地的車隊,即係將會一行五架電單車,已經想像到會好型呀!我地四點放工後佢就載我去駕駛學院啦,jimmy就係駕駛學院度等我地!
簽返張生死狀先!好在Mavis提我換證,第一項已,清楚列明要有正式牌照先可以上堂,唔係黎到真係企左係度!
其實當時我冇睇清楚就簽啦,因為掛住上車玩,宜家睇返,原來第七項話死亡同永久傷殘先係賠十萬咋,超少呀,好在我冇事安全返黎咋!
第八項又幾好喎,touchwood您點炒爛架車,最多只係賠五千比駕駛學院咋!
跟住試車先,駕駛學院兩個月前換左成批新車,d車比起我學車個時,真係好新正同"令立立",花痕都冇既!阿sir叫我先楂返以前上堂個款車先,跟住ok就用路路通的靚綿羊!
再次上車,真係有種似曾相識的感覺!開車個剎都窒窒地,停車又停得略急攪到成個人有d衝前;係學校入面兜左兩個圈後,又打下路面八字,嘩,打到出晒界呀,斜路八字更加冇膽試啦!哈哈!
之後阿sir叫我試路路通靚綿羊,望到架車大架d,少少驚,但阿sir話呢架係靚車,會定好多,楂兩楂就知;坐上去後,發覺舒服過上堂個d車,兼且仲有得挨住,試楂完又真係體會到阿sir講個種隱定喎,就一於揀佢出車啦!GOGOGO!!!我地出車次序係:阿sir,我,jimmy,另一阿sir,mavis!
阿sir話一開始就出公路會怕我會怯,所地我地行舊大埔道先,亦途經中大;行了長長的舊大埔道熟練過後,我地就出吐露港去粉嶺經聯和墟,再去首站 - 沙頭角&鹿頸!
係吐露港發生了好驚險既事,就係我架車擺左幾下,個幾下,真係好驚好驚呀!我著左風褸,真係可以檔風同唔會楂到個身好凍,但亦成個人好似著左救生衣咁,被d風吹到漲晒,唔知係咪咁仲更易被扯起咁...因為我楂楂下,都冇減速or加速,但無拿拿架車就擺左幾下!好在我夠鎮定,係咁楂實"棠"軚,跟住就冇事啦!但第一次親身體驗係高速公路被風扯倒的感覺,個下真係好驚,話晒我架車先得125/150 cc 咋!
到達沙頭角後,阿sir問我頭先攪乜鬼,原來佢地三個係後面都好清楚見到我擺左幾下呀!如果我當時驚得滯或者好怯,可能會擺到片左落地,跟住被其他車輾過...都唔定呢,嘩,咁我算唔算執返條命呀?好驚呀!
呢度就係沙頭角近邊境鹿頸個帶,環境幾靚,一望無際,只係水面上的黑泥...
楂電單車其中一樣唔好處係...形象會受損!一除頭盔後,d頭髮會走晒樣,好醜怪,但唔影相留念又唔得喎,因為我都唔知幾時會再楂電單車架麻!
遠處個d樓原來係大陸黎架啦,我地真係係好邊境呢!
睇下jimmy個頭,好似泳帽呀,我仲問佢可唔可以用黎游水架?答案係:唔得!哈哈!
跟住再出發,經新娘潭入大尾篤;去到聞到陣陣BBQ味,好想燒埋一份呢!閒日呢度無咩人,環境好清幽,仲望到八仙嶺呢!
之後沿住大尾篤走,行行下覺得好熟面口,原來經過太陽哥哥的哥哥屋企,好有親切感呀!跟住轉入一條小路,左手面就見到一排好長好靚既屋,原來係比華利山別墅呀!嘩,好大好靚呀,仲好grand好似大皇宮咁,我即刻慢駛欣賞吓,但影唔到相呀,唯有copy個網頁比大家睇啦:http://www.hld.com/construction/prime_beverly_c.html
小路盡頭係一個小漁村,佢地話呢度叫"三門仔"喎,真係好家鄉 feel!
我地就係呢個土多度休息同食野,jimmy埋單,仲慰勞埋兩位阿sir,真係多s晒!不過我地只係飲野同食燒賣咋,因為怕一陣食唔落晚飯麻,而阿sir們就當正呢餐係晚餐咁,食公仔麵,因為佢地返去仲要教堂,真係慘喇!我地三個亦商議定今晚係邊度食飯晚,已經揀定去火炭食雞粥喇,諗起都流晒口水!
食完野都七點了,剛好天黑,又出發了!跟住個站係白石,我地經馬鞍山去,白石我以前都同碌齡朋友黎過BBQ了,所以又係好有親切感,覺得今日去左好多地方都好熟悉同有親切感呀!呢度有個大golf 場,仲記得呢度BBQ有得成隻乳豬咁燒架!但今日好少人,晚飯時候,聞到dBBQ味道,又好想燒埋一份呢!
遠處有燈個度原來就係頭先食野既三門仔,嘩,估唔到我地行左咁多路了!
好型的五架戰車,好cool的車隊!藍色個架就係我架戰車啦!
同兩位阿sir影返張合先,因為之後唔會點再停車影相架啦!
剩返一個鐘,時間無多,最後只可經西沙公路入西貢,去埋西貢市中心個海邊兜左個圈,但冇停車所以冇影相,之後再經西沙公路出返去,經高速公路沿住小瀝源方向回駕駛學院!
西沙公路雖然多彎,但係我覺得最好行,因為好寧靜,又未到夏天好熱的夜晚,反而好清涼好舒服,又聞到好多草味,好有郊區feel!反而上左高速公路的風馳電掣感覺我好怕,好大風之餘又好大聲,尤其是吐露港!不過回程時行高速都好有信心,我仲係咁跟貼阿sir,最高仲見到咪錶行到 92 咪呢!不過阿sir話綿羊仔的咪錶比實際快少少既,雖然係咁,但我都會以呢個做我個人紀錄呢!
遠處望見駕駛學院時,知道四小時的路路通課程快要結束,心入面真係有d唔捨得,可能楂楂下又燃點返以前想擁有電單車個團火啦!落車交返鎖匙比阿sir個刻,真係好唔捨得呢!
阿sir話我返黎個程唔驚囉喎,渣渣聲咁去,楂得好順喎;當然啦,我係您教出黎架麻,哈哈!多謝阿sir後,都好有感觸,因為都唔知幾時會再見lu!
似曾相識的泊車場!
我曾經屢戰屢敗,跌過無數次的打八字斜坡!再見了~~
之後我地去左火炭津津食雞粥,好旺好多人喎!不過只係津津,隔離個間好靜呀!
我地叫左雞粥,蠔餅同金銀蛋時菜,用黎食雞粥既碗好古代feel,好似古裝劇入面用黎飲茶個d碗呀,哈哈!敬您既,飲勝!!
被頭盔"粒"住幾個鐘,大家都變晒樣了!面上亦好多面油同好污糟呢,紙巾一抹係灰色架!
紅色呢個頭盔,陪伴住我過去學車&考車的日子,今日亦陪我上埋最後的路路通課程,佢見證住我學電單車的成長日子!今日完璧歸趙,將佢交返比佢主人,即mavis,亦要多謝mavis借左個頭盔比我達兩年半之久!隔離個個係mavis今日用的頭盔,一個咁大一個咁細,好似媽媽同BB咁,哈哈!雖然細d戴上去係型d,但貪靚既後果係...咪就係mavis抹面張紙巾係灰色囉!哈哈!
今日真係好難忘,亦好值得紀念,好有可能係我電單車生涯既 last day了,因為返去問過太陽哥哥同媽咪,我同佢地講:今日玩完好開心呀,又想買車了,可唔可以呢?點知兩個都好決絕話:NO!!!
雖然冇得擁有一架電單車,但換來媽咪同男朋友的愛錫同愛護,亦係另一種得著,所以要好好珍惜佢地對我的痛惜,而唔好意圖或企圖靜靜雞去買左唔同佢地講呀,呢個先斬後奏既念頭係好唔岩架,一定要諗清楚!


text:
Hi今日踢波 咁個陣就跑緊既 點知條友唔夠我快好似打RUGBY咁成個撞埋黎
我個陣就腿張開直接落地冼左5-6M 仲要轉左個圈
已經即時麻痺哂要換出
個陣已經好似裂開咁FEEL到好似比人破處咁痛
返到屋企就緊係除褲影相比自己睇啦
仆你個街 一除已經見到成條底褲都係血
再望張相裂開個口仲大過屎眼本身個SIZE
個傷口仲有係啡黑色既皮膚包住鮮紅色既肉 十足一個閪咁
搞到我都忍唔住了左幾下
之後去睇醫生 先係最Hi Hi
我: 醫生我踢波比人撞落地係個地到磨 裂開左流哂血
佢:好難踢波磨到咁喎 你係裂開哂喎 你係咪生痔瘡呀 定你做過啲咩黎
我: 下 我真係磨到裂開喎 我無痔瘡囉
佢:真係? 但真係好難喎..
我: 唉唔理啦我黎其實係想洗傷口既
佢: 唔使啦其實..
我: 下我自己用紙巾印哂D TISSUE FLUID 又有血點都要洗啦
佢之後勁UP左3分鍾點解我會流血 而最後唔幫我洗
過左一陣
佢:你痾屎都抆唔到喎 會整污糟個傷口
我 :咁你有咩幫我到我
佢:無架
我打算呢幾日唔食野淨飲奶 咁就唔洗痾屎
仲有我想投訴個醫畜 唔幫我洗都算
仲開D我唔需要既藥比我收我錢 好彩我問點解要呢個 如果唔係白比多成舊幾水
仲有佢最後比止痛藥同5蚊SIZE既藥膏 就收我440 Hi佢老母


text:
Sunday, August 31, 2008
大刷特刷(2)
食物準備中~~
正所謂一不離二, 星期五打完邊爐, 緊接第二日星期六晚上Jaemi新屋再下一城, 再打邊爐是也!! 但係星期六朝早Anna同我講佢前一晚打邊爐可能食錯野, 有皮膚敏感出現, 再加上前一晚既打邊爐d肥牛味仲係個胃度, 於是就決定照上Jamei新居, 但係就唔打邊爐!!
由於下午時分各人都各自有活動, 所以就約到差不多6:30p.m先上到Jaemi屋企, Jaemi新居有個小露台企出去望住個夜景都真係幾靚下, 不過由於家陣係夏天關係, 家家戶戶都開行冷氣, 企係個露台一陣就真係熱到巴巴聲, 縱然係更靚既景都係拿拿淋入屋嘆冷氣算罷!!
唔好睇落好少野食, 食食下都食唔晒, 而且仲有鮑魚仔食添呀!! 勁呀!!
"現化塵世美"播放中!!
由於新屋都只係落成左2年左右, 所有設備都好新淨, 而且成間屋都冇咩大型家俬, "簡單就是美"呢個感覺就更加舒服!!! 由於當日正正係中國國家隊到香港表演, 而當日既電視節目就起勢咁直播, 重播, 轉播, 錄播中國國家隊既表演情況, 我地望住個個台都係做呢d節目, 有人就忍唔住拎左隻碟出黎睇, 原來jaemi之前錄起左由Eason做介紹澳洲既旅遊特輯"現化塵世美", 之前係無線做個時只係係咁e望過幾眼, 就特別去追黎睇, 嘩, 當晚睇落原來呢個旅遊特輯真係幾好睇!! 值得推介, 一來Eason就生鬼, 二來佢去d地方又幾特別!!
壽星仔,女既生日蛋糕!!
其實當晚除左慶祝Jaemi新居入伙, 同時都係慶祝牛牛, 堅 & 阿譚既生日!! 好彩Jaemi為一個精明既師奶, 明知打完邊爐之後, 大家都會飽到嘔, 所以買蛋糕個時都買個細size d既蛋糕, 師奶果然係精打細算!!!
Saturday, August 30, 2008
大刷特刷(1)
星期五晚上左alan屋企打邊爐, 其實間屋就唔係alan兄既, 間屋係佢既親戚, 只不過佢親戚一早已經移左民, 一年只係返黎一次(只係住幾日), 所以alan兄就索性借左間屋黎住, alan兄於是就邀請我地一齊上去打下邊爐, 玩下!! 有得玩故言開心, 不過, 原先諗住放工就入大埔(alan家在大埔)係咁e買下d野食, 再上去屋企洗刷下d食物就應該可以開爐食野, 殊不知我地真真正正認識到一條麻甩佬既生活係幾咁腐爛!! 一上到去, 佢既煮食爐具&食具, 上至煮食爐下至碗碟係完全缺乏!! (其實有爐頭既, 只不過係未開封姐!!) 我諗大家都應該試過係屋企打邊爐既經驗, 咁d菜呀, 丸類呀洗乾淨之後就要搵d碗碟or筲箕裝住, 頭先講左啦, alan屋企係乜叉都冇, 幸好佢既真正屋企只係係隔離座, 於是佢就要過返自己真正既屋企偷野過黎呢邊用!!
唉! 個爐.....睇得唔用得!!
其實, 我地放工之後再入大埔, 兼再去買野食, 前前後後上到alan屋企已經係8點既事, 之後再要等alan返屋企偷野過黎都已經差不多成9:00p.m, 大家都開始由原先好肚餓既情況下已經開始冇意欲去打邊爐(因為大家已經"餓過饑"), 但係不如意事十常八九, 就係呢個時候, 大家以為可以開始打邊爐既時候, 個電磁爐突然間停左, 頂, 原來佢個萬能插"燒"左, (佢個電磁爐係兩個插頭, 所以要用萬能插), 唉, 再一次証明一個麻甩佬既屋企真係乜叉都冇既事實, 搵晒成間屋都搵唔到有第2個萬能插既出現, 於是麻甩alan唯有硬住頭皮再一次走落街去買個新既萬能插返黎啦!!
實在係忍唔住, 走去直接煲滾d野食就當係打邊爐!! 正宗係"火滾"~~哈!!
有得食啦, 時間係晚上10點鐘!! 你睇d人, 即使d野食好熱都照隊入口~~可想言之, 佢地係幾咁餓!!
時間一分一秒過去, 我地終於忍唔住走入廚房開左人地未開封既爐頭, 放晒d食物入個爐入面直接滾熟佢就算!! 終於, 我地係10:00p.m終於可以食到第一round既食物, 成班友好似餓鬼咁伸個頭入去食野, 而就係呢個時候麻甩alan就返到黎, 原來佢去左一個好遠既地方買左個萬能插, 雖然係就係遲左d, 不過遲到好過冇到呀, 於是可以正正式式我地既打邊爐活動!! 係等麻甩alan其間, 膽哥講左一句話:『頂, 落去d酒樓打邊爐仲好, 家陣9:30p.m仲要有特價添呀!!』呢句係我等食個時覺得真係幾岩聽!!!
Friday, August 29, 2008
小朋友
第二位小朋友- Momo
近排係不同既場合見左好多小朋友(屋企個兩件大小不良唔計)!! 有男又有女, 不過佢地唔係我識既, 全部都係Anna既朋友仔!! 當然啦, 經Anna介紹之後, 我呢d小朋友既好玩伴, 我已經同佢地玩得熟稔晒啦!!
Thursday, August 28, 2008
散心食飯
就係呢張剪報, 我地就入左去呢間餐廳食飯啦!!
最好食就係呢個炸鮮魷~~
當我切開晒先記得影相, 佢本身個賣相冇咁差既!!
唔錯既炒飯!!
星期二, 因為Anna心情不佳, 情緒低落需要散散心, 所以原定去做gym既活動就取消左, 散心既最好辦法就係去刷餐好既, 於是入左西貢搵野食, 入到西貢一落小巴就四圍行下, 行左一陣就入左一間"蘇珊娜扒房"食野, 其實原先都冇諗住入去呢間食, 只不過咁岩經過門口時見到佢貼左一張10年前既剪報係門口, 好似介紹得幾好味, 於是就入左去食!!
入面黑蚊蚊咁, 成間餐廳既佈局係舊港式扒房一樣, 之前係門口個張剪報介紹過炸鮮魷&柳眼扒(柳眼扒係一個set - 包餐湯+多士+餐飲+雪糕)好好食, 所以就先叫左呢兩個食先, 雖然係散心要食野, 但係我地都base on唔好食得太肥為大原則, 所以另外只係叫多碟炒飯就算啦!!
落完order過多陣就黎左個炸鮮魷先, 佢個炸鮮魷同旺角街邊個d炸粉做得好唔同, 好明顯佢係做得比較有心機, 炸粉比較簿身, 一口咬落去就好好食, 而d鮮魷都好新鮮, 我諗話晒係西貢區, 海鮮應該會比較新鮮d!! 呢個炸鮮魷本身仲跟埋一個有少少辣既汁一齊上, 點住d汁黎食都幾好味!! 之後就係個主菜 - 柳眼扒, 我地要左個蒜蓉汁, 上個扒個時成塊扒上面全部都係蒜蓉但係冇汁, 開頭以為佢會好似花園餐廳咁另外再加上去啦, 點知等左一陣都唔見佢黎加野, 再望一望隔離張枱, 原來所謂既蒜蓉汁就係塊扒上面加一大part蒜蓉就已經當係!! But anyway, 我地就照食啦!! 味道還可以, 不過咁講, 其實佢個set要成$138, 以咁既價錢d扒我本身估佢都應該會係幾有肉味, 不過味道只係一般貨仔!! 最後仲有上埋個炒飯, 個炒飯都幾好食, 唔錯!!
頭先睇左openrice對呢間餐廳個評價都係一般, 甚至有少少差, 不過我覺得都還可以接受既!! 食飽飯之後就係西貢海旁行下, 吹下風, 傾下計, 其實有時咁樣都幾休閒幾寫意!!
蘇珊娜扒房
地址: 西貢普通道76號
電話: 2792 7163
菜式: 西式,西餐廳
Monday, August 25, 2008
經典
大家可以逢星期一晚上9:30p.m去明珠台睇返呢套經典!!!
好忙呀
今個星期唔知點解除左今日之外, 成個禮拜都差不多係full booking!! 講一講個行程先:
星期二: 去做gym~~
星期三: 夜晚入布袋澳食海鮮(有人請, 純粹去食飯, yeah!!)
星期四: 上牛牛屋企度身做兄弟衫(聽講話要做slim cut, 好驚!!)
星期五: 上朋友屋企打邊爐
星期六: 下午去上堂, 夜晚再拜訪Jaemi新居(幫Jaemi新屋既牆角整返幾"篤"童子尿先)
星期日: 幫舊鄰居搬屋(暫定)
成個星期冇時停!!
Sunday, August 24, 2008
雜
+++++++++++++
星期六, 原先諗住去同Anna行行Megabox過下日晨, 點知去到德福商場個時, 咁岩就見德福個度重新開返左個戲院, 之前就係UA, 家陣就轉左做MCL, 見有新戲院咪走去昅昅有冇位啦, 之前見Anna話想睇Get Smart呢套戲, 又咁岩見佢又有d靚位, 所以就買飛睇戲!! 雖然呢套只係一套無聊笑片, 不過如果想開開心心, relax下, 唔駛用腦去睇戲既, 呢套電影就岩晒, 雖然都預左佢係無聊笑片, 不過未至於去到界枱既電影, 都可以一看!!
仲有, 其實德福個間新開既戲院, 全部都係迷你戲院, 不過座位與座位都好闊落(i mean同前排座位都係), 不過頭先講左呢度全部都係細院, 如果買飛睇戲既話, 一定要買最後個行!!
仲有, 仲有, 佢因為新開張, 家陣有個優惠, 家陣只需要俾$100入會做佢member就可以即時有3張免費飛, 之後做左member仲可以買飛有9折, 計埋條數都有賺呀, 一張飛如果係正場睇個時都講緊$55一張, 家陣送3張(生日o個個月仲會送多張)即係免費入會, 所以都幾抵下!!
+++++
3日長假放完, 聽日又返工, 唉!!!
Saturday, August 16, 2008
好堅
流水
前排完成左個presentation應該得閒d, 不過, 由於今個星期要陪人溫書(係呀, 我變左做書僮), 所以又停左打blog(好)幾日!! 呢排唔知咩事, 身體差左, 繼上次病完, 呢兩日又病過, 家陣成日都係度流鼻水, 仲要係勁流個隻, 有時搵唔切紙巾個時分分鐘流到落咀唇邊!! (講真架, 有時唔覺意自己條俐都"high" d鼻水!!)
諗左好耐因咩事又病呢!! 我諗到個原因, 可能我為左支持環保, 夜晚訓覺就決定唔開冷氣訓, 咁有時又實在太熱於是就唔著上衫就走去訓覺, 咁隔離都開住把風扇仔既, 而到左清晨5,6點d天氣又會涼返少少, 就係咁既原因, 一個唔覺意就冷親左!!
Monday, August 11, 2008
下水禮
星期六見天氣好, 於是就再去泳池游下水, 身體健康又可以廋下身, 最重要係定家陣市政局公共泳池係唔駛錢入場呀麻, good晒!!(呢個優惠去到9月尾架!!) 其實早係兩個星期前已經落左水啦!! 今次就再接再勵游多幾個池, 最緊要係呢個唔駛俾入場費既時刻, 游多d, 抵返好多!!! 唔知點解, 今次去泳池游水就唔係好多人, 可能之前一晚個個去睇奧運開幕太夜訓, 又或者係奧運第一日於是就留係屋企睇下奧運賽事掛, 感覺上成個泳池都唔算係太多人!! 出門口個時見天氣良好陽光普照, 一心諗住去曬下太陽, 有d健康膚色見下人, 點知去到泳池一坐低成個天都陰陰地, 唉, 破壞晒個計劃添, 差勁!!
游完水, 接住下一個節目就係去剪剪髮, 一入到salon, James(髮型師)就同我講:『你個朋友仔黎左喎!! 過去打個招呼呀!!』, 我心諗一諗究竟係乜水呢, 離遠望一望有位細細粒成個小學生既人坐左係度做緊負離子, 原來係Macy, James後尾仲問我地係唔係約埋一齊黎剪, 咁當然唔係啦, 哈, 真係咁岩得咁橋就真, 識左Macy都一段時間, 知個有位男朋友, 一直聽其名不見真人, 今次咁岩撞到Macy同時又見埋佢位男朋友, 真係有緣!!! 嘩, 原來Macy佢係salon坐左已經差不多成四個鐘, 有時女仕整頭, 原來真係要花成半日時間先攪得完, 真係唔講得笑!!
大家係8, 9月多多去游水, 一來身心健康, 兩來係唔駛錢(i mean係去公共泳池游水)!!
Sunday, August 10, 2008
Wall E
上星期四, 終於攪掂左個presentation, 當然要去輕鬆下啦!! 手上又有兩張百老匯電影中心免費贈卷(其實係anna), 於是就同Anna走去百老匯電影中心睇下戲relax下啦, 原先諗住睇"特務S o麥", 不過張贈卷於電影首映日不適用, 而咁岩個套"特務S o麥"就正正係o個日係第一日放映, 所以只好另覓第二套電影睇, 望一望成間戲院有四套戲播放緊, 其中兩套電影係個日首映就已經唔駛諗, 得返兩套選擇, 一係"Mummy 3", 另一套就係"Wall E", Mummy 3就睇左, 咁就當然係睇Wall E啦!!
之前都係咁e聽人講呢套Wall E頭個30min都係冇對白, 只係Wall E一個"人"獨腳戲, 而且人人都話呢頭30min亦都係最精彩一幕!! 睇完之後真係所言非虛, 雖然係全無對白, 但係在場位位都睇得好入神, 故事雖然簡單但係表達意義明確, 而且對於小朋友黎講, 佢地未必會明白當中既意思, 作位一套有娛樂性既卡通片亦係非常之好睇!!
另外, Wall E呢個名唔係一個普通名, 更加唔係隨便作咁簡單, 呢個名其實係一個英文名縮寫"Waste Allocation Load Lifter Earth-Class", 而片中另一主角EVE都係一個short term黎架, 而全名係"Extraterrestrial Vegetation Evaluator"!! 呢個真係心思獨到!!
Saturday, August 09, 2008
工作時工作, 遊戲時遊戲
上星期三, 正正括起8號風球, 突然多左個假期, 咁岩第二日又有個presentation要做, 多日假, 多d時間準備, 真係天助我也!! 雖然說話係咁講, 但係凡事都係有d阻滯, 一心諗住起身休息一陣就開工做野, 個兩隻大不不良一句"唔該"都冇, 兩隻野"把"一聲已經衝左入我間房, 玩左一陣之後, 就拎起部NDS坐係我張床就係咁打, 可憐既我就唯有望住佢地打機, 自己就只好望住疊notes係度做powerpoint!!
Sunday, August 03, 2008
玩足全日
琴日一朝早就去左睇早場, 睇既當然係新鮮熱辣既Mummy3啦!! 早場既賣點唔駛講就係因為佢夠平, 只係$35就可以睇到一場正場戲, 真係抵到爛!! 講返套戲, 今次雖然加入左中國東方元素入去, 但係感覺上佢成個故事都唔係好完整, 始終同對上個二集相比真係差好多, 首先一來女主角原來係今集轉左另一位去演出(我都係入到場先知!!), 失去左親切感, 二來, 今集已經講到男主角Brendan Fraser已經有個好大既仔, 講真, 上集都仲係講緊佢個仔係細佬, 家陣搖身一變就變左個廿幾歲既大人, 感覺就更加怪, 因為完全唔知點解d野會無端端推前得咁快!! 其實要講成套戲既不是仲有好多, 不過, 有一個就真係非講不可, 就係係最後楊紫瓊要叫返醒d長城兩側個d死者起身幫拖, 正常諗咒語應該係諗國語(因為佢拎住既係中國既竹簡書!!), 唔知點解佢又會冇啦啦諗英文既咒語, 完全九唔搭八!!
另外今集有梁洛施, 大家都話佢演得好好, 其實, 我只係覺得佢普普通通冇咩特別, 不過要讚一句既就係佢既英文對白又真係講得好流暢就真!! 呢套戲, 我覺得大家都係可以等佢係無線播個時先去睇都可以, 唔駛咁心急特登入場去睇呢套戲, 如果拎佢同Batman兩套大片比較, Batman就真係好睇好多多多多多多多多!!
新鮮菠蘿腸仔~~
芒果布丁~~
小狗帶埋BB黎一齊玩!!
Lingling屋企對住既景!! 雖然只係內園景, 不過因為係高層, 所以都好好陽光!
晚餐準備中~~
豐富的晚餐啊!!
睇完早場, 我地就約左小燕子佢地一齊上Lingling新居參觀!! 未上去之前我地就先去飲茶, 醫下個肚, 食飽飽先上去!! Lingling新居位於黃大仙, 交通方便而且佢地單位係高層十分之好, 最重要係屋企都唔會有多餘既傢俱, 由於傢俱唔多, 所以成個屋企都非常簡潔, 我就最鍾意呢d style!! 簡單就是美!! 感謝Lingling為我地準備左各式小食同甜品 - 腸仔菠蘿(係新鮮菠蘿喎!!),滷水雞翼,芒果布丁,親手既士多啤利蛋糕, 好好食好有心機!! 記住多多用我地送俾你既微波爐整野食呀!! 夜晚我地仲叫左Pizza同埋KFC外賣返黎食, 位位只需$40已經可以飽到上心口, 又係抵到爛!! 食飽飽我地就一齊排排坐, 睇住高清電視選港男, 成班人柴娃娃睇電視一路講一路睇, 真係幾開心!!!